Roadhaige naseyhai: Gasdhugai namaadhu vaguthu faaithukurun - AO News\nރޯދައިގެ ނަޞޭޙަތް: ޤަސްދުގައި ނަމާދު ވަޤުތު ފާއިތުކުރުން\nބައެއް ޢިލްމުވެރިން ވިދާޅުވާގޮތުގައި ޤަސްދުގައި އެއްމެ ނަމާދެއްވެސް، ޝަރުޢީ ޢުޒުރަކާއި ނުލައި ވަޤުތު ފާއިތުވަންދެން ލަސްކޮށްފި މީހާ، ކާފަރުވާނެއެވެ. ސަޢޫދީ އަރަބިއްޔާގެ ލަޖްނަތު އައްދާއިމާ ގެ ފަތުވާއަކީ މިއީ އެވެ. އަދި ފަޟީލަތުއްޝައިޚް ޢަބްދުލް ޢަޒީޒް ބުން ބާޒް ރަޙިމަހުﷲ ގެ ޤައުލަކީވެސް މިއީއެވެ.\nއަދި ނަމާދު ކުރުން އެއްކޮށް ދޫކޮށްލައިފި މީހާ މެނުވީ މިއްލަތުން ބޭރުނުވާނެ ކަމަށް ބައެއް ޢިލްމުވެރިން ދެކިވަޑައިގަންނަވައެވެ.\nނަމަވެސް ހުރިހާ ޢިލްމުވެރިންވެސް އިއްތިފާޤުވަނީ، ޤަސްދުގައި އެއްމެ ނަމާދެއްވެސް ދޫކޮށްލައިފި މީހާ، ފާފައިގެ ދޮރުތަކުގެ ތެރެއިން ބޮޑެވެގެންވާ ދޮރެއް ހުޅުވައިފިއެވެ. އެމީހާގެ ފާފަ ވައްކަންކުރާމީހާއާއި، ރާބޯ މީހާއާއި ޒިނާކުރާމީހާގެ ފާފައަށްވުރެ ބޮޑެވެ. އެފަދަ މީހާއަކީ ބޮޑުވެގެންވާ ފާސިޤެކެވެ. ނުވަތަ ބައެއް ޢިލްމުވެރިން ވިދާޅުވާފަދައިން ކާފިރެކެވެ.\nކޮންމެއަކަސް، ޝަރުޢީ ނައްސު ތަކުގެ އަލީގައި ޢިލްމުވެރިން ދެއްވާފައިވާ ފަތުވާތަކުން ހާމަވެގެން ދަނީ، ޤަސްދުގައި އެއްމެ ނަމާދެއް ދޫކޮށްލާމީހާއަށް ހުރި ނުރައްކާތެރިކަމެވެ. ކިރިޔާވެސް ހިތުގައި އީމާންކަމުގެ ޒައްރެއްގެ މިންވަރުވާ މީހާވެސް ޤަސްދުގައި ނަމާދެއް އެޅުމަކީ އެކަށީގެންވާ ކަމެއް ނޫނެވެ.\nނަމާދުތަކަށް ފަރުވާކުޑަކުރުމަކީ ޝަހާދަތުގެ ދެކަލިމަ ކިޔައިގެން ހުރި އެއްވެސް މުސްލިމަކަށް އެކަށީގެންވާކަމެއް ނޫނެވެ. ފަރުޟު ފަސްނަމާދަށް ރައްކާތެރިނުވެ، ބައެއް ނަމާދުތައް ދޫކުރަމުންދާ މީހާ ކާފަރު ނުވިޔަސް، އެހުރީ ނުރައްކާތެރި ޙާލަތެއްގައިއެވެ. އޭގެ ސަބަބުން، ނަމާދުތައް ދޫކުރުމަށް ނަފްސު ހޭނިގެން ދިޔުމަށް މަގުފަހިވެއެވެ. ނަތީޖާއެއްގެ ގޮތުން ކުފުރުވާ ހިސާބައްވެސް އެމީހަކު ހިނގައިދާނެއެވެ. އަޅާއާއި އޭނާގެ ރައްބާއި ގުޅުވައިދޭ އެއްމެ މުހިއްމު އަޅުކަމަކީ ނަމާދެވެ. އެ ގުޅުން ކަނޑާލައިފި މީހާ ހަމަ ޔަޤީނުންވެސް އެހުރީ ވަރުގަދަ ޢަޒާބަކަށް ހުޝަހެޅިގެންނެވެ.\nނަމާދު އަޅައި ޝަހުވަތްތަކަށް ތަބާވާމީހުން ނަރަކައިގެ އަލްޣައްޔު އޭ ކިޔުނު ވާދީ އަށް ވަންނާނެކަން ﷲ ތަޢާލާ ވަނީ ޚަބަރުދެއްވާފައެވެ. އަދިވެސް، ފަރުޟު ފަސްނަމާދު ބަރާބަރަށް އަދާނުކުރާމީޙުންނަށް ( ބައެއް ނަމާދުތައް ދޫކޮށްފައި، ނަމާދު ކުރި ނަމަވެސް ﷲ ތަޢާލާގެ ޒިކުރުން ޣާފިލުވެ ނަމާދުކުރާ މީހުންނަށް ) ހުރި ނުބައި ޖަޒާގެ ވާހަކަ ބަޔާންކުރައްވައި އެއިލާހު ވަޙީކުރައްވާފައި ވެއެވެ. ((فَوَيْلٌ لِّلْمُصَلِّينَ ﴿٤﴾ الَّذِينَ هُمْ عَن صَلَاتِهِمْ سَاهُونَ ﴿٥﴾ – سورة الماعون )) މާނަ: (( ފަހެ ނަމާދުކުރާމީހުންނަށް ގަދަފަދަ ޢަޒާބު ހުއްޓެވެ. އެމީހުންނަކީ ނަމާދު ތަކާމެދު ޣާފިލުވެ، ނަމާދުތައް ވަޤުތުން ލަސްކޮށް ހަދާމީހުންނެވެ. ))\nނޯޓް: މި ލިޔުމަށް މަޢުލޫމާތު ނަގާފައިވަނީ ދިސަލަފިއްޔާއިނެވެ.


Covid-19 aai gulhigen raajjein alhaafaivaa fiyavalhu thakah alif dhaal ge raajjeyge agency thakun thaureef koffi | Wathan.mv ކޮވިޑް-19 އާ ގުޅިގެން ރާއްޖެއިން އަޅާފައިވާ ފިޔަވަޅުތަކަށް އދ.ގެ ރާއްޖޭގެ އެޖެންސީތަކުން ތައުރީފްކޮށްފި | Wathan.mv\nކޮވިޑް-19 އާ ގުޅިގެން ރާއްޖެއިން އަޅާފައިވާ ފިޔަވަޅުތަކަށް އދ.ގެ ރާއްޖޭގެ އެޖެންސީތަކުން ތައުރީފްކޮށްފި\nރާއްޖޭގައި މަސައްކަތް ކުރާ އދ.ގެ އެޖެންސީތަކުން، ކޮވިޑް-19 އާ ގުޅިގެން ދިވެހިރާއްޖެއިން އަޅާފައިވާ ފިޔަވަޅުތަކަށް ތައުރީފްކޮށްފިއެވެ.\nމިއަދު ފޮރިން މިނިސްޓަރު އަބްދުﷲ ޝާހިދު ރާއްޖޭގައި މަސައްކަތްކުރާ އދ.ގެ ހުރިހާ އެޖެންސީތަކާ އެކު ބޭއްވި ވާޗުއަލް ބައްދަލުވުމުގައި ވަނީ ރާއްޖޭގައި ކޮވިޑް-19ގެ ހާލަތުގެ މައުލޫމާތު އެ އެޖެންސީތަކާ އެކު ހިއްސާކުރައްވައިފައެވެ. މިނިސްޓަރު ޝާހިދު ވަނީ ރާއްޖޭގެ ނޭޝަނަލް ޓާސްކް ފޯސްގެ މަސައްކަތްތަކުގެ މައުލޫމާތު ދެއްވުމަށް ފަހު އދ.ގެ ޖަމިއްޔާތަކުން ރާއްޖެއަށް ފޯރުކޮށްދެމުންދާ އެހީތެރިކަމަށް ޝުކުރު އަދާކުރައްވައިފައެވެ.\nބައްދަލުވުމުގައި، ރާއްޖޭގައި ހުންނަވާ އދ.ގެ ރެޒިޑެންޓް ރެޕްރެޒެންޓޭޓިވް ކެތަރިން ހެސްވަލް ވަނީ ދިވެހިރާއްޖެއިން ކޮވިޑް-19 އިން އަރައިގަތުމަށް ބޭނުންވާ ހުރިހާ އެހީތެރިކަމެއް ވެސް ފުރިހަމައަށް ލިބިގެންދާނެކަމަށާއި ކުރިއަށް އޮތްތަނުގައި ވެސް އދ.ގެ ފަރާތުން ރާއްޖެ އަށް އެހީތެރިވެދެއްވާނެ ކަމަށް ވިދާޅުވެފައެވެ.\nއެ ބައްދަލުވުމުގައި ބައިވެރިވި ފަރާތްތަކުގެ ތެރޭގައި ޔޫއެންޑީޕީގެ ރެޒިޑެންޓް ރެޕްރެޒެންޓޭޓިވް އަކީކޯ ފޫޖީ، ރެޒިޑެންޓް ކޯޑިނޭޓަރު ކެތަރިން ހަސްވެލްގެ އިތުރުން ޑަބްލިޔުއެޗްއޯގެ މަންދޫބު ޑރ. އަރްވިންދް މާތޫރު، އަދި ޔުނިސެފްގެ މަންދޫބު އެމް މުނީރް ސަފީލްދީން ހިމެނެ އެވެ.


Hassan isthiufaa dhinumun High Court ah fandiyaaraku hoadhanee\nހައިކޯޓުގެ ކުރީގެ ފަނޑިޔާރު ހަސަން އަލީ\nހަސަން އަލީ އިސްތިއުފާ ދިނުމުން ހައިކޯޓަށް ފަނޑިޔާރަކު ހޯދަނީ\n06 އޯގަސްޓް 2020 - 10:33:30\nވަގަށް ނަގާ މަރާލާފައިވާ ނޫސްވެރިޔާ ރިލްވާންގެ މަރުގެ މައްސަލައިގައި ހިމެނޭ ކަމަށް ތުހުމަތު ކުރެވޭ ހަސަން އަލީ ހައިކޯޓުގެ ފަނޑިޔާރުކަމުގެ މަގާމުން އިސްތިއުފާ ދެއްވާފައިވާތީ އެ މަގާމަށް ފަނޑިޔާރަކު ހޯދަން އިއުލާންކޮށްފި އެވެ.\nހަސަން އިސްތިއުފާ ދެއްވުމުން، ހައިކޯޓުން ހުސްވެފައިވާ ފަނޑިޔާރުކަމުގެ މަގާމަށް އެހެން ފަނޑިޔާރަކު ހޯދަން ޖޭއެސްސީން އިއުލާން ކުރީ ބުދަ ދުވަހު އެވެ. ހައިކޯޓުގެ ފަނޑިޔާރަކަށް މުސާރަ އަދި އިނާޔަތް ހިމެނޭ ގޮތަށް މަހަކު ބައިލައްކައަށްވުރެ ގިނަ ރުފިޔާ ލިބޭނެއެވެ. ޖޭއެސްސީންވަނީ ހައިކޯޓުގެ ފަނޑިޔާރުކަމުގެ މަގާމުގެ އިތުރުން ކުރިމިނަލް ކޯޓަށްވެސް ފަނޑިޔާރަކު ހޯދަން އިއުލާންކޮށްފައެވެ. ކްރިމިނަލް ކޯޓުގެ ފަނޑިޔާރަކަށް މަހަކު ސާޅީސް އަށްހާސް ރުފިޔާ ލިބޭނެ އެވެ.\nހައިކޯޓަށް ފަނޑިޔާރެއް ހޯދަން މި އިއުލާން ކުރީ މިދިޔަ ޖުލައި މަހުގެ ތެރޭގައި އެ ކޯޓުގެ ފަނޑިޔާރުކަމުގެ މަގާމުން ހަސަން އަލީ އިސްތިއުފާ ދެއްވާފައިވުމުންނެވެ. ހަސަން މަގާމުން އިސްތިއުފާ ދިން އިރު، މި ދިޔަ އަހަރުގެ ސެޕްޓެމްބަރު މަހުން ފެށިގެން ހަސަން ހުރީ ސަސްޕެންޑްކޮށްފައެވެ.\nހައިކޯޓަށް ފަނޑިޔާރަކު ހޯދަން އިއުލާން ކުރި އިރު އެ ކޯޓުގެ އިސް ފަނޑިޔާރު ޝުޖާއު އުސްމާނު ހުރީ ސަސްޕެންޑްކޮށްފަ އެވެ. ޝުޖާއު އުސްމާނާ ގުޅޭ ސީރިއަސް މައްސަލަތަކެއް ޖޭއެސްސީން ތަހުގީގު ކުރަމުން އަންނަ އިރު، ޝުޖާއު އުސްމާނާއި އެއް މައްސަލަތަކެއްގައި ހިމެނުނު ކްރިމިނަލް ކޯޓުގެ ފަނޑިޔާރު ހަސަން ނަޖީބުވަނީ މަގާމުން ވަކިކުރަން ނިންމުމުން އަމިއްލައަށް އިސްތިއުފާ ދެއްވާފައެވެ. ބެލެވޭ ގޮތުގައި ޝުޖާއު އުސްމާނު ވެސް އެ މައްސަލަތަކުގެ އަލީގައި ޝުޖާއު އުސްމާނުވެސް މަގާމުން ވަކިކުރާނެ އެވެ.


Drug network ehgge verinthakeh dhookohlumaaeku Dubai | Mihaaru\nޚަބަރު / މަސްތުވާތަކެތި\nޑްރަގް ނެޓްވޯކެއް ކޯޓުން ސަލާމަތްވެ ދުބާއީއަށް!\nފުލުހުން ހިންގި ޑްރަގް އޮޕަރޭޝަނެއްގެ ތެރެއިން: ޑްރަގް ނެޓްވޯކެއްގެ ބޮޑުންތަކެއް ދޫކޮށްލުމާއެކު ވަނީ ފުރާފައި-- ފޮޓޯ/ މިހާރު\n17 އޮކްޓޯބަރ 2021 - 19:03\nމާލޭގައި ފުލުހުން ހިންގި ބޮޑު އޮޕަރޭޝަނަކުން އަތުލައިގަތް ޑްރަގް ނެޓްވޯކެއްގައި ހިމެނޭ ބައެއްގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން ހުކުމްކުރުމާ އެކު އެ މީހުން ދުބާއީ އަށް ހިނގައްޖެ އެވެ.\nއެނގިފައިވާ ގޮތުގައި މައްސަލަ ސާބިތު ނުވުމުން އެކަން "ސެލެބްރޭޓް ކުރަން" ދުބާއީ އަށް ފުރާފައި ވަނީ ދައުލަތުން ދައުވާ ކުރި މީހުންގެ ތެރެއިން ކޯޓުން ދޫކޮށްލި ފަސް މީހަކާއި އެ ނެޓްވޯކުގައި އުޅޭ ކަމަށް ފުލުހުން ތުހުމަތުވާ އިތުރު ބައެކެވެ.\nއޭގެ ތެރޭގައި ޑްރަގް ނެޓްވޯކުގެ އިސް މީހާ ކަމަށް ފުލުހުން ތުހުމަތު ކުރި މީހާ ވެސް ދޫކޮށްލުމާ އެކު ވަނީ ފުރައިގެން ގޮސްފަ އެވެ. އެއީ ފުލުހުން ގިނަ އަދަދެއްގެ މަސްތުވާތަކެއްޗާއި އެ ތަކެތީގެ ވިޔަފާރި ކޮށްގެން ހޯދާފައިވާ ފައިސާތަކެއް ވެސް އަތުލައިގަތް މައްސަލައެކެވެ.\nމި މީހުން ދުބާއީ އަށް ފުރާފައި ވާއިރު އެ މީހުންގެ މައްޗަށް ކުށް ސާބިތުނުވާ ކަމަށް ކުރި ހުކުމް އިސްތިއުނާފުކުރަން ވެސް އޮތީ ނިންމައިފަ އެވެ.\nފަހަކަށް އައިސް މަސްތުވާތަކެތީގެ ބޮޑެތި އޮޕަރޭޝަންތަކެއް ކުރިޔަށް ގެންދާއިރު މިދިޔަ ހަފްތާގެ ތެރޭގައި ފުލުހުން ވަނީ 100 ކިލޯ ހެރޮއިން އަތުލައިގަނެ، އެ މައްސަލާގައި 10 މީހުން ހައްޔަރު ކޮށްފަ އެވެ. އޭގެ ފަހުން 200 ކިލޯގެ މަސްތުވާތަކެތި ވެސް ވަނީ އަތުލައިގެންފަ އެވެ. އެ މައްސަލާގައި ދެ މީހަކު ވަނީ އަތުލައިގެންފަ އެވެ.\nނަމަވެސް އެ މައްސަލާގައި ވެސް ހިމެނޭ އިސް ދެ މީހުން ވަނީ ކްރިމިނަލް ކޯޓުން ދޫކޮށްލައިފަ އެވެ. އަދި ފުލުހުން ވަނީ އެ ދެ މީހުން ފިޔަވައި އެ މައްސަލާގައި ހިމެނޭ އެހެން އެންމެންގެ ވަނަވަރު ހާމަކޮށްފަ އެވެ.\nމީގެ އިތުރުން ރ. އަތޮޅު ޕޮލިސް އަދި އިންޓެލިޖެންސް ގުޅިގެން 215 ކިލޯގެ މަސްތުވާތަކެތި ވެސް ވަނީ އަތުލައިގަނެ އެ މައްސަލާގައި ހިމެނޭ ދެ މީހަކު ހައްޔަރު ކޮށްފަ އެވެ.\nފުލުހުން ކްރިމިނަލް ކޯޓް މަސްތުވާތަކެތި\n45 ކޮމެންޓް, 67 ރިއެކްޝަންސް\nމިހެން މިކަންކަންވާތީއޭ ކުރިންވެސް މަކޮމެންޓްކުރީ މިރާއްޖޭގައި ކޯޓްތަކުގައި ގެންގުޅެނީ ވަކިގާނޫނުފޮތެކޭ. ފުލުހުން ގެންގުޅެނީ ވަކިގާނޫނުފޮތެކޭ.\nރޭވުމުގެ ތެރެން ހިނގާ ކަންކަން... ހައްޔަރުކޮށްފަ މީޑިއާ ބޭނުންކޮށްގެން އެމީހުންގެ މަޢުލޫމާތާއި އެކަންތައް އާންމުންނަށް އަންގާނެ. ދެން ކޯޓަށް މައްސަލަ ހުށަހަޅާނެ.... މައްސަލަ ހުށަހެޅޭނީ ފުރިހަމަކުރަންޖެހޭ ޑޮކިއުމެންޓްސް ފުރިހަމަނުކޮށް..... އެހެންވީމާ ދެން ކޯޓުން މައްސަލަ ބޭރުކޮށްލާނެ... މިއީ ރޭވިގެން ކުރާކަންތައް. މިއީ ކަރަޕްޝަންުގެ ހާއްޔެއް.\nވަކި ސަރުކާރެއް ކިޔާނެކަމެއްނެތް، ހަމަ ކޮންމެ ސަރުކާރެއް އޮތަސް މިކަން ވާނީ މިހެން.\nހަސަންފުޅުގެ ހުސެންފުޅުގެ ބާގިރުގެ އަބްދުއްލާހި ޖާބިރު\nދުބައީއަށް ވަކްތުންވަކްތަށް އެ ނައްޓާލީ ގުޑުގުޑު ބޯލާ ކުޑަކޮށް ނަށާލާ ބޯ ހަމަޖައްސާލަން. ދެން އަންޑަވޯޓާ ގޭމިން އެންޑް އެންޓަޓެއިންމަންޓް ޖައްސާލފާ އަންނާނީ.\nފަނޑިޔާރުން މި ތިބެނީ ނިވަލުގައި ހުރިހާ އެންމެ އެއްޗހި މި ކިޔަނީ ސަރުކާރާ ޕޮލިހުންނަށް. ރައްޔިތުންވެސް އެބަ ޖެހޭ ހޭލުންތެރިވާން.\nމިސަރުކާރު ވެސް އަދި ކުރިން އުފެދުނު އެމްޑީޕީގެ ސަރުކާރުން ވެސް ގޮވީ ފަނޑިޔާރުގެ އިސްލާހު ކުރާވާހަކަ. އެހެންވީމަ މިހާރު އޮންނާނީ ޖްޑިޝަރީ އިސްލާހުވެ ނިމިފައި ކަމަށް މިބަލަނީ. އެހެންވީމަ ފަނޑިޔާރުންނަށް އެއްޗެހި ނުގޮވާނެ އެއްނު.\nފަނޑިޔާރުންނަށް އެނގޭނީ ޕޮލިހުން ހުށަހަޅާ ހުށަހެޅުމެކެވެ. އެކަންކަމަށް ބަލާފަ ދޫކޮށްލަން ފެންނަނަމަ ދޫކޮށްލާނެއެވެ. ތިޔަބުނާ ދެމީހެއްގެ މައްސަލަ ކީއްވެ ވަގުތުން ހައިކޯޓަށް ހުށަނޭޅީ. ހުރިހާކަމެއް ފަނޑިޔާރުންގެ ބޮަލަށް ކަނޑާލުމަކީ ރޭވިގެން ކުރާކަމެކެވެ.\nނަން ހާމަކޮށްދެއްވަ، މިއީ ރައްޔިތުންގެ ދުޝްމަނުން، ޤައުމުގެ އަދާވާތްތެރިން.\nތިކަމުގެ ހުރިހާ ޒިންމާއެއް އުފުއްލައިފި ޝެއިހް އިމްރާން. އޭނާ އެއީ ހަތް އަނގަ އޮންނަ ބޭފުޅެއް. ކުރިން ދެއްކި ހުރިހާ ވާހަކައެއް ފަރިއްސަށްވެ، މާ ބޮޑު މަގާމެއް ލިބުނީމާ މިހާރު އޭނާއަކަށް ހަމައަކަށް ފެންނަހެނެއް ހިއެއްނުވޭ. ވަރަށް ދެރަ. މިގައުމު މިދަނީ މަރުގެ ތުންފަތުގެ މައްޗަށް އަރަމުން، ގައްދާރުން ގައުމުގައި ގިނަވގެންގޮސް.\nކޯޓުން ކުއްވެރިން ދޫކުރުމައި ޝެއިޚު އިމްރާއާއި ކޮން ގުޅުމެއް އޮތީ؟ ކޯޓުތައް ރިޝްވަތުގައި ޖެހި ފަނާވަނީއެއް ނޫންބާ؟ ހުރިހާ ދިމާލެއް ފެއިލުވެފައިވާ ހަމަ އެކަނި ގަވްމު މީ\nކޯޓު ތަ؟ ގިނަ ފަހަރަށް ފުލުހުން އަތުން އޮންނަނީ ބޮއްސުންލާފަ. ދެން ކޯޓަށް ގެންނަ ހެކި ތަގައްޔަރުވެފަ އޮތިއްޔާ ގާޒީއަށްވެސް ވަކި ވަރެއް ދޯ ކުރެވޭނީ...\nމިއީ ނޫސްތަކުގައި ލިޔަން ބޭކާރުވާހަކަ. ޕޮލިސްގެ އިންވެސްޓިގޭޝަން ފެއިލް ވުމުން ކޯޓުން މީހުން ދޫކޮށްލަނީ. ފުލުހުން ޖެހޭނެ ރައްޔިތުންނަށް ޖަވާބުދާރީވާން.\nމިގައުމުގަ އެބަތިބި ރައްޔިތުންގެ ފައިސާގަ ޖެހުނުކަމަށް ތުހުމަތު ކުރެވޭ މިނިސްޓަރުންވެސް، އެއްކަމެއްވެސް ނުވޭނޫންތޯ؟\nއެކުންބޮޑަށް އަނގަތެޅުމުގެ ކުރިން އެބަޖެހޭ ބައެއް ބަސްތައް ދަސްކުރަން. އޭރުން ނުވިސްނޭ އޮޅުން އަރާކަންކަން އެނގިސާފުވަމުންދާނެ. ބިޒްނަސްޕާރޓްނާރސް، ޕްރޮފިޓްސެއަރިން، ސްލީޕިންޕާރޓްނާރސް، ސްޓޭކްހޯލްޑާރސް، ރޯޔަލްޓީ. މިބަސްތަކުގެ މާނަދަސްވީމަ އަންދާޒާކޮލެވޭނެ ހަނޑޫ ހަކުރު ފުށް ގަންނަން ލިބޭހެން ޑްރަގުވެސް ލިބިދާނެކަން. ސެލެބްރޭޓުވެސް ކުރަންޖެހޭކަން.


Feb 07 gai libunu aniyaa ah hiybaru kameh neiy, namaves fiyavalhu alhanjehey: Nasheedh | Jazeera\t"އަނިޔާއަށް ހިތް ބަރު ކަމެއް ނެތް، ފިޔަވަޅު އަޅަންޖެހޭ" - Jazeera\nހަތެއް ފެބްރުއަރީގައި ލިބުނު އަނިޔާއަށް ހިތް ބަރު ކަމެއް ނެތް، ނަމަވެސް ފިޔަވަޅު އަޅަންޖެހޭ: ނަޝީދު\nޖަވިޔަނި February 7, 2021 737 views0\nމަޖިލީހުގެ ރައީސް މުހައްމަދު ނަޝީދު އަދި އަނބިކަނބަލުން ލައިލާ އަލީ-- ފޮޓޯ: ސަން\n2012 ވަނަ އަހަރުގެ ފެބްރުއަރީ މަހުގެ7ވަނަ ދުވަހު އޭރުގެ ރައީސް މުހައްމަދު ނަޝީދުގެ ވެރިކަން ބަދަލުކުރުމަށް ހިންގި ހަމަނުޖެހުމުގައި އެމަނިކުފާނަށް އަނިޔާއާއި ގެއްލުން ލިބިވަޑައިގެންނެވި ނަމަވެސް، ހިތްޕުޅުގައި ބަރު ކަމެއް ނެތް ކަމަށް ވިދާޅުވެއްޖެއެވެ.\n'ސަންގު ޓީވީ' އަށް ދެއްވި އިންޓަރވިއުއެއްގައި ރައީސް ނަޝީދު ވަނީ އެ ހަމަނުޖެހުންތައް ހަނދާނަށް ގެންނަވާފައެވެ.\nއެދުވަހުގެ ހަމަނުޖެހުންތަކުގެ ތެރޭގައި އެމަނިކުފާނުގެ އާއިލާއަށް ގެއްލުން ދިނުމަށް ބަޔަކު މަސައްކަތް ކުރެއްވިކަން ފާހަގަކުރައްވާ އެމަނިކުފާނު ވިދާޅުވީ ލިބިވަޑައިގެންނެވި އެއްވެސް އަނިޔާއަކަށް، އަދި ގެއްލުމަކަށް ހިތްޕުޅުގައި ބަރުކަމެއް ނެތް ކަމަށެވެ.\nއަރައިގަތީ އަޅުގަނޑުގެ އަނބިދަރިން ގަޔަށް. ލައިލާއާއި މީރާ އާއި ޒާޔާ އާއި އެމީހުންނާ ދިމާލަށް އެންމެ ބާރަށް ދިޔައީ. އެމީހުންނަށް ޖެހުނީ ނުކުމެގެން ފިލައިގެން ދާން. އަޅުގަނޑަށް ލިބުނު ގެއްލުން، ވީ ނުރައްކާ، ވީ އަނިޔާ، ލިބުނު ހިތާމަ، އެކަންކަމަށް އަޅުގަނޑުގެ ހިތުގައި ބުރަކަމެއް ނުބާއްވަން. އެހެންމީހުންގެ ހިތް ހަލާލުކުރަން ނިންމާނީ އެމީހުން\nހަމަނުޖެހުމުގައި އެދުވަހު ބައިވެރިވި ސިފައިންނާއި ފުލުހުންނަށް އިޝާރާތް ކުރައްވާ ރައީސް ނަޝީދު ވަނީ ސަލާމަތީ ޚިދުމަތްތަކުގައި އެފަދަ ބަޔަކު ބޭތިއްބުމަކީ އެފަދަ ކަމެއް ތަކުރާރު ކުރަން ލިބޭ ވަރަށް ބޮޑު ހިތްވަރެއް ކަމަށެވެ. އަދި އެމަނިކުފާނު ވަނީ އެ މައްސަލަ ބަލާ، އެކަމާ ގުޅިގެން ގެންނަން ޖެހޭ ބަދަލުތައް ގެނައުމަށް ގޮވާލައްވާފައެވެ.\nގާނޫނާއި ޚިލާފަށް ވެރިކަން ބަދަލުކުރުމަށް އެހީތެރިވެދިން މީހުންނާއި ގުޅޭގޮތުން ތަހުގީގު ހިންގާ އޭގެ އިންސާފު ހޯދަން. ރަނގަޅުކަމެއް ނޫން، ސަލާމަތީ ޚިދުމަތެއްގެ ތެރޭގައި މިއުޓިނީއަށް ބާރު ދިން ބަޔަކު ބޭތިއްބުމަކީ. އެއީ މިބާވަތުގެ ކަމެއް ތަކުރާރުވުމަށް އަނެއްކާވެސް އޮތް އެންމެ ފަހި މަގު. ވަރަށް މުހިންމު ކަމެއް އެއީ ފެބްރުއަރީ7ގެ މައްސަލަ ބަލާ ތަހުގީގު ކުރުން.\nނަޝީދު ވިދާޅުވީ ރައްޔިތުންގެ ވިންދާ ރޫހާއި އެއްގޮތަށް ވެރިކަން ކުރިއަށް ގެންދިއުމަށްޓަކައި ފުލުހުންނާއި ސިފައިންގެ ތެރޭގައި ހިނގާދިޔަ ކަންކަން ދިވެހިންނަށް ސާފުވެ، އެނގުމަކީ ވަރަށް މުހިންމު ކަމެއް ކަމަށެވެ.\n"އަނިޔާއަށް ހިތް ބަރު ކަމެއް ނެތް، ފިޔަވަޅު އަޅަންޖެހޭ"


Miee EU-Dhivehiraajje gulhumuge aa safhaa eh: Safeeru | Mihaaru\nއީޔޫ-މޯލްޑިވްސް ޕޮލިސީ ޑަޔަލޮގް ގައި އީޔޫ ސަފީރު ޓުން ލައި މާގް ވާހަކަ ދައްކަވަނީ. އޭނާ ވިދާޅުވީ މަަޝްވަރާތަކަކީ ގުޅުމުގެ އާ ސަފުހާއެއް ކަމަށް. ފޮޓޯ: ފޮރިން މިނިސްޓްރީ\nމިއީ އީޔޫ-ދިވެހިރާއްޖޭގެ ގުޅުމުގެ އާ ސަފުހާއެއް: ސަފީރު\n12 މާޗް 2019 - 11:52 10 comments\nއީޔޫ-މޯލްޑިވްސް ޕޮލިސީ ޑަޔަލޮގްގެ ނަމުގައި ކުރުނބާ މޯލްޑިވްސްގައި ބޭއްވި މަޝްވަރާތަކަށް ފަހު ފޮރިން މިނިސްޓްރީން އާއްމުކުރި އިންޓަވިއުއެއްގައި މާގް ވިދާޅުވީ މަޝްވަރާތަކަށް ރާއްޖެއިން ދައުވަތު ދިނުމުން ވަަރަށް ހިތްހަމަޖެހިވަޑައިގެންނެވި ކަމަށާއި އެއީ ކާމިޔާބު މަޝްވަރާތަކެއް ކަމަށެވެ.\n"މި އިވެންޓްގައި ބައިވެރިވެވުނީތީ އަޅުގަނޑުމެން ވަރަށް އުފާވި. މިއީ އަޅުގަނޑުމެންގެ [ދިވެހިރާއްޖެ-އީޔޫ]ގުޅުމުގެ އާ ސަފްހާއެއް،" އޭނާ ވިދާޅުވި އެވެ.\nއިއްޔެގެ ބައްދަލުވުމުގައި މަޝްވަރާކުރީ ތަރައްގީގައި އެއްބާރުލުން ދިނުން، ޑިމޮކްރަސީ، ގަވަނަންސް، އިންސާނީ ހައްގުތައް، މޫސުމީ ބަދަލުތައް އަދި ސަލާމަތީ ދާއިރާގައި އެއްބާރުލުން އިތުރުކުރަން ކަމަށް ފޮރިން މިނިސްޓްރީން ބުންޏެވެ.\nފެށުމުގެ ގޮތުން ވާހަކަ ދައްކަވަމުން ފޮރިން މިނިސްޓަރު އަބްދުﷲ ޝާހިދު ވިދާޅުވީ އީޔޫއިން ދެމެހެއްޓި ސިޔާސަތުގެ ސަބަބުން ރާއްޖޭގެ ރައްޔިތުން ޑިމޮކްރަސީއަށް ކުރި މަސައްކަތަށް ހިތްވަރު ލިބުނު ކަމަށެވެ. "ފަހުގެ ތާރީހުގައި އީޔޫ އާއި އެ ޖަމާއަތުގެ މެމްބަރު ގައުމުތަކުން ގެންގުޅުނު ވަރުގަދަ ސިޔާތު ރާއްޖޭގެ ރައްޔިތުން ޝުކުރުވެރިކަމާ އެކު ބަލައިގަނޭ. އެ ސިޔާސަތުގެ ސަބަބުން ރާއްޖޭގެ ރައްޔިތުންގެ މަސައްކަތަށް ހިތްވަރު ލިބި، ގައުމު ޑިމޮކްރެޓިކްކޮށް ދެމެހެއްޓުމަށް ކުރި މަސައްކަތް ވަރުގަދަވި،" ޝާހިދު ވިދާޅުވި އެވެ.\nމަޝްވަރާތަކުގައި ރާއްޖޭން ބައިވެރިވި ވަފުދުގެ ވެރިޔަކީ ޝާހިދެވެ. އެ ވަފުދުގައި ދެން ހިމެނިވަޑައިގެންނެވީ ފިނޭންސް މިނިސްޓަރު އިބްރާހީމް އަމީރު، ޕްލޭނިން މިނިސްޓަރު މުހައްމަދު އަސްލަމް، ޓޫރިޒަމް މިނިސްޓަރު އަލީ ވަހީދު، އިކޮނޮމިކް މިނިސްޓަރު ފައްޔާޒް އިސްމާއީލް، ފިޝަރީޒް މިނިސްޓަރު ޒަހާ ވަހީދު އަދި އެންވަޔަރްމެންޓް މިނިސްޓަރު ޑރ. ހުސައިން ރަޝީދު ހަސަނެވެ. އީޔޫއިން ބައިވެރިވި ވަފުދުގެ ވެރިޔަކީ މާގް އެވެ. އެ ވަފުދުގައި ދެން ހިމެނެނީ ފްރާންސް، ޖާމަނީ، ނެދަލެންޑްސް، އޮސްޓްރިއާ، ޗެކް ރިޕަބްލިކް، ސްވިޑްން، ޕޮލެންޑް، ރޮމޭނިއާ، އިޓަލީ އަދި އިނގިރޭސިވިލާތުން ރާއްޖެއަށް ކަނޑައަޅާފައިވާ ސަފީރުންނާއި ސަފީރުންގެ ނައިބުންނެވެ.\nއިތުރު ލިޔުންތައް އީޔޫ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ޑިޕްލޮމެސީ ރާއްޖެ-އީޔޫ ޑިޕްލޮމެޓިކް ގުޅުން


ދާންދޫ ކައުންސިލްގެ އިދާރާ :: ތިމާވެށި ހިމާޔަތްކުރުމާބެހޭ ޤަވާޢިދު\nTue, 20 Aug 2019 10:25:05 +0500\nމައުލޫމާތު > ކައުންސިލުން ފާސްކުރާ އާންމު އުސޫލުތަކާއި ޤަވާއިދުތައް > ތިމާވެށި ހިމާޔަތްކުރުމާބެހޭ ޤަވާޢިދު\nތަޢާރުފާއި ނަން 1. (ހ) މިއީ، ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމާބެހޭ ޤާނޫނު)ގެ 151 ވަނަ މާއްދާގެ (ޅ) ގެ ދަށުން ބާރުލިބިގެން، ރަށްތަކުގެ ތިމާވެށި ހިމާޔަތްކުރުމާއި ތިމާވެއްޓަށް ގެއްލުންދޭ ފަރާތްތަކާ މެދު ކައުންސިލުން އެޅިދާނެ ފިޔަވަޅުތައް ބަޔާންކުރުމުގެ ޤަވާޢިދެވެ.\n(ށ) މި ޤަވާޢިދަށް ކިޔާނީ "ތިމާވެށި ޙިމާޔަތްކުރުމާބެހޭ ޤަވާޢިދު" އެވެ.\nކުރީގައި ހިނގާފައިވާ ކަންކަމަށް މިޤަވާޢިދު ހިންގުން 3. މި ޤަވާޢިދަށް ޢަމަލުކުރަން ފެށުމުގެ ކުރިން ހިނގައިފައިވާ ނުވަތަ ކޮށްފައިވާ ކަމެއްގެ މައްޗަށް މިޤަވާޢިދެއް ނުހިނގާނެއެވެ. ނަމަވެސް މި ޤަވާޢިދަށް ޢަމަލުކުރަން ފެށުމަށްފަހު މި ޤަވާޢިދުގައި ވަކިކަމެއް ލާޒިމްކޮށްފައިވާނަމަ، އެކަމެއް މި ޤަވާޢިދުގެ ދަށުން ހިނގާނެއެވެ.\nތިމާވެށި ޙިމާޔަތްކޮށް ރައްކާތެރިކުރުމަށް ސަމާލުކަން ދިނުން 4. ރާއްޖޭގެ ތިމާވެށީގައި ހިމެނޭ ރާއްޖޭގެ ފަސްގަނޑާއި، ފެނާއި، ގަސްގަހާގެއްސާއި، ގޮނޑުދޮށްތަކާއި، ފަޅުފަޅާއި، ފަރުފަރާއި، މިނޫންވެސް މިފަދަ ތަންތަނާއި، ކަނޑުތަކާއި ޖައްވާއި އެ ތަންތަނުގައިވާ ތަކެއްޗާއި، އެ ތަންތަނުގައި އުޅޭ ތަކެތީގެ ތެރެއިން އިންސާނުންނަށް ގެއްލުންދޭ ނުވަތަ އުނދަގޫކުރާ ތަކެތި ފިޔަވައި އެހެނިހެން ތަކެތި ރައްކާތެރިކޮށް ދެމެހެއްޓުމާއި، އެ ތަންތަނާއި ތަކެތީގެ ސަބަބުން ލިބޭ ފައިދާތައް ދަމަހައްޓައި އިތުރު ކުރުމަކީ ރާއްޖޭގެ ދެމިއޮތުމަށާއި ރާއްޖޭގެ ކުރިއެރުމަށް ޙިއްޞާކޮށްދޭނެ ކަންތައްތަކެއް ކަމަށްވާތީ، މިކަންކަމުގެ މައްޗަށް ކައުންސިލުންނާއި އެ ދާއިރާތަކަށް ނިސްބަތްވާ ހުރިހާ ރައްޔިތުން ޚާއްސަ ސަމާލުކަމެއް ދޭންވާނެއެވެ.\nތިމާވެށި ރައްކާތެރި ކުރުމާއި ދެމެހެއްޓުމާބެހޭ ސިޔާސަތު ތަންފީޒުކުރުން 5. ޤާނޫނު ނަންބަރ 4/93 (ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނު)ގެ ދަށުން ރާއްޖޭގެ ތިމާވެށި ހިމާޔަތްކޮށް ރައްކާތެރިކޮށް ދެމެހެއްޓުމާބެހޭ ގޮތުން މިނިސްޓްރީ އޮފް ހައުސިންގ، ޓްރާންސްޕޯޓް އެންޑް އެންވަޔަރަމަންޓްއިން ކަނޑައަޅާފައިވާ ސިޔާސަތު ތަންފީޒުކުރުމަށް ކައުންސިލުން ސަމާލުކަންދޭންވާނެއެވެ.\nޤުދްރަތީ ނުވަތަ ޠަބީޢީ ގޮތުގައި ދެމެހެއްޓޭ ތަންތަނާއި ތަކެތި ޙިމާޔަތްކުރުން 6. (ހ) ޤާނޫނު ނަންބަރ 4/93 (ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނު)ގެ4ވަނަ މާއްދާގެ ދަށުން މިނިސްޓްރީ އޮފް ހައުސިންގ، ޓްރާންސްޕޯޓް އެންޑް އެންވަޔަރަމަންޓްއިން ކަނޑައަޅާފައިވާ ޤުދްރަތީ ނުވަތަ ޠަބީޢީ ގޮތުގައި ދެމެހެއްޓޭ ތަންތަނާއި ތަކެތީގެ ތެރެއިން އެ ކައުންސިލެއްގެ އިޚްތިޞާޞްގެ ތެރޭގައި ހިމެނޭ ތަންތަނާއި ތަކެތި އެކައުންސިލަކުން ޙިމާޔަތްކުރަންވާނެއެވެ.\n(ށ) މި ޤަވާޢިދަށް ޢަމަލުކުރަން ފެށުމަށްފަހު މި ނަންބަރުގެ (ހ) ގައި ބަޔާންކޮށްފައިވާ ތަންތަނާއި ތަކެތީގެ އިތުރަށް އެ ކައުންސިލެއްގެ ދާއިރާގެ ތެރެއިން ޤުދްރަތީ ނުވަތަ ޠަބީޢީ ގޮތުގައި ދެމެހެއްޓޭނެ ތަންތަނާއި ތަކެތި ކަނޑައަޅަންވާނީ އެ ކައުންސިލަކުންނެވެ.\n(ނ) މިމާއްދާގެ (ށ) ގައި ބަޔާންކުރެވިފައިވާ ތަންތަން އެއްވެސް ފަރާތަކުން ޤާއިމް ކުރެވޭނީ ކައުންސިލުގައި ރަޖިސްޓްރީކުރުމަށްފަހު އެ ކައުންސިލުން ޢާއްމުކުރާ އުޞޫލުގައި ކަނޑައަޅާ ގޮތުގެ މަތިންނެވެ.\nތިމާވެއްޓަށް އަސަރު ފޯރާނެ މިންވަރު ބަޔާންކުރާ ރިޕޯޓް 7. (ހ) ރާއްޖޭގެ ތިމާވެއްޓަށް ފާހަގަ ކުރެވޭފަދަ ބަދަލެއް އަތުވެދާނެ އެއްވެސް ޕްރޮޖެކްޓެއް އެ ކައުންސިލެއްގެ ދާއިރާގެ ތެރޭގައި ހިންގުމުގު ކުރިން، އެކަމަކުން ތިމާވެއްޓަށް އަސަރު ފޯރާނެ މިންވަރު ބަޔާންކުރާ ރިޕޯޓެއް ހަދައި އެ ކައުންސިލަށް ހުށަހަޅަންވާނެއެވެ.\n(ށ) މި ނަންބަރުގެ (ހ) ގައި ބަޔާންކޮށްފައިވާފަދަ ތިމާވެއްޓަށް އަސަރު ފޯރާނެ މިންވަރު ބަޔާންކުރާ ރިޕޯޓު ހަދަންޖެހޭ ކަންކަމާއި އުޞޫލު ކަނޑައަޅާނީ ތިމާވެށްޓާބެހޭ ވުޒާރާގެ މަޝްވަރާގެ މަތިން ކައުންސިލުންނެވެ.\nޕްރޮޖެކްޓް ހުއްޓުވުން 8. ހިންގަމުންދާ ޕްރޮޖެކްޓެއްގެ ސަބަބުން ރާއްޖޭގެ ތިމާވެއްޓަށް ނޭދެވޭ އަސަރެއް ފޯރާކަމަށް ފެނިއްޖެ ހިނދެއްގައި، ތިމާވެށްޓާއި ބެހޭ ވުޒާރާގެ މަޝްވަރާގެ މަތިން އެ ޕްރޮޖެކްޓެއް ހުއްޓުވުމުގެ އިޚްތިޔާރު ކައުންސިލަށް ލިބިގެންވެއެވެ. މިގޮތުން ހުއްޓުވޭ ޕްރޮޖެކްޓަކަށް ބަދަލެއް ނުދެވޭނެއެވެ.\nކުންޏާއި ތެލާއި ވިހަ ތަކެތި 9. (ހ) ތިމާވެއްޓަށް ގެއްލުން ލިބޭފަދަ ގޮތަކަށް އެ ސަރަހައްދުގެ އެއްވެސް ތަނަކަށް، ނުރައްކާތެރި ކުނި ނުވަތަ ތެޔޮ ނުވަތަ ވިހަ ގޭސްފަދަ އެއްޗެއް އުކާލައިގެން ނުވަތަ އަޅައިގެން ނުވާނެއެވެ.\n(ށ) މި ނަންބަރުގެ (ހ) ގައި ބަޔާންކުރެވިފައިވާ ތަކެތީގެ ތެރެއިން ކޮންމެހެން އުކާލަންޖެހޭ ތަކެތި އުކާލަން ނުވަތަ އަޅާނެ ތަނެއް ކައުންސިލުން ކަނޑައަޅަންވާނެއެވެ. އެފަދަ ތަކެތި އަންދާލައިގެން ނައްތާލާނަމަ އެކަން ކުރަންވާނީ މީހުންގެ ޞިއްޙަތަށް ގެއްލުން ނުވާގޮތަށް، އެކަށީގެންވާ ރައްކާތެރި ކަމާއެކުގައެވެ.\n(ނ) މި ނަންބަރުގެ (ހ) ގައި ބަޔާންކޮށްފައިވާ ތަކެތި ނައްތާލުމަށް ކައުންސިލުން ފީއެއް ނެގުމަކަށް މި ޤަވާޢިދެއް ހުރަހެއް ނާޅައެވެ.\nގަލާއި ވެއްޔާއި އަކިރި ނެގުން 10. (ހ) އެ ކައުންސިލެއްގެ ސަރަހައްދުގެ ތެރޭގައި ހިމެނޭ ހާހަލުންނާއި، އަދި އެނޫންވެސް ޤުދްރަތީ ގޮތުން ގަލާއި، ވެއްޔާއި، އަކިރި އުފެދޭ ތަންތަނުން، ގަލާއި، އަކިރި ނަގަންވާނީ މި ޤަވާޢިދުގެ ދަށުން ކައުންސިލުން ހުއްދަ ހޯދައިގެންނެވެ.\n(ށ) ވަރުވާއަށް ލިޔެދީފައިވާ ފަޅުރަށްރަށުންނާއި މީހުން އުޅޭ ރަށްރަށުން ގަލާއި، ވެއްޔާއި، އަކިރި ނެގުން މި ޤަވާޢިދުން އިސްތިސްނާވާނެއެވެ. ވަރުވާއަށް ލިޔެދީފައިވާ ފަޅުރަށްރަށުން ގަލާއި ވެއްޔާއި އަކިރި ނަގަންވާނީ ޤާނޫނު ނަންބަރު 20/98 (ދިވެހިރާއްޖޭގެ ފަޅުރަށްރަށާބެހޭ ޤާނޫނު) އާއި އެ ޤާނޫނުގެ ދަށުން ހަދާފައިވާ "ދިވެހިރާއްޖޭގައި ފަޅުރަށްރަށާބެހޭ ޤަވާޢިދު" އާ އެއްގޮތްވާ ގޮތުގެ މަތިންނެވެ. އަދި މީހުން ދިރިއުޅޭ ރަށްރަށުން ގަލާއި، ވެއްޔާއި، އަކިރި ނަގަންވާނީ ޤާނޫނު ނަންބަރު 77/78 (ރާއްޖެތެރޭގެ މީހުން އުޅޭ ރަށްރަށުން ގަލާއި، ވެއްޔާއި، އަކިރި ނެގުމާބެހޭ ޤާނޫނު) އާ އެއްގޮތްވާ ގޮތުގެ މަތިންނެވެ.\nއަކިރި ނެގުން މަނާ ތަންތަނާއި ހުއްދަ ތަންތަން 11. (ހ) މި ނަންބަރުގެ ދަށުން ބަޔާންކޮށްފައިވާ ރަށްރަށުންނާއި ތަންތަނުން އަކިރި ނެގުމަކީ މަނާކަމެކެވެ.\nޞިނާޢީ މަސައްކަތްތަކަށާއި، އެހެނިހެން މަސައްކަތް ކުރުމަށް ވަކި މުއްދަތަކަށް ކުއްޔަށް ދީފައިވާ ރަށްރަށުންނާއި އެ ރަށްރަށުގެ ގޮނޑުދޮށުންނާއި ތޮށިންނާއި ފަޅުން،\nއަތޮޅުގެ ވަށައިގެން އޮންނަ މައި ތޮށިންނާއި ތޮށީގެ އެތެރެއިންނާއި ބޭރުން،\n(ށ) ކައުންސިލުން ހުއްދަ ލިބިގެން އެ ކައުންސިލެއްގެ ސަރަހައްދުގައި ހިމެނޭ ރަށްރަށުގެ ފަޅުފުންކުރާ ކުރުމާއި ޞިނާޢީ މަސައްކަތް ކުރުމަށް ކުއްޔަށް ދޫކޮށްފައިވާ ރަށްރަށުގެ ގޮނޑުދޮށާއި ފަޅު ސާފުކުރުމުގެ ގޮތުން އަކިރި ނަގާ ނެގުން މި ނަންބަރުގައި ބުނެފައިވާ އަކިރި ނެގުމުގެ ތެރެއަކު ނުހިމެނެއެވެ.\nވެލިނެގުން މަނާ ތަންތަނާއި ހުއްދަ ތަންތަން 12. (ހ) މި އަކުރު ދަށުން ބަޔާންކޮށްފައިވާ ރަށްރަށުންނާއި ތަންތަނުން ވެލި ނެގުމަކީ މަނާކަމެކެވެ.\n(ށ) މި ނަންބަރުގެ ދަށުން ވެލި ނެގުމަށް ހުއްދަ ދެވޭނީ ތިމާވެއްޓާއި ބެހޭ ވުޒާރާގެ މަޝްވަރާގެ މަތިން ތިރީގައި ބަޔާންކޮށްފައިވާ ތަންތަނުންނެވެ.\nމި ނަންބަރުގެ (ހ) ގައި ބަޔާންކޮށްފައިވާ ރަށްރަށުންނާއި ތަންތަނުން ފިޔަވައި އެހެން ރަށްރަށުގެ ފަޅުން،\nރަށްރަށާ ނުގުޅި ވަކިން ހުންނަ ފަޅުފަޅުން.\n(ނ) މި ޤަވާޢިދަށް ޢަމަލުކުރަން ފެށުމުގެ ކުރިން ސަރުކާރުގެ ކަމާބެހޭ ފަރާތްތަކުގެ ހުއްދަ ލިބިގެންނާއި މި ޤަވާޢިދަށް ޢަމަލުކުރަން ފެށުމަށްފަހު ކައުންސިލުން ހުއްދަ ލިބިގެން އެ ކައުންސިލެއްގެ ސަރަހައްދުގައި ހިމެނޭ ރަށްރަށުގެ ފަޅުފުންކުރާ ކުރުމަށް ވެލި ނަގާ ނެގުން މި ނަންބަރުގައި ބުނެފައިވާ ވެލި ނެގުމުގެ ތެރެއަކު ނުހިމެނެއެވެ.\nހުއްދަ ހޯދުން 13. މި ޤަވާޢިދުގެ ދަށުން ވެއްޔާއި އަކިރި ނެގުން ހުއްދަ ކަމަށް ބުނެފައިވާ ތަންތަނުން، ވެއްޔާއި އަކިރި ނަގަންވާނީ ވެއްޔާއި އަކިރި ނެގުމުގެ ހުއްދައަށް އެދޭ ފޯމު ފުރިހަމަކޮށް ކައުންސިލަށް ހުށަހަޅައި، އެކަމަށް ކައުންސިލުން ކަނޑައަޅާ ފީއެއް ދައްކާ ކައުންސިލުގެ ހުއްދަ ލިޔުމަކުން ހޯދުމަށް ފަހުގައެވެ.\nހުއްދަދެވޭ މުއްދަތު 14. މި ޤަވާޢިދުގެ ދަށުން ވެލި ނުވަތަ އަކިރި ނެގުމުގެ ހުއްދަ ދެވޭނީ ހުއްދަ ދޫކުރާ ތާރީޚުން ފެށިގެން ގިނަވެގެން2(ދޭއް) މަސް ދުވަހަށެވެ. ނަމަވެސް، ވެލި ނުވަތަ އަކިރި ނަގަން ދީފައިވާ ހުއްދައިގެ މުއްދަތު ހަމަވުމުގެ ކުރިން، މުއްދަތު އިތުރުކުރަން ކައުންސިލަށް ހުށަހަޅައިފިނަމަ، އިތުރު 1 (އެކެއް) މަސް ދުވަހަށް ހުއްދައިގެ މުއްދަތު އިތުރުކޮށް ދެވިދާނެއެވެ.\nރިޕޯޓް ހުށަހެޅުން 15. މި ޤަވާޢިދުގެ ދަށުން ހުއްދަލިބިގެން ވެއްޔާއި އަކިރި ނެގިގޮތުގެ ރިޕޯޓެއް ފުރިހަމަ ކުރުމަށްފަހު، ހުއްދަ ލިބުނު ފަރާތުން އެ ރިޕޯޓް ކައުންސިލަށް ކޮންމެ މަހަކު ހުށަހަޅަންވާނެއެވެ.\nކައުންސިލުގެ ސަރަހައްދު ތެރެއިން ވެއްޔާއި އަކިރި ނަގާ ތަންތަނުގެ މަޢުލޫމާތު ބެލެހެއްޓުން 16. ކައުންސިލުގެ ސަރަހައްދުގެ ތެރެއިން ވެއްޔާއި އަކިރި ނަގާ ތަންތަނާއި އެތަކެތި ނަގާ ބޭނުމާއި، ޢަދަދާއި ތާރީޚު އެނގޭގޮތަށް އެ މަޢުލޫމާތުތައް ކައުންސިލުން ބަލަހައްޓަންވާނެއެވެ.\nގެއްލުމުގެ ބަދަލު ހޯދުން 17. މި ޤަވާޢިދުގެ 10 ވަނަ ނަންބަރުގައި ބުނެފައިވާފަދަ ކަމެއްކޮށްފިނަމަ، ނުވަތަ މި ޤަވާޢިދުގައި ބުނާފަދަ ޕްރޮޖެކްޓެއްގެ ސަބަބުން ހިނގިކަމެއް ކަމުގައި ނުވިޔަސް، ރާއްޖޭގެ ތިމާވެއްޓަށް ނޭދެވޭ އަސަރެއް ފޯރާފަދަ ކަމެއް އެއްވެސް ފަރާތަކުން ކޮށްފިނަމަ، ޝަރީޢަތުން މެދުވެރިކޮށް ބަދަލު ހޯދުމުގެ އިޚްތިޔާރު ކައުންސިލަށް ލިބިގެންވެއެވެ.\nޤަވާޢިދާ ޚިލާފުވުން 18. މި ޤަވާޢިދުގައިވާ ކަމަކާ ޚިލާފުވާ ފަރާތްތަކާއި، މި ޤަވާޢިދުގެ ދަށުން ދޫކުރެވޭ ހުއްދައިގައި ބަޔާންކޮށްފައިވާ ޝަރުތުތަކާ ޚިލާފުވާ ފަރާތްތަކާމެދު ތިރީގައި ބަޔާންކޮށްފައިވާ ގޮތުގެ މަތިން ޢަމަލުކުރުމުގެ އިޚްތިޔާރު ކައުންސިލަށް ލިބިގެންވެއެވެ.\n(ހ) ފުރަތަމަ ފަހަރުނަމަ، ކަމުގެކުޑަބޮޑމިނަށް ބަލައި -/5000 (ފަސްހާސް ރުފިޔާ) އަށް ވުރެ ބޮޑުނޫން ޢަދަދަކުން ޖޫރިމަނާކުރުން،\n(ށ) ދެވަނަ ފަހަރުނަމަ، ކަމުގެ ކުޑަބޮޑުމިނަށް ބަލައި، -/10000 (ދިހަހާސް ރުފިޔާ) އަށްވުރެ ބޮޑުނޫން ޢަދަދަކުން ޖޫރިމަނާކުރުން،\n(ނ) ތިންވަނަ ފަހަރުނަމަ، ކަމުގެ ކުޑަބޮޑުމިނަށް ބަލައި -/15000 (ފަނަރަހާސް ރުފިޔާ) އަށްވުރެ ބޮޑުނޫން ޢަދަދަކުން ޖޫރިމަނާކޮށް، އެ ފަރާތަށް ދީފައިވާ ހުއްދަ ބާޠިލުކުރުމާއެކު 1 (އެކެއް) އަހަރު ދުވަހުގެ މުއްދަތަކަށް ވެލި ނުވަތަ އަކިރި ނެގުމުގެ ހުއްދަ ދޫނުކުރުން.\nމިޤަވާޢިދުގެ ދަށުން ކަނޑައަޅާ އުޞޫލުތައް 19. މިޤަވާޢިދު ނަގަހައްޓައި ހިންގުމަށްޓަކައި, މިޤަވާޢިދަށް ޢަމަލު ކުރަން ފަށާ ތާރީޚުން ފެށިގެން6(ހައެއް) މަސްދުވަހުގެ ތެރޭގައި ކައުންސިލުގެ އިޚްތިޞާސްތެރޭގައި ހިމެނޭ ސަރަޙައްދުތަކާ ގުޅޭ ގޮތުން ހަދަން ޖެހޭ އުޞޫލުތައް ހަދައި އެއުޞޫލުތައް ޢާއްމުކޮށް ޝާއިޢު ކުރަންވާނެއެވެ.\nމާނަކުރުން 20. (ހ) ކައުންސިލް: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ކައުންސިލްގެ މާނައިގެ ތެރޭގައި ހިމެނޭ ސިޓީ ކައުންސިލާއި އަތޮޅު ކައުންސިލާއި އަދި ރަށުކައުންސިލަށެވެ.\n(ށ) ތިމާވެށްޓާބެހޭ ވުޒާރާ: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ތިމާވެށްޓާބެހޭ ވުޒާރާކަމަށް ބުނެފައި އެވަނީ، ތިމާވެށްޓާބެހޭ ކަންތައްތައް ހިންގުމުގެ މަސްއޫލިއްޔަތު ޙަވާލުކޮށްފައިވާ ސަރުކާރުގެ ވުޒާރާއަކަށެވެ.\n(ނ) މިޤަވާޢިދުގައި ބޭނުންކުރެވިފައިވާ ބަސްތައް ތަފްސީރު ކުރުމުގައި މީހުންނާއި، ފަރާތްތަކުގެ މާނާގައި، ކުންފުނި، ގުރޫޕް، އޮފީސް ފަދަތަންތަން ހިމެނޭނެއެވެ. އަދި ވަކިވަކި ފަރުދަކަށް ނުވަތަ އެއްޖިންސަކަށް ބޭނުންކުރެވިފައިވާ ބަސްތައް އެބަހެއް ބޭނުންކުރެވިފައިވާ ޙާލަތަށް އެކަށީގެންވާ ގޮތަކަށް ރިޢާޔަތްކޮށް ގިނަ މީހުންނަށް ނުވަތަ ދެޖިންސް އެކުލެވޭ ގޮތަށް މާނަކުރެވިދާނެއެވެ.


Actor Mahesh aai Tiger ge furathama fenilun haassa ishthihaarakun - vNews.mv\nއެކްޓަރު މަހޭޝްއާއި ޓައިގަރގެ ފުރަތަމަ ފެނިލުން ހާއްސަ އިޝްތިހާރަކުން\nމަރިޔަމް ޝާހިދާ 07 September 2021, 13:11\nއިންޑިއާގެ ސައުތް ސިނަމާގައި މިވަގުތުހުރި އެންމެ ކާމިޔާބު އެކްޓަރު މަހޭޝް ބާބޫއަކީ ހިންދީ ފިލްމުތަކަށް ލޯބިކުރާ ފަރާތްތަކަށް ބީރަށްޓެހި މޫނެއް ނޫނެވެ.\nދާދިފަހުން އެކްޓަރު މަހޭޝްވަނީ ރަންވީރް ސިންގްއާއެކު އިޝްތިހާރެއް ކުޅެފައެވެ. މިލިސްޓަށް އެންމެފަހުން އިތުރުވެފައިވަނީ އަރަމުން އަންނަ ޒުވާން އެކްޓަރު ޓައިގަރ ޝްރޮފްއެވެ.\nބޮލީވުޑްގެ ފިލްމުތަކަށް ލޯބިކުރާ ފަރާތްތަކާއެކު ބޮޑު ފޭން ބޭސްއެއް އޮންނަ މަހޭޝްއާ ޓައިގަރ ޝްރޮފްގެ އިޝްތިހާރު ވަރަށް އަވަހަށް ރިލީޒްކުރާނެކަމަށް މީޑިއާތަކުގައިވަނީ ބުނެފައެވެ.\nމަހޭޝްގެ މިފަދަ ފެނިލުމަކީވެސް އޭނާގެ ފޭނުންނަށް ފިލްމަކުން އޭނާ ފެނުމާއެއްވަރުގެ އުފަލެކެވެ.\nކުރީގެ ބަތަލާ ނަމްރަދާ ޝްރަދާ ކައިވެނިކޮށްގެ2ކުދިންވެސް ލިބިފައިވާ މަހޭޝް ބާބޫއަކީ ފިލްމީ އެކްޓަރެއްގެ އިތުރުން ފިލްމު އުފައްދާ މީހެއްވެސްމެއެވެ.\nސައުތް ސިނަމާގެ އެންމެ އަގުބޮޑު ތަރިންގެތެރޭ ހިމެނޭ މިއެކްޓަރުގެ ޕްރޮޑިއުސްކޮށްފައިވާ ކާމިޔާބު ފިލްމުތަކުގެ ތެރޭގައި، 2015 ވަނަ އަހަރު ރިލީޒްކުރި ތަމަޅަ ފިލްމު "ސްރީމަންތުޑޫ"، 2016 ވަނަ އަހަރު ރިލީޒްވި ފިލްމު "ބްރަހްމޮޓްސާވަމް" އަދި މިދިޔަ އަހަރު ރިލީޒކުރި ފިލްމު "ސަރިލޭރު ނީކެއްވަރު" ހިމެނެއެވެ.\nއެކްޓަރު މަހޭޝްއާއެކު މިހާރަކަށްއައިސް އިޝްތިހާރުތަކުން ބޮލީވުޑްގެ އެކްޓަރުން ފެންނަމުންދާތީ މިއީ އޭނާ ބޮލީވުޑުގެ ފިލްމަކުން ފެނުމުގެ އިޝާރާތެއް ކަމަށްވެސް ގިނަބަޔަކުދަނީ ބުނަމުންނެވެ. އެހެންނަމަވެސް އޭނާ މިހާރުވެސް މަސައްކަތް ކުރަމުންދަނީ ތަމަޅަ2ފިލްމެއްގެ ޝޫޓިންގްގައެވެ.\nއަރަމުން އަންނަ އުއްމީދީ އެކްޓަރު ޓައިގަރ ޝްރޮފް އެންމެ ފަހުން ފެނިފައިވަނީ ފިލްމު "ބާޤީ-3" ގައެވެ.\nއޭނާ މިވަގުތު މަސައްކަތް ކުރަމުންދާ ފިލްމީ ޕްރޮޖެކްޓްތަކުގެ ތެރޭގައި، ފިލްމު "ހީރޯ ޕަންތީ 2" އަދި ފިލްމު "ގަންޕަތް" ހިމެނެއެވެ.\nމިހާތަނަށް ޓައިގަރ ކުޅެފައިވާ ފިލްމުތަކުގައި އޭނާ ދައްކުވައިދީފައިވާ އެކްޝަން ސީންތަކަށް ގިނަ ބައެއްގެ ތައުރީފްވަނީ ލިބިގެންގޮސްފައެވެ.\nއޭނާއަކީ އެކްޝަން ފިލްމުތަކާއެކު މޮޅެތި ސްޓަންޓް ސީންތައް ކުޅެން މިވަގުތު ބޮލީވުޑުގައިހުރި އެންމެ ކުޅަދާނަ އެކްޓަރުކަމަށް ގިނަ ބަޔަކުވަނީ އެއްބަސްވެފައެވެ. އޭގެތެރޭގައި ސްޓަންޓް މާސްޓަރގެ ނަމުން މަޝްހޫރު އެކްޓަރު އަކްޝޭ ކުމާރުވެސް ހިމެނެއެވެ.


ފަލަކީ ހިސާބުތަކުން ދައްކާ ގޮތުގައި މިރޭ ހަނދެއް ނުފެންނާނެ: ކުރީގެ ރައީސް މައުމޫން\nފަލަކީ ހިސާބުތަކުން ދައްކާ ގޮތުގައި، ދުނިޔޭގެ އެއްވެސް މުސްލިމު ޤައުމަކަށް މިރޭ ރަމަޟާން މަހުގެ ހަނދު ނުފެންނާނެ ކަމަށް ކުރީގެ ރައީސް އަދި ފަލަކީ ޢިލްމުވެރިޔާ މައުމޫން އަބްދުލްޤައްޔޫމް ވިދާޅުވެއްޖެއެވެ.\nއެމަނިކުފާނު މިއަދު ކުރެއްވި ޓްވީޓެއްގައި ވިދާޅުވީ، ފަލަކީ ހިސާބުތަކުން ދައްކާ ގޮތުގައި ދުނިޔޭގެ އެއްވެސް މުސްލިމު ޤައުމަކަށް މިރޭ ރަމަޟާން މަހުގެ ހަނދު ނުފެންނާނެ ކަމަށާއި އެހެންކަމުން 1440 ވަނަ ރަމަޟާން މަހުގެ ފުރަތަމަ ދުވަހަށްވާނީ މިހިނގާ މެއި މަހުގެ6ވާ ހޯމަ ދުވަސް ކަމުގައެވެ.\nހުރިހާ ރައްޔިތުންނަށް ރަމަޟާން މުބާރިކް އަރިސްކުރައްވަމުން ރައީސް މައުމޫން ކުރެއްވި ޓްވީޓަށް ރައްދު ދެއްވަމުން، ގިނަ ބަޔަކު ވަނީ އެމަނިކުފާނަށް ވެސް ރަމަޟާން މަހުގެ ހެޔޮ ތަޙުނިޔާ އަރިސްކޮށްފައެވެ. އަދި މިދިޔަ އަހަރުގެ ރަމަޟާންމަހުގެ ހަނދު ބެލިއިރު، އެމަނިކުފާނު ނެތުމުން އެކަމާއި ހިތާމަ ކުރި ކަމަށް ވެސް ބައެއް ފަރާތްތަކުން ބުނެފައިވެއެވެ. މިދިޔަ އަހަރުގެ ރަމަޟާންމަހު އެމަނިކުފާނު ހުންނެވީ ޓެރަރިޒަމްގެ ތުހުމަތުގައާއި އެމަނިކުފާނުގެ ފޯނު ނުދެއްވި މައްސަލައެއްގެ ތުހުމަތުގައި، ޝަރީޢަތް ނިމެންދެން ޖަލު ބަންދުގައެވެ.


ޖުމްހޫރީ ޕާޓީ އޮތީ ދިވެހި ރައްޔިތުންނާއި ސަރުކާރާއެކުގައި ކަމަށް އެ ޕާޓީގެ ލީޑަރ ގާސިމް އިބްރާހިމް ވިދާޅުވެއްޖެއެވެ.\nގާސިމް އިބްރާހިމް މިހެން ވިދާޅުވީ ކުރީގެ ރައީސް އަބްދުﷲ ޔާމީން މިނިވަން ކުރުމަށާއި ޔާމީނާއެކު މަޝްވަރާ ކުރުމަށް ޖޭޕީ އޮތީ ތައްޔާރަށް ކަމަށް ބުނެ ގާސިމްގެ ނަމުގައި ކޮށްފައިވާ ފޭކް ޓްވީޓަކާއި ގުޅިގެންނެވެ.\nގާސިމް ވިދާޅުވީ އެ ޓްވީޓަކީ އޭނާ ކުރެއްވި ޓްވީޓެއް ނޫން ކަމަށާއި އޭނާ ވެސް އަދި ޖޭޕީ ވެސް އޮތީ ރައްޔިތުންނާއި ސަރުކާރާއެކުގައި ކަމަށާއި އަދި މިކަން ކޮށްފައިވަނީ އޭނާ އަށާއި އަދި ޖޭޕީ އަށް އޮތް ތާއީދު ގެއްލުވާލުމަށް ކަމަށެވެ.\nThireegai mivaa Tweet akee bodu olhuvaalumeheTweet akee bayaku meehun ufahdhaafaivaa makaruveri reyvumeheee bodu dhogen . Ebaehge beynumakee Qasim aa JP gui roanehgai jehsun. Adhi Alhugadu menaa sarukaaraa jehsun . pic.twitter.com/hYyvUMVqta


EU in Ingireysivilaai Vaki Vehjje – Iru\nއެސްޓީއޯއިން މިދިޔަމަހު 78000 އަށްވުރެ ގިނަ ބަސްތާގެ ކާޑު އެކި ސަރަޙައްދުތަކަށް ފޮނުވި\nއީޔޫ އިން އިނގިރޭސިވިލާތް ވަކިވެއްޖެ\nލަހޫ· 1 ފެބުރުވަރީ 2020\nޔޫރަޕިއަން ޔޫނިއަނުން (އީޔޫ) އިނގިރޭސިވިލާތް ރަސްމީކޮށް ވަކިވެއްޖެއެވެ.\nއިނގިރޭސިވިލާތް ޔޫރަޕްގެ އިއްތިޙާދުން ވަކިވުމުގެ ކަންތައް ނުވަތަ “ބްރެކްސިޓް” ކޮޅެއްގައި މިޖެހުނީ މިކަމާބެހޭ އެއްބަސްވުމަށް އިނގިރޭސި ޕާލަމެންޓުން ރުހުން ދިނުމާއެކު ޔޫރަޕިއަން ޕާލަމެންޓުންވެސް އެ އެއްބަސްވުން ތަސްދީގު ކުރުމާއެކު އޭގެ ސުންގަނޑި ޖެހުމުންނެވެ.\nއީޔޫ އިން ވަކިވުމާ ގުޅިގެން އިނގިރޭސިވިލާތުގެ ބޮޑުވަޒީރު ބޮރިސް ޖޯންސަން ދެއްވި ވީޑިއޯ މެސެޖެއްގައި ވިދާޅުވީ އީޔޫ އިން ވަކިވުމަކީ އެއްގޮތަކަށް ނިމުމެއް ނޫން ކަމަށާއި މުޅިން އާ ބަދަލުތަކުގެ ފެށުމެއް ކަމަށެވެ. އަދި އީޔޫގެ މިސްރާބު ހުރީ އިނގިރޭސިވިލާ އެންމެ ގުޅޭ މިސްރާބަކަށް ވެސް ނޫން ކަމަށާއި އީޔޫ އިން ވަކިވުމަކީ ގިނަ ބަޔަކަށް އުއްމީދުތަކެއް ގެނުވާނެ ކަމެއް ކަމަށްވެސް ބޮރިސް ވިދާޅުވިއެވެ.\nއީޔޫ އިން އިނގިރޭސިވިލާތް ވަކިވުމުން ޔޫރަޕްގެ ގައުމެއްގެ ގޮތުގައި އިނގިރޭސިވިލާތް ދެން އޮންނާނީ ހަމައެކަނި ނަމެއްގައެވެ. އެގޮތުން އީޔޫގެ ސިޔާސަތުތައް ކަނޑައެޅުމާއި، އީޔޫގެ ނިންމުމެއްގައި ނުވަތަ ނަގާ އެއްވެސް ވޯޓެއްގައި ވެސް ދެން އެގައުމުގެ ދައުރެއް ނޯންނާނެއެވެ.


Anhenaku Kudakuhjakah Aniyaakuraa Manzaru Fenna Video Eh Gina Baehge Samaalukamah އަންހެނަކު ކުޑަކުއްޖަކަށް އަނިޔާކުރާ މަންޒަރު ފެންނަ ވީޑިއޯއެއް ގިނަބައެއްގެ ސަމާލުކަމަށް – Huvadhoo News Anhenaku Kudakuhjakah Aniyaakuraa Manzaru Fenna Video Eh Gina Baehge Samaalukamah Huvadhoo News\nއަންހެނަކު ކުޑަކުއްޖަކަށް އަނިޔާކުރާ މަންޒަރު ފެންނަ ވީޑިއޯއެއް ގިނަބައެއްގެ ސަމާލުކަމަށް\nޖައްމޫ އެންޑް ކަޝްމީރުގެ އަންހެނަކު ކުޑަކުއްޖަކަށް އަނިޔާކުރާ މަންޒަރު ދައްކުވައިދޭ ވީޑިއޯގެ ސްކްރީން ޝޮޓެއް\nޖައްމޫ އެންޑް ކަޝްމީރުގެ ސަމްބާ ޑިސްޓްރިކްޓްގައި ދިރިއުޅެމުން އަންނަ އަންހެނަކު އޭނާގެ ނުވަ މަހުގެ ތުއްތު ދަރިފުޅަށް އަނިޔާކޮށް ތަޅައި، ކަރުގައި ހިފައި، އެމދުމައްޗަށް ހޫރާލާ ވީޑިއޯއެއް ސޯޝަލް މީޑިއާގައި ވައިރަލްވެފައިވާއިރު، އޭގެ ފަހުން ފުލުހުން ވަނީ އޭނާ ހައްޔަރުކޮށްފައެވެ.\nއަންހެނަކު އެއްވެސް ރަހުމެއްނެތި ތުއްތު ދަރިފުޅު ގައިގައި ތަޅައި، އަނިޔާކޮށް، ކުޑަ ދަރިފުޅު ކަރުގައި ހިފައި މަރާލަން އުޅޭ މަންޒަރު ދައްކުވައިދޭ ބިރުވެރި ވީޑިއޯއެއް ސޯޝަލް މީޑިއާގައި ވަނީ ވައިރަލް ވެފައެވެ. މިވީޑިއޯ ވައިރަލް ވުމާއި ގުޅިގެން، ވީޑިއޯގައި ފެންނަ މަންޒަރަށް ބަލައި ފުލުހުން ވަނީ އެވީޑޯ ޓްރޭސްކޮށްފައެވެ. މިގޮތުން އެ ވީޑިއޯ އަކީ ޖައްމޫ އެންޑް ކަޝްމީރަށް ނިސްބަތްވާ މަންޒަރެއްކަމަށް ޓްރޭސްކުރެވި، ތުހުމަތު ކުރެވޭ މީހާ ވަނީ ހައްޔަރުކޮށްފަ އެވެ.\nވައިރަލްވި މިވީޑިއޯ އަކީ ޖައްމޫ އެންޑް ކަޝްމީރުގެ ނަގާފައިވާ ވީޑިއޯއެއްކަން އެގުނު ހިސާބުން ފުލުހުން ވަނީ މި މައްސަލަ ބަލަން ފަށާފަ އެވެ. ވީޑިއޯއިން ފެންނަ އަންހެން މީހާ ތުއްތު ކުއްޖާގެ ގައިގައި ތަޅައި އަނިޔާކުރާ މަންޒަރު ފެންނަ އިރު، އޭނާއަކީ ޖައްމޫ ޑިވިޝަންގެ ސަމްބާ ޑިސްޓްރިކްޓްގައި ދިރިއުޅޭ މީހެކެވެ.\nވީޑިއޯ ކްލިޕްއިން ފެނިގެންދާގޮތުގައި، އަންހެނަކު ތުއްތު ކުއްޖަކު އުނގުމަތީ ބާއްވައިގެން އެދެއްގައި އިށީނދެގެން އިންނައިރު، އެހެން މީހަކާއި ޒުވާބުކުރާ އަޑު އިވިގެންދެއެވެ. އުނގުގައި އޮތް ތުއްތު ދަރިފުޅު ހުއްޓާނުލައި ރޯ އަޑު ވީޑިއޯއިން އިވިގެންދިޔުމުގެ އިތުރުން، ކުއްޖާ ގައިގައި ތަޅައި، ކުއްޖާގެ ކަންކަށި މަތީ އެތައް ފަހަރަކު ޖަހައި، އަނިޔާ ކޮށް އެދުމައްޗަށް ހޫރާލާ މަންޒަރު ފެނިގެން ދެއެވެ. އަދި ކައިރީގައި އިތުރު އަންހެނަކު ހުރި މަންޒަރު ފެނެއެވެ. ނަމަވެސް އަންހެން މީހާ ހުއްޓުވައި، ކުއްޖާއަށް އަނިޔާކުރުން ހުއްޓުވަން އުޅޭ މަންޒަރެއް ނުފެނެއެވެ.\nސޯޝަލް މީޑިއާގައި އެ ވީޑިއޯ އާންމުވުމާ އެކު އިންޓަރނެޓްގެ ގިނަބަޔަކު ވަނީ އެ އަންހެން މީހާގެ އަނިޔާވެރިކަމާ ގުޅިގެން ފުލުހުންނަށް ފިޔަވަޅު އެޅުމަށް ގޮވާލައި ޑިމާންޑްކޮށްފަ އެވެ. ރިޕޯޓްތައް ބުނާގޮތުން، އަންހެންމީހާގެ މިވީޑިއޯ ޝޫޓްކޮށްފައިވަނީ އަންހެންމީހާގެ އާއިލީ މެމްބަރެކެވެ. އޭގެ ފަހުން އަންހެންމީހާ ހައްޔަރުކޮށް، ތުއްތުކުއްޖާ ވަނީ ފިރިމީހާއާ ހަވާލުކޮށްފަ އެވެ.\nކުޑަކުއްޖަކަށް ލާއިންސާނީ އަނިޔާ ކުރުމުގެ ކުށުގައި މިއަންހެންމީހާ ހައްޔަރުކޮށް ބަންދުކޮށްފައިވާކަމަށް ޖައްމޫ އެންޑް ކަޝްމީރުގެ ފުލުހުން މީޑިއާއަށް މަޢުލޫމާތު ދީފައިވެއެވެ.\nފުލުހުން މީޑިއާއަށް އިތުރަށް މަޢުލޫމާތު ދެމުން ބުނެފައިވާގޮތުން، މިތުއްތު ކުއްޖާގެ ހާލަތު ރަނގަޅުކަމަށާއި، ކުއްޖާއަށް އަނިޔާކޮށްފައިވަނީ، އެކުއްޖާގެ މަންމަ ކަމުގައެވެ.\nރޯދަމަހު މިކަހަލަ އެއްޗެހި ޝެއާ ނުކުރޭ. އާއްމު އިޖުތިމާއީ މީންގަޑާ ހިލާފު ތިޔަވަނީ


Islaamdheenah Badhubas Bununu Jareemaa Akah Hedhumah Govaalaifi | Dhiislam\nއިސްލާމްދީނަށް ބަދުބަސް ބުނުމާއި މާތް ނަބިއްޔާ صلي الله عليه وسلم އަށް ފުރައްސާރަ ކުރުން ޖަރީމާ އަކަށް ހެދުމަށް ދުނިޔޭގެ އެންމެ ބޮޑު އިސްލާމީ އެއް ޔުނިވަރސިޓީ ކަމަށްވާ މިޞްރުގެ އަލް އަޒްހަރު ޔުނިވަރސިޓީ އިން ގޮވައިލައިފިއެވެ.\nކީރިތި ރަސޫލާ صلي الله عليه وسلم އަށް ޖޯކުޖެހުމާއި އިސްލާމްދީނާ ޓެރަރިޒަމާ ގުޅުވުމާ އަދި އިސްލާމްދީނާމެދު މީސްތަކުންގެ ހިތްތަކުގައި ނަފްރަތާއި ބިރުވެރިކަން އުފެއްދުންފަދަ ޢަމަލުތަކަކީ ބައިނަލްއަޤްވާމީ ޖަރީމާއެއް ކަމުގައި ހެދުމަށް ދުނިޔޭގެ އިސްލާމީ އެންމެ ބޮޑު ޔުނިވާސިޓީ ކަމަށްވާ އަލްއަޒްހަރުން ގޮވާލައިފައި މިވަނީ ނަބިއްޔާ صلي الله عليه وسلم ގެ ޢީދު މީލާދު ފާހަގަ ކުރުމުގެ ގޮތުން އެޔުނިވަރސިޓި އިން ނެރުނު ބަޔާނެއްގައެވެ.\nކީރިތި ރަސޫލާ މުޙައްމަދު صلي الله عليه وسلم ގެ ޢީދުމީލާދު ފާހަގަ ކުރުމުގެ ގޮތުން ނެރުއްވި މިބަޔާނުގައި އެޔުނިވާސިޓީގެ އެންމެ އިސް ޝައިޚް (ޝައިޚުލް އަލްއަޒްހަރު) ޑރ. އަޙްމަދު އައްޠައްޔިބު ވިދާޅުވެފައިވަނީ އިސްލާމްދީނާމެދު ހަސަދަ ލައިގެންއުޅޭ މީހުން އެކި ޤައުމުތަކުގައި އުޅޭ ކަމަށާއި އެމީހުން ނުރުހުނަސް ދުނިޔޭގައި އެންމެ ބާރަށް ފެތުރެމުންދަނީ އިސްލާމްދީން ކަމުގައެވެ. އިސްލާމްދީން ފިޔަވައި އެހެން އަޤީދާތަށް ބަލިކަށިވަމުންދާ ކަމަށްވެސް ޝައިޚުލް އަލްއަޒްހަރު ވިދާޅުވެފައިވެއެވެ.\nމިބަޔާނުގައި ޝައިޙުލް އަޒްހަރު ވިދާޅުވެފައިވަނީ ކީރިތި ރަސޫލާ މުހައްމަދު صلي الله عليه وسلمގެ ޢީދުލްމީލާދަކީ އިލާހީ ނޫރު މުޅި އިންސާނިއްޔަތަށް ފާޅުވެގެންދިޔަ ދުވަހެވެ. އަދި ވެސް ޝައިޚުލް އަޒްހަރު ވިދާޅުވެފައިވަނީ ޚިޔާލު ފާޅުކުރުމުގެ މިނިވަންކަމުގެ ނަމުގައިވެސް އަދި އެނޫން ނަމެއްގައިވެސް ކީރިތި ރަސޫލާ صلي الله عليه وسلم އަށާއި އިސްލާމްދީންނަށް ޖޯކުޖަހައި ފާޑުކިޔުންފަދަ ކަންކަން ކޮށްގެން ނުވާނެކަމަށާ އެކަންކަން ބަލައި ގަނެ ޤަބޫލު ނުކުރެވޭނެ ކަމުގައެވެ.\nކީރިތި ރަސޫލާ صلي الله عليه وسلم އަށާއި އިސްލާމްދީންނަށް ޖޯކުޖަހައި ފާޑުކިޔާ ފަރާތްތަކުން އެހިންގަނީ މުޅި އިންސާނިއްޔަތާއި ދެކޮޅަށް ހިންގާ ޖަރީމާއެއްކަމަށާއި އެކަން ބައިނަލްއަޤްވާމީ ޖަރީމާ އަކަށް ހެދުމަށް ޑިޕްލޮމެޓިކް މަސައްކަތްތަކެއް އިސްލާމީ ޤައުމުތަކާއި އިސްލާމީ ޖަމްޢިއްޔާ ޖަމާޢަތްތަށް ގުޅިގެން ކުރަން ޖެހޭ ކަމަށްވެސް ޝައިޚުލްއަޒްހަރުގެ މިބަޔާނުގައިވެއެވެ. އިސްލާމް ދީން ހިމެނޭގޮތަށް އަދި ހުރިހާ އިޢުތިގާދުތަކެއް ޝާމިލްވާގޮތަށް އެއްވެސް ބައެއްގެ ދީނީ އަޤީދާއަކަށް ޖޯކުޖެހުމާއި ފުރައްސާރަކުރުން ޖަރީމާއަކަށް ހެދުމަށް ތާއީދުކުރައްވާ ކަމަށް ޝައިޚުލްއަޒްހަރު ވިދާޅުވިއެވެ.\nސުންނީ މުސްލިމުންގެ އިސް އިލްމުވެރިޔެއްގެ ގޮތުގައި ސިފަކުރެވޭ ޝައިޚުލް އަޒްހަރުގެ މިބަޔާނުގައި މުސްލިމުންގެ ނަމުގައި ތިބެގެން އިސްލާމްދީނާއި އިދިކޮޅު ހަރުކަށި ޢަމަލުތަކާއި ޓެރަރިޒަމް ފަދަ ޖަރީމާތަށް ހިންގާ ފަރާތްތަށްވެސް ކުށްވެރި ކުރެއްވިއެވެ. އެފަރާތްތަކުން ދީނަށް ނިސްބަތްވާ ގޮތަށް އިސްލާމީ ޝިޢާރުތަށް ބޭނުންކޮށްގެން ހިންގާ ޓެރަރިޒަމްގެ ޖަރީމާތަކަކީ އިސްލާމްދީނާއި ދެކޮޅު އަދި އިސްލާމީ އުއްމަތް ހަލާކުގެ ތެރެއަށް ވައްޓާލުމުގެ ޖަރީމާތަކެއްކަމަށްވެސް ޝައިޚުލްއަޒްހަރު ސިފަކުރެއްވިއެވެ.\nޝައިޚުލްއަޒްހަރު މި ބަޔާން ނެރުއްވާފައި މިވަނީ ކީރިތި ރަސޫލާ މުޙައްމަދު صلي الله عليه وسلم އަށް ޖޯކުޖެހުމުގެ ގޮތުން ކުރަހާފައިވާ ކާޓޫނަށް ހިތްވަރު ދީ، އަދި އިސްލާމްދީނާއި މެދު މީހުންގެ ހިތްތަކުގައި ހަސަދައާއި ނަފްރަތާ އަދި ބިރުވެރިކަން އުފައްދަން ފަރަންސޭސި ރައީސް އިމަނުއެލް މެކްރޯން ކުރަމުން ގެންދާ ދަށުދަރަޖައިގެ ޢަމަލުތަކާއި ގުޅިގެން މުސްލިމުން އޭނާއާއި ދެކޮޅަށް ތެދުވެ ފަރަންސޭސި އުފެއްދުންތަށް ބޮއިކަޓް ކުރަމުން ގެންދާ ދަނޑިވަޅެއްގައެވެ.\nކީރިތި ރަސޫލާ صلي الله عليه وسلم އަށް ޖޯކުޖެހުމާއި އިސްލާމްދީނަށް ފުރައްސާރަ ކުރުމުގެ ޖަރީމާތަށް ބައެއް އިސްލާމީ ޤައުމުތަކުގައި މުސްލިމުންގެ ނަމުގައި އުޅޭ މީހުންގެ ފަރާތްތަކުންވެސް ދޭތެރެއަކުން ފެންނަމުން ދެއެވެ. އަދި ޔޫރަޕްގެ ބައެއް ޤައުމުތަކުގެ ހަރުކަށި ނަޞަރާ ޖަމާޢަތްތަކުންނާއި، ޔޫރަޕްގެ ދޮންމީހުންގެ މީހުންގެ ތެރޭގައި ހިމެނޭ ބައެއް ފަރާތްތަކުން އެޤައުމުތަކުގައި ދިރިއުޅޭ މުސްލިމުންނަށް ޖެއްސުންކޮށް މިސްކިތްތަކަށް ހަމަލާދިނުންފަދަ ނާތަހުޒީބު ޢަމަލުތަށް ހިންގަމުން ގެންދެއެވެ.\nމިފަހަކަށް އައިސް މުސްލިމުންނާއި އިސްލާމްދީނަށް ފުރައްސާރަ ކޮށް ހަދައި އަދި އެކަމަށް ހިތްވަރުދޭ ބައެއްގެ ގޮތުގައި ފަރަންސޭސިވިލާތް ވަނީ ވެފައެވެ. ފަރަންސޭސި ވިލާތުގެ ރައީސް ވަނީ ދާދި ފަހުންވެސް އިސްލާމްދީނަށާއި ނަބިއްޔާ صلي الله عليه وسلمއަށް ޖޯކު ޖަހައި ފުރައްސާރަ ކުރާ މީހުންނަށް ހިތްވަރުދޭނެ ކަމަށް ފާޅުކަން ބޮޑު ގޮތެއްގައި ބުނެފައެވެ. ޔޫރަޕްގެ ބައެއް ޤައުމުތަކުން ވަނީ ފަރަންސޭސި ވިލާތުގެ މިޢަމަލުތަކަށް، ޙިޔާލުފާޅުކުރުމުގެ މިނިވަން ކަމުގެނަމުގައި އެކަމަށް ތަރުޙީބުދީ ހިތްވަރުދީފައި ވެއެވެ.\nނަމަވެސް ޔޫރަޕްގެ ތިންކްޓޭންކުންނާއި މުފައްކިރުންނާއި ޙިކްމަތްތެރިން ގެ އިތުރުން މެދުމިނުގެ ފިކުރަށް ތާއީދު ދޮންމީހުންވެސް ގެންދަނީ މިޖަރީމާތަކާއި ދެކޮޅަށް އަޑުއުފުލަމުންނެވެ.\nފަރަންސޭސި ރައީސް މެކްރޯން އިސްލާމްދީނަށް ފާޅުގައި ބަހުގެ ޙަމަލާތަށް ދެނީ އޭނާގެ ވެރިކަން ނާކާމިޔާބުވެ ފަރަންސޭސި ރައްޔިތުންގެ މެދުގައި އޭނާގެ މަޤްބޫލުކަން ވަރަށް ބޮޑަށް ދަށަށްގޮސްފައިވާތީވެ، މަޤްބޫލުކަން ހޯދުމަށް ކަމަށް ރިޕޯޓުތަށް ބުނެއެވެ. ފަރަންސޭސި ރައީސް މެކްރޯންގެ ވެރިކަމުގައި އެޤައުމުގެ ކުރިއެރުން ހުއްޓި އިޤްތިސާދު ބަލިކަށިވެ މުޅި ޤައުމު ފަހަތަށް ޖެހެމުންދާކަމަށް އެޤައުމުގެ ރައްޔިތުންގެ 78 އިންސައްތަ މީހުން ދެކޭކަން ޚިޔާލު ހޯދުމުގެ ސާވޭތަކުންވަނީ ހާމަވެފައެވެ.\nމެކްރޯން އިސްލާމްދީނާ ދެކޮޅަށް ހިންގަމުންގެންދާ ނާތަހުޒީބު ޢަމަލުތަކާއި ގުޅިގެން ތުރުކީގެ ރައީސް އުރްދުޣާން ވަނީ މެކްރޯންއަކީ ދުނިޔޭން މޮޔަނުވެހުރި ސިކުނޑި ހަމަނުޖެހޭ މޮޔައެއްކަމަށް ސިފަކުރައްވާފައެވެ. އަދި އިސްލާމީ އެތަށް ޤައުމަކުވަނީ މެކްރޯންގެ ޢަމަލުތަށް ކުށްވެރިކޮށް ބަޔާންތަށްވެސް ނެރެފައެވެ. އަދި މަޢާފަށް ނޭދޭނަމަ ފަރަންސޭސި ކުންފުނިތަށް ބޭރުކޮށްލާނެކަމުގެ އިންޒާރު ބައެއް އިސްލާމީ ޤައުމުތަކުން ދީފައިވާއިރު، ބައެއް ޤައުމުތަކުގެ ވިޔަފާރިވެރިން ދަނީ ފަރަންސޭސި ވިލާތުގެ ބްރޭންޑުތަށް ބޮއިކޮޓް ކުރަމުންނެވެ. މިކަމުގައި ގަލްފުގެ އަރަބި ޤައުމެއް ކަމަށްވާ ޔުނައިޓެޑް ޢަރަބް އެމިރޭޓްސް (ޔޫއޭއީ)ފިޔަވައި އެހެން ހުރިހާ ޤައުމަކުން ފަރަންސޭސި ރައީސް ކުށްވެރި ކުރަމުން ގެންދެއެވެ. ޔޫއޭއީ ގެ ސަރުކާރުގެ ބައެއް އިސްވެރިންނާއި ޔޫއޭއީ ގެ ސަރުކާރަށް ތާއީދުކުރާ ފަރާތްތަކުން ވަނީ ފަރަންސޭސި ރައީސް ގެ ދިފާޢުގައި ޓްވީޓްތަށް ކުރައްވާފައިވެއެވެ.


Yameen Hingi Project Thah Neygey Faraiythakah Adhurey Thafseel Mauloomaath Thakeh Dhehvaifi - Vaguthu\nޔާމީން އަދުރޭ އާއި ވާހަކަފުޅެއް ދައްކަވަނީ – ވަގުތު އިމޭޖްސް: މުހައްމަދު އަފްޒަލް\nސިނަމާލެ ބުރިޖު ނިންމީ މިސަރުކާރުން ކަމަށާއި ކުރީގެ ރައީސް ޔާމީންގެ ސަރުކާރުން ނިންމި އެއްވެސް ޕްރޮޖެކްޓެއް ނެތް ކަމަށް ވިދާޅުވެ ރައްޔިތުން މަޖިލީހުގެ ވައިކަރަދޫ ދާއިރާގެ މެންބަރު ހުސައިން ޒިޔާދު ދެއްކެވި ވާހަކަފުޅަށް ފޮނަދޫ ދާއިރާގެ ކުރީގެ މެންބަރު، ޕީއެންސީގެ ރައީސް އަބްދުލްރަހީމް އަބްދުﷲ (އަދުރޭ) ރައްދު ދެއްވައިފިއެވެ.\nއަދުރޭ މިއަދު ހެނދުނު ކުރެއްވި ޓްވީޓެއްގައި ވަނީ ޔާމީންގެ ސަރުކާރުން ފެށި ޕްރޮޖެކްޓްތަކާއި އިޤުތިޞާދަށް އައި ކުރިއެރުން ހާމަކޮށްދެއްވާފައެވެ.\n"ސިނަމާލެ ބުރިޖު، ހުޅުމާލޭ-02 ވަނަ ފޭސް، ވެލާނާ އެއާޕޯޓްގެ ޕްރޮޖެކްޓް، ދަރުމަވަންތަ ހޮސްޕިޓަލް، ކިންގް ސަލްމާން މިސްކިތް، މަހާ ޖައްރާފް، އެންމެ ބޮޑު ތެޔޮ ޓޭންކަރު، ގައުމީ ރިޒާވް 200 މިލިއަން ޑޮލަރުން 700 މިލިއަން ޑޮލަރަށް، ޖީޑީޕީ ހަތަރު ހާހަހުން ދިހަ ހާހަށް. މިއީ ކޮން ސަރުކާރަކުން ކުރި ކަންކަން ދިވެހިންނަށް ސާފު." އަދުރޭ ވިދާޅުވިއެވެ.\nSinamale bridge,Hulhumale’2 vana phase,VIA ge project, Dharumavantha Hospital,KS miskiy,Mahaa Jahraaf, Enme bodu theyo tanker, Gaumee reserve 200m in 700m usd ah,GDP 4k in 10k usd ah,mi’ee kon sarukaarakun kuri kankan kan Dhivehin nah varah saafu! @MDP_Thilafaiy @Ch13official\n— Abdul Raheem Abdulla (@Banafsaa) August 20, 2019\nސިނަމާލެ ބުރިޖު ނިންމީ މި ސަރުކާރުން ކަމަށް މެންބަރު ޒިޔާދު ވިދާޅުވުމުން ވަރަށް ގިނަ ބަޔަކު އަންނަނީ މީސް މީޑިއާގައި ޖޯކް ޖަހާ، މެންބަރު ޒިޔާދު އަށް ފާޑުކިޔަމުންނެވެ.\nމަލާމާތް ކުރުމުގެ ގޮތުން ބައެއް މީހުން ކޮށްފައިވާ ޕޯސްޓްތަކުގައި މިސަރުކާރުން އެފަދަ ބޮޑު ޕްރޮޖެކްޓެއް މިހައި ކުޑަ ދުވަސްކޮޅެއްގެ ތެރޭގައި ނިންމާލީތީ މަރުޙަބާ ވެސް ކިޔާފައިވެއެވެ. މެންބަރު ޒިޔާދު ދެއްކެވި ވާހަކަފުޅާއި ގުޅިގެން ބައެއް މީހުން ވަނީ އޭނާ ހުރީ "ހަމައިގަތޯ ބަލަން ޖެހޭ" ކަމަށް ބުނެ ވެސް ކޮމެންޓް ކޮށްފައެވެ.\nބުރިޖު ނިންމީ މިސަރުކާރުން ކަމަށް މެންބަރު ޒިޔާދު ވިދާޅުވި ނަމަވެސް ބުރިޖު ރަސްމީކޮށް ހުޅުވީ 2018 އަހަރުގެ އޯގަސްޓް މަހުގެ 30 ވަނަ ދުވަހުއެވެ. ރައީސް ޞާލިހް ވެރިކަމުގެ ހުވާ ކުރެއްވީ އޭގެ ދެމަސް ފަހުން 2018 ނޮވެމްބަރ 17 ގައެވެ.\nއޮގަސްޓް 20, 2019 08:59\nރައީސް ޔާމީނާ މި ގައުމުގެ ވެރިކަން ހަވާލުކުރުމުން ކަންތައްތައްކުރީ މަސްފެންގަނޑެއް ބަލަހައްޓަން މާކަނަޔަކާ ހަވާލުކުރީމަ ކަންތައްތަށްކުރާ އުސޫލުން. ފެންތައްޓަކާނުލާ މުޅިގައުމު ދިރުވާލި މީހެއްގެ ވާހަކަ މިދައްކަނީ. ބުރިޖު އޯކޭ. ވައްކަން އޯކޭއެއް ނޫން.\nއޮގަސްޓް 20, 2019 09:43\nދޮގުނުހަދާ. ކަލެއަށް ވައްކަންވެސް އޯކޭ. އެކަމަކު ވަކިބަޔަކު ކުރީމަ. އަޅެ 30 ބިލިއަންވެސް ޔާމިނު ކާލީ ޔާމީނުތަ؟\nއޮގަސްޓް 20, 2019 11:22\nބާކީ އޮތް ބައި ގައުމުގެ ތިބި ރައްޔިތުންނާއެކީ މިސަރުކާރު ދިރުވާލައިފި، މިއީ މާ ބިރުވެރިކަމެއްނުން. މިވަރުގެ ބޮޑު ޖައްބާރު ވެރިކަމެއް މަގޭ ހަޔާތަކު ނުދެކެން.\nއޮގަސްޓް 20, 2019 11:36\nއެހެންވެ މިހާރު ވައްކަން ނުކުރަނީ؟ މިސަރުކާރުން ވައްކަންވެސް ކުރާނެ، ތަރައްގީ އެއްވެސް ނުކުރެވޭނެ. ވައްކަން އޯކޭ ނުވަނީ އެއްނޫން. މިހާރު ލިބޭވަރަށް ޔާމީނު ސަރުކާރުގައި ނުލިބުނީމަ އެ ހަސަދަ ތި ބާލަނީ.\nއޮގަސްޓް 20, 2019 11:54\nގައުމުގެ ރިޒާވް ދިޔައީ މައްޗަށް.. ގިނަ ގުނަ ޕްރޮޖެކްޓް ފެށި.. ކާމިޔާބުކުރި.. ބަޖެޓް ނެތޭ ނުކިޔާ.. މުވައްޒަފުން ވަތްކެއް ނުކުރޭ.. ބޭކާރު ސިޔާސީ މަގާމު ތަކެއް ނަހަދާ..\nއޮގަސްޓް 20, 2019 09:08\nމަށަށް ފެނޭ ތިޔަބުނާ ޒިޔާދު އޭރުހުރީ ހަމަ ހޭގާތޯ ބަލަން\nއޮގަސްޓް 20, 2019 09:09\nއާނ އޭގެން ކޮންމެ ޕްރޮޖެކްޓަކާ ގުޅުވައިގެން ކޮށްފަ ހުރި ވައްކަންތަކެއް އާއްމުންނަކަށް އެހާ ރަނގަޅަކަށް ނޭނގޭނެ އެއްނު! އެހެންވީމަ، އެކަންކަން އެބަ ޖެހޭ ތަފްސީލު ކޮށްލަ ދޭން!\nއޮގަސްޓް 20, 2019 11:38\nވައްކަން ނުކުރާއިރު ބަޖެޓް ހުސްވެގެން މިއުޅެނީ ކީއްވެ؟\nއޮގަސްޓް 20, 2019 09:22\nމިތިބަ ގަމާރުންނޭ ކުޅުދުއްފުށި އެއާޕޯޓް ހުޅުވީ ވަގުޔާމީނު އެތާއޮތީ ރަންވޭ އެކަނި އެވާރެޔާ\nތެމިފޯވީ ކިޔަން ހުރީމަ އެވީތަ\nއޮގަސްޓް 20, 2019 11:41\nމިސަރުކާރަށް ރަންވޭ ގަނޑެއްވެސް އަޅައި ނުލެވޭނެ. މަހީކުރީ ޓަވަރާ އެއްޗެހި ހަމަ ކޮށްފައި ކަމަށް ދަތުރު ތައް އެފެށީ؟ ރަންވޭ އެކަނިވެސް އޯކޭ ވީމަ ދޯ އާކަމެއް ނުކޮށް ދަތުރު ތައް އެފެށީ؟\nމމޕރސީ ގެ ހިންގާލި މޮޅު ޕުރޮޖެކްޓުގެ ތަފްސީލް ވެސް ދެށްވަށްލޯ.\nއޮގަސްޓް 20, 2019 10:10\nއަޅުގަނޑަށް ވިސްނޭގޮތަކީ މެންބަރުއަދި މުޅިއެމްޑީޕީ އެންއަޑަކުން މިގައުމު ތަރައްގީ ކުރީއެމީހުންކަމަށް ބުންޔަސް ކުޑަކޮންވެސް ފަރުވާލެއްނެ އެމީހުންއެކަން ނުކުރާކަމުގެ ހެކިމިގައުމުގެ އެންމެހާ ރައްޔަތުންނަ ސާބިތުކޮށް ދޭކަށްވެސް ބޭނުމެނޫން ސަބަބަކީ ހުރިހާކަމެވެސް ސިއްރާފާޅު ދެނެވޮޑިގެން ވަނީﷲމިއީހަގީގަތް މީތިވަރައްސާފު މިވަރުންފުދޭ\nއޮގަސްޓް 20, 2019 10:38\nމަދެކުނިން ތިޔަބުނާ ޒިޔާދެއް ވަރަށް ޕީ.ޕީ.އެމް ވެގެން ހުޅުމާލެތެރޭގަ ދުވަނިކޮންވެސް ތިހަމަ ރިޔަލު ދޯންޏެން އެއިރަކު ވައިހުރި ކޮޅަކައް ދުވާނީ !!!!\nޔާމީންހިންގެވި ޕްރޮޖެކްޓްތައް އެނގިލެއްވިއަސް ނޭނގޭކަމަށް ދެކިލައްވާފަރާތްތަކެއް ހުރެދާނެ\nހަރުބަހެއްގަބުނެފައިވޭ ނޭނގޭފަރާތަކަށް ނޭގޭނޭ ބުނެދިނަސް މިއީއެއްކަންތައް ދެވަނަކަންތަކަށް\nފާހަގަކުރެވެނީ ( މިއީ އެއްވެސްބޭފުޅަކަށްބުނާ ބަދުބަހެއްނޫން އެހެން އެއްވެސްފަރާތަކުން ދެކި\nނުލެއްވުންއެދެން ) ހިއްސުސަލާމަތުން (ފެނުމުގެ ) ނެތީކަމަށް ދެންފާހަގަކުރެވެނީ ހިތުގައިވާ\nޒާތީ ހަސަދައާއި، ރުޅިވެރިކަމުގެ ސަބަބުން ޔާމީން ހިންގެވި ޕްރޮޖެކްޓް ފެންނަށްހުއްޓެއްކަމަކު\nއެކަން ޤަބޫލްކުރަން ބޭނުންނުވާކަން ދިވެހިރަށްޔިތެއްގެ ހައިސިއްޔަތުން ވަރަށްއުފާވެރިކަމާއެކު\nބުނެލަން ޔާމީންގެ ވެރިކަމުގެކުޑަދުވަސްކޮޅުގައި ހުވަފެނުންވެސްނުދެކޭފަދަ ޕްރޮޖެކްޓްތައް އަހަރެންގެ ރަށުގައި ހިންގަވާފައިވެއޭ ޝުކުރިއްޔާ ރ ޔާމީން މިއީ ޝުކުރަކުންވެސް ނިންމާ\nއޮގަސްޓް 20, 2019 10:46\nޔާމީން ކުރެއްވީ ވައްކަން، މިހާރު މިކުރަނީ އަށެސް ކަން. ޔާމީން ކުރައްވާފައި ހުރި މަސައްކަތް ތަކަށް ފާޑު ކިޔޭވަރުގެ މީހކު މިސަރުކާރަކު ނެތް.\nއޮގަސްޓް 20, 2019 11:21\nއަދިއިތުރުކޮްލާ ށ ފުނަދޫގެމަގުތަކުގަ އެޅިތާރު ޕުރެޖެކްޓައް އަދިއިތުރުކޮއްލާ ށފުނަދޫ އެއާރޕޯޓުބިންހިއްކުންވެސް އަދިއިތރުކޮއްލާ ށފުނަދޫގައެޅި2 ބުރި ސުކޫލުވެސް އަދިއިތުރުކޮއްލާ ށމިލަންދޫގަ އެޅިރާއްޖޭގެ އެއްމެބޮޑުސުކޫލުވެސް އަދިއިތުރުކޮއްލާ ރާއްޖޭގަ އެޅިއެސްޓީއޯ ބޭސްފިހާރަތައްވެސް އަދިއިތުރުކޮއްލާ ޅނައިފަރުގަ އެޅި5ބުރިހޮސްޕިޓާވެސް އަދިމިހާހިސާބައްވެސް ތިކުރަނީޔާމިނު ވައްކަންކޮއްގެން ފަށާފަހުރި ބޮޑެތިމަސައްކއތްތައް ނަސީބެއްނު ވައްކަންކުރިކަން ވައްކަން ނުކޮއްއުޅެނިކޮން 7މަހުންބަޖެޓު އިންތާއިނީވަޅުގަނޑުވިއްޔަ ވީކަމެއްހަރާމުންހަރާން\nއޮގަސްޓް 20, 2019 11:30\nފިހާރައެއްގެ ސޭޓަކައް ބައިންދަންކަމުދާނީ ވައްކަންކޮއްގެންވެސް ފިހާރަވެރިމީހާޔައް ފައިދާކޮއްދޭސޭޓެއްތޯ ؟ ނުވަތަ ވައްކަންނުކޮއް އިނދެ ފިހާރަހުލިކޮއްލާ ސޭޓެއްތޯ ؟ މިތަނުން ފިހާރަވެރިމީހާބޭނުންވާނީ ކޮން ސޭތެއްތޯ ތިބޭފުޅުންނިއްމާ ؟\nއަދުރޭ މިހާރު "ވަގުތު" އަށް ލާރިތައް ދައްކާ ޚަލާޞް ކުރީތޯ! ހަމަ އަހާލީ މީނާގެ ޚަބަރުތައް ގެނެސްދޭތީ.\nއޮގަސްޓް 20, 2019 13:29\nޒިޔާދު ނަފުސާނީ ބަލީގެ ޑޮކްޓަރަކަށް ދައްކާލުން ބުއްދިވެރި އަޅުގަނޑަށް ހީވަނީ ކޮންމެވެސް ކަހަލަ ނަފްސާނީ މައްސަލައެއް ޒިޔާދުގެ އުޅޭހެން!\nއޮގަސްޓް 20, 2019 16:23\nއޮގަސްޓް 20, 2019 16:34\nފުރަތަމަ ހުޅުލޭގަ އެއަރޕޯރޓެއް ހެދީ ރ. ނާޞިރު، ހުޅުމާލެ ހިއްކީ ރ. މައުމޫން، ހުޅުމާލެ އަށް އެރޭގޮތަށް ހުޅުލެ އާއި މާލެ ބްރިޖަކުން ގުޅާލުމުގެ ތަޞައްވަރު ކުރެއްވެވީ ވެސް ރ. މައުމޫން، މިވާހަކަ ރ. ޔާމީން ވެސް ވަނީ ޕޯޑިއަމްގައި ދައްކަވާފަ، އެކަން ޚަޤީޤަތަކަށް ހައްދަވައި ބަރިޖް އެޅުއްވީ ރ. ޔާމީން އޭރުގެ ނައިބު ރައީސް ޢަދީބުގެ މިންނެއް މަސްކަތާއި އެކުގަ އެވެ. އެކަމަށްޓަކައި އެފަރާތްތަކަށް ނިހާޔަތަށް ޝުކުރުވެރި ވަމެވެ. ބުނަން މިއުޅޭ ވާހަކައަކީ ރައްޔިތުން ނިކުމެ ރައީސަކު ހޮވަނީ ގަނޑުވަރުގައި އޮއްތާލައްވައިގެން އޮންނަވާކަށް ނޫނެވެ. ޤައުމަށާއި، ރައްޔިތުންނަށް ޚިދުމަތް ކޮށްދެއްވުމަށް އެދިގެންނެވެ. ވީމާ ނިމިދިޔަ ސަރުކާރުން ކުރުމަށް ހަމަޖެހިފައިވާ އެފަދަ ކަންކަން ކުރައްވަންޖެހޭނީ އަންނަ ސަރުކާރަކުންނެވެ.\nއޮގަސްޓް 20, 2019 18:10\nޔާމީން ވައްކަން ކުރަމުން ރައްޔިތުންނަށް ފަސޭހަވާ ކިތައްކަންތައް ކޮށްދެއްވައިފި. ޥައްކަންނުކުރާމީހުންގެ ބަޖެޓް ތިޔަވަނީ ކޮންތާކަށް. ޥައްކަމޭ ކިތައިގެން އެހެދީ ހުސްދޮގު. ޜައްޔިތުންނަށްޓަކައި ކަންނޭގެ ޔާމީން ވައްކަން ކުރީ. ކިހާބޮޑު ތަރައްޤީއެއް މުޅިރާއްޖެއަށް ގެނަސްދިނީ.


ރިޕޯޓު - ރައީސްގެ ހަސަދަވެރިކަން\nހަސަދަވެރިކަމަކީ ބައްޔެއްކަން ރައީސް ޔާމިން ދަންނަންޖެހޭ!\nހަސަދަވެރިވެގެން މަޤްބޫލުކަމެއް ނުލިބޭނެ\nޤައުމައިގެން ކުރިއަށް ދެވޭނީ ހަސަދަވެރިކަން ނައްތާލައިގެން\nޤައުމާއި ރައްޔިތުންގެ ޙައްޤުގައި ދޫދޭންޖެހޭ\nކ. މާލެ 31 މާރޗް 2017 | ހުކުރު 18:37 5,520\nއެމްޑީއޭގެ ޖަލްސާއެއްގައި ރައީސް ޔާމިން ވާހަކަފުޅު ދައްކަވަނީ - ހައިރައިޒް ޕްރައިވެޓް ލިމިޓަޑް\nރައީސް ޔާމީން މިއަދު މިޤައުމުގެ ވަލިއްޔުލް އަމުރެވެ. ދިވެހިންގެ ޙާކިމާއެވެ. ދިވެހިރާއްޖޭގެ ރައީސުލްޖުމްހޫރިއްޔާއެވެ. އެކަމަށް ދޭންޖެހޭ އިޙްތިރާމް ދެމެވެ. މާނައަކީ ދިވެހިރާއްޖޭގެ ރައީސުލްޖުމްހޫރިއްޔާއަށެވެ. ކާމިނީގޭ އަބްދުﷲ ޔާމިންއަކަށް ނޫނެވެ. ޔާމިންގެ ވެރިކަމަށް ތިން އަހަރުވީ އިރު މުޅިން ފެންނަނީ ވާދަވެރި ހުރަގެއަށް ލަމުންދާތަނެވެ. ހަސަވެރިކަމުގެ ރޫހުގައި ހިނގާކަމެއްގެ ގޮތުގައި ސިފަވާ ހެނެވެ. ހުރިހާ ކަމެއް ހިނގަނީ ނަމުން ޗާޓުގެ އެތެރެއިންނެވެ. ކަން ދެއްކުމަށް އެކަންކުރަނީ ޝަރުޢީ މަރުޙަލާގެ ތެރެއިންނެވެ. ނަމަވެސް ޝަރުޢީ ދާއިރާއަކީ ފާލުންނެއްޓި، ޗާޓުން ބޭރުވެފައިވާ ދާއިރާއެއްކަން ނުދަންނަ އެކަކު ވެސް ނެތެވެ. ފެންނަ ފެނުމަށް މިހުރިހާ ކަމެއް ސިފަކުރެވެނީ ހަސަދަވެރިކަމެއް ފިލުވާލަން ކުރެވޭ ކަންތައްތަކެއްގެ ގޮތުގައެވެ.\nރައީސް ޔާމިންއަށް ފަހަރުގައި އެނގިވަޑައި ނުގަތަސް ހަސަދަވެރިކަމަކީ ވަރަށް ވެސް ނުބައި ބައްޔެކެވެ. އެކަމުން ތިމާ މީހުންނާ ދުރުކޮށް އެންމެ ފަހު ވަގުތު އެކަނިވެރިކޮށްލާ ކަމެކެވެ. ކިތަންމެ އާރާބާރެއް މިހާރު ލިބިފައި ވިޔަސް ހަސަދަވެރިކަމުން ހާސިލް ކުރެވޭނެ އެއްކަމެއް ވެސް ނޯންނާނެއެވެ. ވަކި މީހަކަށް ނުވަތަ ބަޔަކާ މެދު ހަސަވެރިވެގެން ތިމާ އަމިއްލައަށް ހަލާކުވުން ނޫން ކަމެއް ނުވާނެއެވެ. މީހަކަށް ހަސަދަވެރި ވެގެން އެހެން ބަޔެއްގެ ފަރާތުން ލިބޭނެ ލޯތްބެއް އިހުތިރާމެއް ވެސް ނޯންނާނެކަން ހަނދުމަކުރަންޖެހެއެވެ. ހަސަދަވެރިވެގެން އުޅޭ ނަމަ އާޚިރުގައި ރައީސް ޔާމިން ވާނީ އެކަންޏެވެ. ސަނާ ކިޔަން ވަށައިގެން އެނބުރޭ ޕަރުވާނާކޮޅު ވެސް ދަނޑިވަޅު ބަލާފައި ފިލާނެއެވެ.\nތިބާއަށްވުރެ އަނެކާ މޮޅުވެދާނެއެވެ. ތިބާ ލިބުމަށް އެދޭ ސިފައެއް ތިބާއަށް ނުލިބި އެހެން މީހަކަށް ލިބިދާނެއެވެ. ދުނިޔޭގެ އާދައަކީ މިއީއެވެ. ތިމާއަށް ނުކުރާ ގަދަރެއް ރައްޔިތުން އެހެން މީހަކަށް ކޮށްފާނެއެވެ. އެވަރަށް ލޯބިވެދާނެއެވެ. މިއީ ދުނިޔޭގެ ޠަބީއަތާއި ދުނިޔެ ދައްކާ ޙަޤީޤަތެވެ. މި ޙަޤީޤަތާ އިންކާރު ކުރުމަކީ ހަސަދަވެރިކަމެވެ. އެކަން އަމިއްލައަށް ވެސް ޤަބޫލުކުރަންޖެހެއެވެ. ރައީސް ޔާމިންގެ ފަރާތްޕުޅުން ހަސަދަވެރިކަމުގެ ސިފަތައް ފެންނަކަމަށް ބުނަނީ ރައްޔިތުންނެވެ. މިނިވަން ޚިޔާލެއް ފާޅުކުރެވޭ ކޮންމެ ތަނެއްގައި އެވާހަކަ ދެކެވެއެވެ. ފަހަރުގައި ކަންހިނގާފައިވާ ގޮތުން އެހެން ވެދާނެއެވެ.\nރާއްޖޭގެ ރައްޔިތުންގެ މެދުގައި ކުރީގެ ރައީސް ނަޝީދާއި ކުރީގެ ރައީސް މައުމޫނާއި، ޖުމްހޫރީޕާޓީގެ ލީޑަރު ޤާސިމްގެ މަޤްބޫލުކަން އިތުރުވުމަކީ އެބޭފުޅުންގެ ކުށެއް ނޫނެވެ. އަދި ކިއެއްތަ އެއީ އެބޭފުޅުން ދެކެ ހަސަދަވެރި ވާންވީވަރުގެ ކަމެއް ވެސް ނޫނެވެ. އޭގެ ބަދަލުގައި އެ މަޤަބޫލުކަމާއި އިހުތިރާމް ހޯދުމަށް މަސައްކަތް ކުރަންވީއެވެ. ބަދަލުގައި ނަޝީދުގެ މައްޗަށް ޓެރަރިޒަމްގެ ދައުވާއެއް އަލުން އުފުލައިގެންވާނެ އެއްވެސް ކަމެއް ނޯންނާނެއެވެ. ހަމަ އެގޮތަށް ޕީޕީއެމްގެ ރައީސްގެ އޮފީހުގައި ކޯޓު އަމުރެއްގެ ދަށުން ތަޅުއެޅުވުމަކީ ޙައްލެއް ނޫނެވެ. ސިޔާސީ ޕާޓީއެއްގެ މަސައްކަތް ޕީޕީއެމްގެ ރައީސް މައުމޫނު ކުރެއްވިޔަ ނުދޭން ހުރަސް އަޅައިގެން ރައީސް ޔާމިން އަށް ލިބޭނެ ގަދަރަކާއި އިއްޒަތެއް ނޯންނާނެއެވެ. ރައްޔިތުންގެ ތެރޭގައި މަޤްބޫލުކަން ގެއްލެމުންދާތީ ޤާސިމްގެ މުދާ ހިފަހައްޓާ ދެއިރު ދެދަޅައަށް ފުލުސް އޮފީހަށް ގެންދިޔުމަކުން ރައީސް ޔާމިންގެ މަޤްބޫލުކަމެއް ކުރިއަކަށް ނާރައެވެ. ކަންހިނގަނީ ދިމާ އިދިކޮޅަށެވެ.\nނަޝީދުގެ މައްޗަށްވެ ސް ތިޔަ ދައުވާ އުފުއްލެވީ އެމްޑީޕީގެ ވެރިކަމުގައި "މިހާރުގެ ރައީސް" އަބްދުﷲ ޔާމީން ސިފައިންގެ ބެލުމުގެ ދަށުން ކ. އާރަށުގައި "ބަންގަލޯ" އެއްގައި ބަހައްޓައިގެންނެވެ. އާއިލާއާ ބައިނަލްއަޤްވާމީ ދުނިޔޭގެ ފަރާތްތަކާއި މުޢާމަލާތް ކުރެވުނެވެ. ހުރިހާ އިނާޔަތްތަކެއް ދިނެވެ. ދެން މިހާރު މިފެންނަނީ ހަސަދަވެރިކަން ނޫން ކޮންކަމެއްތޯ ރައްޔިތުން ސުވާލު އުފައްދަނީ އެހެންވެގެނެވެ. ނަޝީދުގެ މައްޗަށް ކިތަންމެ ދަޢުވާއެއް އުފުލިޔަސް ރައްޔިތުންގެ ހިތުގައި ނަޝީދަށް ދެވިފައިވާ ޤަދަރާ އިޙްތިރާމަކަށް ކުޑަވެސް ބަދަލެއް ނާންނާނެއެވެ. ހަމަ ގިނިކަންޏާ ހުންނަވަންޖެހޭ ހަސަދަވެރިކަން ހިތުއަޅައި ލޮލަށް ނިދިނައިސްގެން އުޅޭ ބަޔެކެވެ.\nވަރަށް ވެސް މަޖައެވެ. ރައްޔިތުން ވެސް ހެނީއެވެ. މަޖާކަމެއް ސަރުކާރަކުން ކުރާތީއެވެ. ސަރުކާރުގައި ހުރި މައްސަލަތައް ހުރިގޮތަށް ބަހައްޓާފަައި އެހެންމީހުން ފަހަތުން ދުވާތީއެވެ. އެއްވެސް ތާކުންތާކު ނުޖެހޭ ކަންކަމުގައެވެ. އަނެކާއާ މެދު ލައިގަނެގެން އުޅޭ ހަސަވެރިކަމެއް ބާލާލާލުމަށް އުޅޭތީއެވެ. ޤައުމެއްގެ ވަލިއްޔުލް އަމުރަކަށް ހުންވާ ބޭފުޅަކު މި ޒާތުގެ ތާކުންތާކުން ނުޖެހޭ ކަންކަން ކުރެއްވުމަކީ ލަދު ކަމެކެވެ. ނަޝީދު ވެރިކަމުގައި ރައީސް ޔާމީން އާރަށުގައި އަރާމުގައި އެއަރކޯން ކޮޓަރީގައި ފޯނުގެ ހިދުމަތް ލިބޭ ގޮތަށް އާއިލާއާ ބައްދަލުވެވޭ ގޮތަށް ބެހެއްޓުމުން އޭގެ ބަދަލުގައި މި އުފުލީ ޓެރަޓެރަރިޒަމްގެ ދައުވާއެވެ. ސަރުކާރާއި ދެކޮޅަށް ޤާސިމް އެއްޗެއް ބުނުމުން ދަމަން ފެށީ ފުލުހުންގެ އިދާރާއަށެވެ. މިހުންނަނީ ޑިމޮކްރަސީއެއްގައި ލަދުވެތި ކަންކަމެވެ.\nޚިޔާލު ތަފާތުވި ހިސާބުން އެއްބަފާ ބޭބޭފުޅު އެކަހެރިކޮށްލެއްވީއެވެ. ރައީސް މައުމޫންގެ ތާޢީދު ރައްޔިތުންގެ މެދުގައި ބޮޑުވުމަކީ އެމަކާ މެދު ހަސަދަވެރިވާންވީ ކަމެއް ނޫނެވެ. ތަބަކަކަށް ލައިގެން ވެރިކަން ޙަވާލުކޮށްދެއްވީ ކޯޓްތައް މެދުވެރިކޮށް ކަމަށް ވިދާޅުވީ އަމިއްލަ ދޫފުޅުންނެވެ. އެހިސާބަށް ދިޔުމަށް މަގު ކޮށްޓަވައިދެއްވީ މައުމޫނެވެ. ޕާޓީއެއްގެ އާންމު މެންބަރުން ގައުމީ ޖަލްސާއަކުން އިންތިޚާބުކޮށްފައިވާ ރައީސަކު ބޭރުކޮށް ކުރަމުން ގެންދިޔަ މަސައްކަތް ހުއްޓުވުމަކީ ހަސަދަވެރިކަމުގެ ލާމަސީލު މިސާލެކެވެ. އެވަރުގެ ތާޢީދެއް ނެތުމުން އެފަދަ އިހުސާސްތައް ކުރެވުމަކީ އިންސާނީ ތޮބީއަތެވެ. ތިމާއަށް ވުރެ ބޮޑަށް އަނެކާއަށް ކުރިއެރުމެއް ނޫނީ އެހެން ބަޔެއްގެ ލޯތްބާއި އިހުތިރާމް ލިބޭނަމަ ބޭއިޚްތިޔާރުގައި ވެސް ހަސަދަވެރިވެވޭނެއެވެ.


Raajje Baiveriva AIIB Bank hulhuvai masakai fashaigenfi\nރާއްޖެ ބައިވެރިވާ އޭއައިއައިބީ ބޭންކް ހުޅުވައި މަސައްކަތް ފަށައިފި\nބޭންކުން ދޭ ފުރަތަމަ ލޯނު މިއަހަރު މެދުތެރޭ ދޫކުރާނެ\nޗައިނާ އިން އިތުރު 50 މިލިއަން ޑޮލަރު އިންވެސްޓް ކުރާނެ\nރާއްޖެއަކީ އެ ބޭންކްގެ އެއް ފައުންޑާ މެންބަރު\nއޭއައިއައިބީ ހުޅުވުމަށް ބޭއްވި ރަސްމިއްޔާތުގެ ތެރެއިން\nޗައިނާ އިސްވެ އޮވެގެން އޭޝިޔާގެ ގިނަ ގައުމުތައް ގުޅިގެން ގާއިމް ގާއިމުކުރާ އޭޝިއަން އިންފްރާސްޓްރަކްޗާ އިންވެސްޓްމަންޓް ބޭންކް (އޭއިއައިބީ) ރަސްމީކޮށް ހުޅުވައި އޮޕަރޭޝަންތައް ފަށައިގެންފި އެވެ. ރާއްޖެއަކީ މި ބޭންކްގެ ފައުންޑާ މެންބަރު ގައުމެކެވެ.\nއޭއައިއައިބީ ބޭންކަކީ، އޭޝިއާގެ ގައުމުތަކުގެ ގުޅުން ރަނގަޅުކޮށް ސަރަހައްދީ އެހެން ބޭންކް ތަކާއި ގުޅިގެން، އޭޝިއާގެ ގައުމުތަކުގެ އިގްތިސާދީ އަދި އުމްރާނީ ތަރައްގީއަށް މަސައްކަތް ކުރުމަށް ޗައިނާގެ ރައީސް ޝީ ޖިން ޕިންގެ އިސްނެންގެވުމުގެ ދަށުން އުފެއްދި ބޭންކެކެވެ. އަދި މިއީ އައިއެމްއެފް އާއި ވޯލްޑް ބޭންކް ފަދަ ބޭންކްތަކާ ވާދަޔަށް ޗައިނާއިން ހުޅުވި ބޭންކެކެވެ.\nބޭންކް ރަސްމީކޮށް އިފުތިތާހުކޮށްފައިވަނީ، މިހާރު ޗައިނާގައި ކުރިއަށްދާ އެ ބޭންކްގެ ފުރަތަމަ ޑިރެކްޓަރުންގެ ބައްދަލުވުމުގަ އެވެ. ރާއްޖޭގެ ފަރާތުން މި ބައްދަލުވުމުގައި ބައިވެރިވެލައްވަނީ ދިވެހި ސަރުކާރުން އޭއައިއައިބީއަށް ކަނޑައަޅާފައި ހުންނަވާ ގަވަރުނަރު އަދި ހައުސިން މިނިސްޓަރު ޑރ. މުހައްމަދު މުއިއްޒެވެ.\nއޭއައައިބީ އުފެދިގެން ދާއިރު، ބޭންކު ފަށަނީ 50 ބިލިއަން ޑޮލަރުގެ ކެޕިޓަލަކާއިއެކުގައެވެ. އަދި މިހާރުވެސް މި ބޭންކުގެ މެންބަރު ގައުމުތަކަށް ލޯނު ދޫކުރުމުގެ ގޮތުން ޕްރޮޕޯސަލްތައް ބަލައި ގަންނަން ވަނީ ފަށާފަ އެވެ. ބޭންކް ހުޅުވުމުގެ ރަސްމިއްޔާތުގައި ޗައިނާއިން ވަނީ މި އަހަރުގެ މެދު ތެރޭގައި ފުރަތަމަ ލޯން ދޫކުރާނެ ކަމަށް އިއުލާންކޮށްފަ އެވެ.\nއޭއައިއައިބީ ހުޅުވުމަށް ބޭއްވި ރަސްމިއްޔާތުގައި ރާއްޖޭގެ ފަރާތުން މިނިސްޓަރު މުއިއްޒު ބައިވެރިވެލައްވަނީ\nރާއްޖޭގެ ގާނޫނީ ހަމަތަކާ އެއްގޮތްވާ ގޮތުގެމަތިން، އޭޝިއަން އިންފްރާސްޓްރަކްޗާ އިންވެސްޓްމަންޓް ބޭންކްގެ ފުރިހަމަ މެންބަރަކަށް ރާއްޖެ ވުމަށްޓަކައި، ކަމާބެހޭ ގާނޫނެއް އެކުލަވާލުމުގެ މަގުސަދުގައާއި، އެ ބޭންކްގެ މެންބަރެއްގެ ހައިސިއްޔަތުން ރާއްޖެ އިން އަމަލުކުރާނެ އުސޫލުތައް ބަޔާންކޮށް ގާނޫނެއް ފާސްކޮށް ރައީސް ވަނީ ތަސްދީގު ކުރައްވައިފަ އެވެ.\nއޭއިއައިބީ ގެ ފައުންޑާ މެންބަރެއްގެ ގޮތުގައި ރާއްޖެ ހަމަޖެހުމުން ތަރައްގީގެ މަޝްރޫއުތަކަށް މިހާރަށް ވުރެ ފައިސާހައިން ލޯނު ލިބޭ ކަމަށް ސަރުކާރުން ވަނީ ބުނެފައެވެ. "މީގެ އެއް އެޑްވާންޓޭންޖަކީ. މި ބޭންކުގެ ފެސިލިޓީއަކަށް އަޅުގަނޑުމެން ރިކުއެސްޓްކުރާއިރު ޕްރޮޕޯސަލެއް ހުށަހަޅަންވީ މީގެ ކޮންމެ މަޝްރޫއަކަށް ވެސް. މި ބޭންކުގެ ސަބަބުން ދިވެހި ކުންފުންޏަކަށް އިންޑިއާގެ ޕްރޮޖެކްޓަކަށް ވެސް ކުރިމަތިލެވޭ. އޭރުން އެ ކުންފުންޏަކީ ގާބިލް ކުންފުންޏެއް ނަމަ ފައިނޭންސް ކޮށްދޭނެ،" ސަރުކާރުން ބުނެފައިވެއެވެ.\nއޭއައިއައިބީގެ މައި އޮފީސް ޗައިނާގެ ވެރިރަށް ބެއިޖިންގައި ގާއިމްކޮށްފައިވާއިރު މި ބޭންކްގައި 57 ގައުމު ވަނީ ބައިވެރިވެފައެވެ. އޭގެ ތެރެއިިން 19 ގައުމަކީ އޭޝިއާގެ ގައުމުތަކެވެ. އެ ބޭންކަށް ޗައިނާ އިން އިތުރު 50 މިލިއަން ޑޮލަރު އިންވެސްޓް ކުރާނެ ކަމަށް އެ ގައުމުގެ ރައީސް ވަނީ ބެންކް ހުޅުވުމުގެ ހަފްލާގައި ވިދާޅުވެފަ އެވެ.\nރާއްޖެއަށް މާލީ އެހީ ދޭން އެންމެ ދީލަތީ އިންޑިއާ: އަމީރު\nހެޕީމާކެޓުުން ޕްރޮމޯޝަން ފިހާރައެއް ހުޅުވައިފި\n250 މިލިއަން ޑޮލަރުގެ ލޯނު އިންޑިއާއިން ދީފި


Fuluhun aai Sifain jalah laan hukumeh neh: Supreme court\nފުލުހުންނާއި ސިފައިން ޖަލަށްލާން ހުކުމެއް ނެތް: ސުޕްރީމް ކޯޓު\nގަދަބާރުން ސްޕްރީމް ކޯޓު ތެރެއަށް ވަދެގަތް ފުލުހުންނާއި ސިފައިން ޖަލަށްލާން ހުކުމް ކުރައްވާފައިވާނެ ކަމަށް އުއްތަމަ ފަނޑިޔާރު އަބްދުﷲ ސައީދު ވިދާޅުވުމުން އެކަމާ ދެކޮޅަށް ސުޕްރީމް ކޯޓުން ދެންމެ އަމުރެއް ނެރެފި އެވެ.\nއުއްތަމަ ފަނޑިޔާރުގެ ވަކީލުން ރޭ ނެރުއްވި ބަޔާނެއްގައި ބުނެފައިވަނީ ރަޔަޓް ގިޔަރުގައި ތިބި ސިފައިންނާއި ފުލުހުން ސުޕްރީމް ކޯޓަށް ވަދެގަތީ ނަހަމަ ގޮތުގައި ބާރުގެ ބޭނުންކޮށްގެން ކަމަށާއި އެއްވެސް ހުއްދައެއް ވެސް ހޯދުމަކާ ނުލާ ކަމަށެވެ. އަދި ދޮރުތައް ހަލާކުކޮށް، އުއްތަމަ ފަނޑިޔާރުގެ ހަށިކޮޅަށް އަތްލި ކަމަށް ވެސް ބުނެފައިވެ އެވެ. އެހެންވެ، އެމަނިކުފާނަށް ލިބިދޭ ބާރުގެ ދަށުން ކޯޓުގެ ހުރުމަތް ކެނޑި ކަމަށް ކަނޑައަޅައި ސުޕްރީމް ކޯޓުގެ ތެރެއަށް ވަދެގަތް ސިފައިންނާއި ފުލުހުންގެ މައްޗަށް 15 ދުވަހުގެ ޖަލު ހުކުމެއް އިއްވި ކަމަށް އެ ބަޔާނުގައިވެ އެވެ.\nއެކަމާ ގުޅިގެން ސުޕްރީމް ކޯޓުން މިއަދު ހަވީރު ނެރުނު އަމުރުގައި ބުނެފައިވަނީ، ސުޕްރީމް ކޯޓުން މައްސަލަތައް ބަލައި ނިންމަންވާނީ އޮނަހިރި އަދަދެއްގެ މައްޗަށް އެކުލެވޭ ފަނޑިޔާރުންގެ މަޖިލީހަކުންކަމާއި ސުޕްރީމް ކޯޓުން ބަލާ ކޮންމެ މައްސަލައެއް ނިންމާންވާނީ މަދުވެގެން އެ މައްސަލައެއް ބެލި ފަނޑިޔާރުންގެ މަޖިލީހުގެ އަގުލަބިއްޔަތުންކަން ގާނޫނުއަސާސީގެ 141 ވަނަ މާއްދާއާއި 145 ވަނަ މާއްދާއާއި ދިވެހިރާއްޖޭގެ ކޯޓުތަކުގެ ގާނޫނާއި ސުޕްރީމް ކޯޓުގެ ގަވާއިދުގައި ސާފުކޮށް ބަޔާންކޮށްފައިވާ ކަމަށެވެ.\nސުޕްރީމް ކޯޓުން އެއްވެސް ބާވަތެއްގެ ހުކުމެއް ނުވަތަ އަމުރެއްވިޔަސް ނެރެވޭނީ މަދުވެގެން ސުޕްރީމް ކޯޓުގައި އެ ވަގުތަކު ތިބި ސުޕްރީމް ކޯޓުގެ ފަނޑިޔާރުންގެ މަޖިލީހުގެ އަގުބިއްޔަތުންކަން ވެސް ސާފުކޮށް އެނގެން އެބަ އޮތް ކަމަށެވެ.\nއޮތުމުން، ސުޕްރީމް ކޯޓުގެ ވަކިވަކި ފަނޑިޔާރުންނަށް ފަރުދީ ގޮތުން އެއްވެސް ބާވަތެއްގެ ހުކުމެއް ނުވަތަ އަމުރެއްވިޔަސް ނެރުމުގެ އިހްތިސޯސް ދުސްތޫރީ ގޮތުންނާއި ގާނޫނީ ގޮތުން ލިބިގެންނުވާ ކަމަށް އަމުރުގައިވެ އެވެ. އެހެންވެ، ފަހެއް ފެބުރުއަރީ ވަނަ ދުވަހުގެ ރޭ އެއްވެސް ފަރާތެއް ބަންދުކުރުމަށް ނުވަތަ ޖަލަށްލުމަށް ސުޕްރީމް ކޯޓުން ހުކުމެއް ނުވަތަ އަމުރެއްވިޔަސް ނެރެފައި ނުވާނެ ކަމުގައި ދައުލަތުގެ ކަމާބެހޭ އެންމެހައި ފަރާތްތަކަށާއި އަދި އެންމެހައި ފަރުދުންނަށް އެންގާ ކަމަށް ވެސް އަމުރުގައި ބުނެފައިވެ އެވެ.\nސުޕްރީމް ކޯޓުން މި އަމުރު ނެރުމުގެ ކުޑަ އިރުކޮޅެއް ކުރިން ޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ އުއްތަމަ ފަނޑިޔާރު ސަސްޕެންޑްކޮށްފަ އެވެ. އުއްތަމަ ފަނޑިޔާރު އަބްދުﷲ ސައީދުގެ މައްޗަށް ކުރާ ތުހުމަތުތަކަކީ، ވަކި ބަޔަކު ބޭނުންވާ ގޮތަށް ހުކުމް ކުރުމަށް ރިޝްވަތުގެ ފައިސާ ނެގުމާއި ބަޔަކާ ބައިވެރިވެގެން ސަރުކާރު ވައްޓާލަން އުޅުން ފަދަ ތުހުމަތުތަކެކެވެ. އެ މައްސަލައިގައި އުއްތަމަ ފަނޑިޔާރާ އެކު ހައްޔަރުކުރި، ފަނޑިޔާރު އަލީ ހަމީދު ވެސް ވަނީ މިހާރު ސަސްޕެންޑްކޮށްފަ އެވެ. އަލީ ހަމީދުގެ މައްޗަށް ވެސް ކުރަނީ ހަމަ މިފަދަ ތުހުމަތުތަކެކެވެ.\nއެބޭފުޅުން ހައްޔަރުކޮށްގެން ދޫނިދުއަށް ގެންދިޔައީ، ގައުމީ ކުއްލި ނުރައްކަލުގެ ހާލަތު އިއުލާން ކުރުމަށް ފަހު އެބޭފުޅުންނަށް ލިބިފައިވާ އިމްތިޔާޒުތަކުގެ ގާނޫނާއި އެކޯޓްގެ ބާރުތައް ހިފެހެއްޓުމަށް ފަހު ސިފައިންނާއި ފުލުހުންގެ ބަޔަކު ފާރުމަތިން ސުޕްރީމް ކޯޓްގެ ތެރެއަށް ވަދެ ގަދަކަމުން އެވެ. އެބޭފުޅުންގެ ވަކީލުން ވިދާޅުވެފައި ވަނީ އުއްތަމަ ފަނޑިޔާރު ހައްޔަރު ކުރީ ބިން މައްޗަށް ވައްޓާލައި ދަމައި ކޫއްތައިގެން ކަމަށެވެ.\n1 ފެބުރުއަރީގެ އަމުރު ކުއްލި ނުރައްކަލުގެ ހާލަތު ސުޕްރީމް ކޯޓް\nއަލީ ހުސެއިން ސުޕްރީމް ކޯޓަށް ހާޒިރުވާން އަންގައިފި\nކުއްލި ހާލަތުގެ ގަރާރު ފާސްކުރީ ރަނގަޅަށް\nލަފައަކަށް އެދުމަކީ އިތުރު ގޯހެއް: މައުމޫން\nވޯޓް ބާތިލު، ސުޕްރީމް ކޯޓް ނިންމިއަސް ސައްހަ ނުވާނެ: ނަޝީދު


DDPL: Champion TC Athun Balivi Namaves, Nilandhoo Ge Hiyyvaru Gadha Kulhumeh - Vaguthu\nޗެމްޕިއަން ޓީސީ އަތުން ބަލިވި ނަމަވެސް، ނިލަންދޫގެ ހިތްވަރު ގަދަ ކުޅުމެއް\nދިރާގު ދިވެހި ޕްރިމިއާ ލީގުގައި މިރޭ ކުޅުނު މެޗުގައި އެންމެފަހުގެ ޗެމްޕިއަން ޓީސީ ސްޕޯޓްސް ކްލަބުން، ނިލަންދޫ ބަލިކޮށްފިއެވެ.\nގައުމީ ދަނޑުގައި މިރޭ ކުޅުނު މެޗު ޓީސީން ކާމިޔާބުކުރީ 2-0ގެ ނަތީޖާއަކުންނެވެ. މީގެ ކުރިން ލީގުގައި ކުޅުނު މެޗުތަކުގައި ނިލަންދޫ ތަފާތު ބޮޑުކޮށް ބަލިވެފައި އޮތް ނަމަވެސް، މިރޭ އެޓީމު ފެނުނީ ވަރަށް ބޮޑުށް އޯގަނައިޒް ކޮށެވެ. އަލަށް ޓީމާ ގުޅުނު ތަޖުރިބާކާރު ޑިފެންޑަރު ކިންގްސްލީވެސް މިރޭގެ ފުރަތަމަ 11އިން ފެނިފައިވާއިރު، އޭނާގެ ފަރާތުން ރަނގަޅު ކުޅުމެއް ފެނިފައިވެއެވެ.\nމެޗުން މޮޅުވެ، ޓީސީ އޮތީ ހަތަރުވަނައިގައެވެ. ކުޅުނު ހަތް މެޗުން 12 ޕޮއިންޓާއެކު ޓީސީ އޮތްއިރު، އީގަލްސް އޮތީ މެޗެއް މަދުން ކުޅެ، ތިންވަނައިގައެވެ. އެޓީމަށްވެސް 12 ޕޮއިިންޓް ލިބިފައިވާއިރު، ތިންވަނައިގައި އޮތީ ފައިދާ ގޯލްގެ ތަފާތުންނެވެ.\nމިރޭގެ މެޗަށް ނުކުތްއިރު، އެންމެފަހުން ނިލަންދޫ ކުޅެފައިވާ މެޗުން 6-0ގެ ނަތީޖާއަކުން ގްރީން ސްޓްރީޓްސް އަތުން ބަލިވެފައި އޮތުމުން، ގިނަ ބަޔަކު ހީކުރީ ޓީސީން ގިނަ ގޯލްތަކެއް ޖަހާނެ ކަމަށެވެ. އަދި މި ސީޒަންގައި މާޒިޔާއިން ނިލަންދޫ ކޮޅަށް 13 ގޯލް ޖަހައިގެން ބަލިކޮށް، ޕްރިމިއާ ލީގުގެ ރެކޯޑެއްވެސް ހެދިއިރު، މިރޭގެ ނަތީޖާއަކީ ނިލަންދޫއަށް ލިބުނު ބޮޑު ހިތްވަރެކެވެ.\nމެޗު ފެށިގެން ފުރަތަމަ ހަމަލާ ފަހުވީ އިސްމާއީލް އީސަ (މެސީ)އަށެވެ. ބިމާލް ދިން ޕާސް، މެސީ ހުސްކޮށް ހުއްޓާ ލިބުނު ނަމަވެސް، އޭނާއަށް އެންމެ އެދެވޭ ގޮތެއްގައި ނިންމާލެވިފައެއް ނުވެއެވެ. އޭގެ އިރުކޮޅެއްފަހުން ޓީސީން ލީޑުވެސް ނެގިއެވެ. މެސީ ދިން ރީތި ޕާސް ހުސްކޮށް އޮވެ ގޯލަށް ވައްދާލީ ބިމާލްއެވެ. ޓީސީ ގޯލަށް ގާތްގަނޑަކަށް ފަސްވަރަކަށް މިނެޓް ފަހުން ނިލަންދޫގެ ނުރައްކާތެރި ހިލޭ ޖެހުމެއް ފެނިގެންދިޔައެވެ. ކިންގްސްލީގެ ބާރު ހިލޭ ޖެހުން ޕަންޗުކޮށް ބޭރުކޮށްލީ ގޯލްކީޕަރު އިމްރާނެވެ.\nހާފްގެ ފަހުކޮޅުގައި ޓީސީގެ ހަމަލާތައް ފުލުފުލުން ފެނުނުއިރު، 25 ވަނަ މިނެޓްގައި މެސީއަށް ލިބުނު ހުސްފުރުސަތުގައި ތިރިތިރިން ފޮނުވާލި ހަމަލާ މަތަކުރީ ނިލަންދޫގެ ގޯލްކީޕަރެވެ. އަދި އޭގެ ފަސް މިނެޓްފަހުން އާދަމް އިޝާން (ސައްޓު) ފޮނުވާލި ނުރައްކާތެރި ހަމަލާވެސް މަތަކުރީ ގޯލްކީޕަރެވެ.\nހަމަލާއަކަށްފަހު ހަމަލާއެއް އުފައްދަމުންދިޔަ ޓީސީން ލީޑު ފުރާކުރީ 38 ވަނަ މިނެޓްގައެވެ. ލިބުނު ކޯނަރުގެ ބޭނުން ހިފާ، އޭރިއާ ބޭރުން ސައްޓު މަޑުމަޑުން ބަލާލާފައި އަމާޒުކޮށްލި ބޯޅަ ވަނީ ގޯލްގެ ކަނަށެވެ.\nދެވަނަ ހާފްގައިވެސް ޓީސީގެ ހަމަލާތައް ގިނަކޮށް ފެނުނު ނަމަވެސް، ނިލަންދޫން ވަނީ ޓީސީއަށް ލީޑު ފުޅާކުރިޔަނުދީ ހިފަހައްޓާފައެވެ. ހާއްސަކޮށް ގޯލްކީޕަރު މުހައްމަދު ޝަފީއުގެ މަސައްކަތް ފާހަގަކޮށްލެވުނެވެ. ދެވަނަ ހާފްގެ ކުރީކޮޅުގައި ބިމާލްއަށް ލިބުނު ހުސް ފުރުސަތެއްގައި އޭނާ ގޯލްކީޕަރު ނައްޓާލުމަށްފަހު ޖަހަން އުޅުނު ހަމަލާވެސް ގޯލްކީޕަރު ވަނީ އަތުލައިގެންފައެވެ.\nމެޗުގެ 68 މިނެޓުގައި އަނެއްކާވެސް ނިލަންދޫގެ ހަމަލާއެއް ފެނުނެވެ. މެދުތެރެއިން ތިން ބޯޅައަށް މަސައްކަތް ކޮށް، އަހުމަދު އުޝާމް (ކަޅޫ) ފޮނުވާލި ހަމަލާ ދިޔައީ ގޯލްގެ ހުރަސް ދަނޑިމަތިން ބޭރަށެވެ.\nމިރޭގެ މެޗަކީ މި ހަފްތާގައި ލީގުގައި ކުޅުނު ފަހު މެޗެކެވެ. މި ހަފްތާގެ މެޗުތަކަށްފަހު ލީގު މެދު ކަނޑާލާނެއެވެ. މަހަކަށްވުރެ ގިނަ ދުވަހަށް ލީގު މެދު ކަނޑާލުމަށް ހަމަޖެހިފައި ވަނީ ގައުމީ ޓީމުން ވޯލްޑް ކަޕް އަދި އޭޝިއަން ކަޕްގެ ކޮލިފިކޭޝަންގައި ގުއާމްއާއި ޗައިނާއާ ދެކޮޅަށް ކުޅޭ މެޗުތަކުގެ ތައްޔާރީތަކަށް ވަގުތު ދިނުމަށެވެ.


Magumathi Beynunkurun PPM Ah Manaave, MDP Ah Huhdhavumun Faadukiyaifi - Vaguthu\nމަގުމަތި ބޭނުންކުރުން ޕީޕީއެމް އަށް މަނާވެ، އެމްޑީޕީ އަށް ހުއްދަ ވުމުން ފާޑުކިޔައިފި\nޕީޕީއެމް އިން އެޕާޓީގެ އޮފީސް ކުރިމަތީގައި އެއްވުން ބޭއްވުން ފުލުހުން މަނާކޮށް، ޕީޕީއެމް އޮފީސް ދޮރުމަތީގައި އިއްޔެ ޓޭޕް ދެމި ނަމަވެސް ރޭ ވެރިކަން ކުރާ އެމްޑީޕީގެ ހަރުގެ ކައިރީ މަގުމަތި ބޭނުން ކުރުމުގެ ފުރުސަތު އެޕާޓީގެ މެންބަރުންނަށް ދިނުމުން ޕީއެންސީގެ ނައިބު ރައީސް އިބްރާހިމް ޝުޖާޢު އެކަމާއި ކަންބޮޑުވުން ފާޅުކުރައްވައިފިއެވެ.\nއެމްޑީޕީ ހަރުގެ ކުރިމަތީގައި ރޭ ތިބި މީހުންނާއި އެސަރަހައްދުގައި ހުރި ސައިކަލްތަކެއްގެ ފޮޓޯތަކަކާއި އެކު ޝުޖާޢު ކުރެއްވި ޓްވީޓެއްގައި ވިދާޅުވީ "މިއީ އެމްޑީޕީގެ ޖަގަހަ ބޭރު. ޕާކް ކުރުމަށް ހަމަ އޯކޭ ކަމަށް ވަނީ. ޓޭޕް ވެސް ނުދަމާ. އެހެންވީމާ ޕީޕީއެމް އަށް ވެސް އޯކޭ ވާނެ. ހުއްދަ ވާނެ. ވަކަރުގޭ ޤާނޫނު ދޫކޮށްލާ." ޝުޖާޢު ވިދާޅުވިއެވެ.\nMirey MDP Athirimathi Jagaha Beyru mee.Park Kurumah hama Ok kamah vanee.Tape ves nudhamaa.Ehen veemaa PPM ah ves OK vaane.Hudha vaane.Vakarugey Qaanoonu Dhookohllaa. pic.twitter.com/bUzaVT9e0t\n— Ibrahim Shujau? (@shuja3831) October 26, 2019\nގާނޫނާ ހިލާފަށް އެއްވުންތައް ބޭއްވުމުގެ ފުރުސަތު ނުދޭނެ ކަމަށާއި ގާނޫނާ ހިލާފުވާ ފަރާތްތަކާ މެދު ގާނޫނީ ފިޔަވަޅު އަޅާނެކަމަށް ފުލުހުން އިއްޔެ ވަނީ ވިދާޅުވެފައެވެ.\nގާނޫނާ އެއްގޮތަށް ސުލްހަވެރިކަމާއެކު ބާއްވާ އެއްވުންތަކަށް ރައްކާތެރިކަން ފޯރުކޮށްދިނުމާއި އެފަދަ އެއްވުންތައް އޮންނަ ސަރަހައްދެއްގެ މަގުތަކާ އެނޫން ވެސް ތަންތަނުގެ ސަލާމަތީ ކަންކަން ބެލެހެއްޓުމަށް ފުލުހުން އިސްކަންދޭ ކަމަށް ފުލުހުން އިއްޔެ ނެރުނު ބަޔާނެއްގައި ވިދާޅުވެފައި ވެއެވެ.\nއެއްވެ އުޅުމުގެ މިނިވަންކަމުގެ ގާނޫނާ ހިލާފަށް އެއްވުން މަނާ ސަރަހައްދުތަކަށް އެއްވުމާއި ނޫސްވެރިންގެ ބައްދަލުވުން ބޭއްވުމާއި އުޅަނދުފަހަރުގައި އަޑުގަދަކުރާ ބޭނުންކޮށްގެން ހިނގާލުމާއި އުޅަނދުބުރު ބޭއްވުންފަދަ ކަންކަން އިންތިޒާމްކޮށްގެން ބާއްވަމުންދާކަން ފާހަގަވެފައިވާ ކަމަށް ފުލުހުން ވިދާޅުވިއެވެ.\nފުލުހުން މިހެން ވިދާޅުވެފައި ވާއިރު އެމްޑީއެން އާއި ދެކޮޅަށް ސައިކަލް ބުރެއް ބާއްވަން ގޮވާލަމުން ދިޔަ ޕިކަޕެއް މީގެ ދެހަފްތާއެއްހާ ދުވަސް ކުރިން ފުލުހުން ވަނީ ހުއްޓުވާފައެވެ. އަދި ޕީޕީއެމްގެ މަޖިލިސް މެންބަރުން މުލީއާގެ ކައިރީގައި ބާއްވަން އުޅުނު ނޫސްވެރިންގެ ބައްދަލުވުމަކަށް ފުލުހުން ވަނީ މިދިޔަ ހަފްތާގައި ހުރަސް އަޅާފައެވެ.\nއޮކްޓޯބަރ 27, 2019 10:39\nގުދޯގުދޯ ގުދޯގުދޯ ކިހާތާހިރު . މަގުމަތި ބޭނުން ނުކުރާއެންމެ ދުވަހެއްވެސް އެމް.ޑީ.ޕީއިން ނޯންނާނެ. މިސަރުކާރު އައިފަހުން މީހަކަށް ހަމަލާދީގެން ހައްޔަރު ކުރި ސޮރު ދޫކޮށްލަން އެއްވޫން މބޭއްވީ 15 ދުވަސްވެސް ނުވަނީސް. ގުދޯ ގުދޯ ނުގޮވާ ލަދުންބޯހަލާކު. ލާދީނީވާނީ ހަމަ ލާދީނީއަށް.\nއޮކްޓޯބަރ 27, 2019 12:33\nމިއޮތީ ހައްދުންމައްޗައްގޮއްސަ އެމްޑީޕީވިއްޔަ އެއީޤާނޫނަކީ ޤަވާޢިދަކީ މިލާދީނީބައިގަނޑުތަ އަބަދުވެސްތިބޭނީ ޤާނޫނާ ޤަވާޢިދައްވުރެމަތީގަ މީމިޤައުމައްޖެހިފައޮތްމުސީބާތެއް #އެމްޑީއެންއުވާލާ\nއޮކްޓޯބަރ 27, 2019 14:13\nމިމީހުން ގާނޫނާ ގަވާއިދަށްވުރެ މަތިވަނީކީނޫން. ފުލުހުން ގާނޫނާ ގަވާއިދަށްވުރެ މަތީގައި ތިބީ. އެހެންވެ އެމްޑީޕީ މީހުން ނަށް ހުރަސް އަޅަންނުކުރެނީ. ފުލުހުން ގާނޫނާ ގަވާއިދުގައި ތިބިނަމަ ތިތަނަކަށް އެއްނުވެވޭނެ.\nއޮކްޓޯބަރ 27, 2019 12:38\nޕީޕީއެމް ގެ ވެރިކަމުގައި އެމްޑީޕީ އިން ކުރި ކަހަލަގެ ސަކުވާ އެއް އޭރު އޯކޭ ދޮ ވަކަރުގެ ގާނޫން\nއޮކްޓޯބަރ 27, 2019 12:42\nވަގުތުކުދީންކޮޅުނޫނީނެތޭތިވަރުވެސް ސޯބެސަރުކާރު ކުރާގޯސްކަންތެކުވާހަކަދައްކާލާބަޔަކުވެސް( ސުކުރީތްޔާވަގުތުކުދީންނައް)\nއޮކްޓޯބަރ 27, 2019 12:43\nލާދީނީ ސަރުކާރު.އަބުރަހާ ސަރުކާރު.ފިރުއައުނު ސަރުކާރު،،،\nއޮކްޓޯބަރ 27, 2019 13:07\nމިއީ އަނިޔާވެރިސަރުކާރަކީ މިއީ ބޭއިންސާފު ސަރުކާރު މިއީ ދޮގުހަދާ ސަރުކާރު މިއީ ވައު ނުފެއްދޭ ސަރުކާރުމިއީ ކޮރޮޕްޓް ސަރުކާރު މިއީ އަމިއްލަޕާޓީއައް ހުރިހާމަންފާ އެހެންމީހުނައް ގެއްލުންދޭ ސަރުކާރު އެންޑީޕީ..\nއޮކްޓޯބަރ 27, 2019 13:36\nޔާމީނުގެ ވެރިކަމުގައި އެމް.ޑީ.ޕީ ގެ އެއްވުންތަށް ތަޅާ ރޯނާގަންނަވާލި ގޮތް ހަދާން އެބަހުރިތަ ؟ މިހާރު މިއީ ޔާމީނުގެ ވެރިކަމެއް ނޫން ! ހަމަ މިނެދިން ނާޅިން މިނެދޭނަން !\nއޮކްޓޯބަރ 27, 2019 14:11\nއެމްޑީއެން ކީއްކުރަންތޯ އެމްޑީޕީވެސް އުވާލާ. 100% އެއީވެސް ލާދީނީ ބައިގަޑެއް


Noosveriyaage maruge hageegai angaaradhuvahu haamakuraanan: Erdogen\nތުރކީގެ ރައީސް ރަޖަބް ތައްޔިބު އުރުދުޣާން. ފޮޓޯ: އަލްޖަޒީރާ\nތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓްގައި މަރާލާފައިވާ ނޫސްވެރިޔާ ޖަމާލް ޚާޝުގްޖީގެ މަރާ ބެހޭ ތެދު ހަގީގަތް ހާމަކުރައްވާނެ ކަމަށް ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވެއްޖެއެވެ.\nޚާޝުގްޖީ ސައުދީ ކޮންސިއުލޭޓަށް ވަނުމަށް ފަހު ނުނިކުމެ ގެއްލުނުކަން އެނގުމުން ދުނިޔޭގެ ސަމާލުކަމަށް އެކަންް އައި ނަމަވެސް އަދި އޭނާ މަރުވި ކަމަށް ސައުދީން އެއްބަސްވުމަށް ފަހުގައި ވެސް އެކަމާ ބެހޭ ގޮތުން އުރުދުޣާން ހުންނެވީ ވާހަކަފުޅު ނުދައްކަވައެވެ. އެހެން ނަމަވެސް އާދީއްތަ ދުވަހު އޭނާ ވިދާޅުވީ ޚާޝުގްޖީގެ މަރާ ބެހޭ ގޮތުން އޭނާ އަންގާރަދުވަހު ބަޔާނެއް ދެއްވާނެ ކަމަށާއި އެ ބަޔާން ދެއްވާނީ ޕާޓީގެ ބައްދަލުވުމެއްގައި ކަމަށެވެ.\n" އަޅުގަނޑު މިކަމާ ގުޅޭ ގޮތުންް ދޭ ބަޔާން އަންގާރަދުވަހު ޕާޓީ ގްރޫޕް ބައްދަލުވުމުގައި ދޭނަން،" އިސްތަންްބޫލުގައި ކުރެއްވި ތަގުގީރެއްގައި އުރުދުޣާން ވިދާޅުވި ކަަމަށް އަލްޖަޒީރާ ބުންޏެވެ.\nއޭނާ ވިދާޅުވީ ޚާޝުގްޖީގެ މަރާ ބެހޭ ގޮތުން އުފެދިފައިވާ ސުވާލުތަކަށް ޖަވާބުދޭން ޖެހޭ ކަމަށެވެ.\n" 15 މީހުން އައީ ކީއްވެ؟ 18 މީހުން ހައްޔަރު ކުރީ ކީއްވެ؟ މިކަންތައްތައް ތަފުސީލުކޮށް ކިޔައިދޭން ޖެހޭ،" އުރުދުޣާން ވިދާޅުވިއެވެ.\nއުރުދުޣާން މިމޭރުމުން ވާހަކަފުޅު ދެއްކެވި އިރު ސައުދީ ޕަބްލިކް ޕްރޮސެކިއޓާގެ އޮފީހުން ބުނެފައި ވަނީ ޚާޝުގްޖީގެ މަރާ ގުޅިގެން 18 މީހުން ހައްޔަރުކޮށްފަައިވާ ކަމަށެެވެ.\nޚާޝުގްޖީގެ މަރާ ގުޅޭ ގޮތުންް ތުރުކީ ފުލުހުން ކުރި ތަހުގީގުތަކުން އެނގިފައިވާ ގިނަ ކަންތައްތަކެއް މީޑިއާއަށް ތިލަވެފައިވާއިރު އެ މައުލޫމާތުތައް ރަސްމީކޮށް ހާމަކުރައްވާނެ ކަމަށް ތުރުކީގެ އިސް ބޭފުޅަކު ވިދާޅުވި މިއީ ފުރަތަމަ ފަހަރެވެ.\nތުރުކީ ސަރުކާރާ ގުޅުންް އޮންނަ ނޫހަކުން ބުނެފައި ވަނީ ޚާޝުގްޖީ މަރައިލުމުގެ ކުރިން އޭނާގެ އިނގިލިތައް ބުރިކޮށްލި ކަމާއި އޭނާ މަރައިލީ ބޯބުރިކޮށްލައިގެންކަން އެހާދިސާގެ އޯޑިއޯ ރެކޯޑިން އިން އެނގޭ ކަމަށެވެ.


ކަމާބެހޭ ފަރާތްތަކަށް ޑިޕޮޒިޓް ފައިސާ ދޫކުރުމާ ބެހޭ އުސޫލު\nމި މިނިސްޓްރީން 1 ޖުލައި 2009 ގެ ކުރިން ބިދޭސީންނަށް ޑިޕޮޒިޓްގެ ގޮތުގައި ދައްކާފައިވާ ފައިސާއާ ބެހޭ މަޢުލޫމާތު ރިކޯޑު ކުރެވިފައިހުރި ޑާޓާބޭސް ސިސްޓަމުން ޑިޕޮޒިޓް ފައިސާ މިހާތަނަށް ދެމުން އަންނަނީ، ބިދޭސީ މީހާ ފުރިކަން، އަދި ކެންސަލްކޮށްފައިވާކަން ސިސްޓަމުން ފެންނަން ހުރުމުންނެވެ. އަދި އެމީހެއްގެ އެންޕްލޯޔަރގެ އެއްވެސް ފައިސާއެއް ދައްކަން ނެތްކަން ޔަގީންކުރުމަށް ފަހުގައެވެ. ނަމަވެސް މިމިނިސްޓްރީން ކުރަމުންދިޔަ ބިދޭސީންނާ ގުޅޭ އެންމެހައި ކަންތައްތައް ޑިޕާޓްމަންޓް އޮފް އިމިގްރޭޝަންގެ ދަށަށް ބަދަލުކުރުމާ ގުޅިގެން މިދެންނެވި ޑާޓާ ބޭސް ސިސްޓަމަށް ޑާޓާއެޅުމާއި އަދި އަޕްޑޭޓް ކުރުން ވަނީ އިމިގްރޭޝަނަށް ބަދަލުކުރެވިފައެވެ. ނަމަވެސް، ޑިޕޮސިޓް ފައިސާ ދޫކުރުން އަދިވެސް ހަމަޖެހިފައި އޮތީ މުވުޒާރާގައެވެ. އެހެންކަމުން މިޑިޕޮސިޓް ފައިސާގެ ހިސާބުތައް ބެލުމަށްޓަކައި މިވަގުތު މިވުޒާރާގައި ހުންނަނީ ކުރިން އިޝާރާތްކުރެވުނު ޑާޓާބޭސްގެ ބެކްއަޕް ނުވަތަ ކޮޕީ އެކެވެ. މީގެ ސަބަބުން މިބެކްއަޕްގައި ހިމެނޭ ރިކޯޑުތައް މިނިސްޓްރީގެ ހުންނަ ސިސްޓަމަށް އަޕްޑޭޓެއް ނުވެއެވެ. މިކަން ދިމާވެފައި މިހާރު މިވަނީ މިހާރު އިމިގްރޭޝަނުންވެސް ބޭނުން ކުރަމުން ދަނީ މުޅިން އާ ސިސްޓަމެއް ކަމަށް ވުމާއެކު ކުރީގެ ސިސްޓަމްގެ ޑައިރެކްޓް ލިންކެއް މިވުޒާރާއަށް ލިބިފައި ނުވާތީއެވެ.\nއުސޫލެއްގެ ގޮތުން މިމިނިސްޓްރީން މިހާތަނަށް ޑިޕޮޒިޓް ފައިސާ ދޫކުރަމުން އަންނަނީ ބިދޭސީމީހާ ފުރާ، ވާރކްޕާމިޓް ކެންސަލްކޮށް، ބްލެކްލިސްޓުވުމުގު ސަބަބުން އެއެމްޕްލޯޔަރަކު ސަރުކާރަށް ދައްކަންޖެހޭ އެއްވެސް ފައިސާއެއް ނެތްކަން ސިސްޓަމުން ޔަގީންކުރުމަށް ފަހުގައެވެ. ނަމަވެސް މިހާރު މިކަން މިގޮތަށް ކުރިއަށް ގެންދެވެން ނެތުމާއެކު، އަދި މިފައިސާއަކީ ބައެއްގެ މިލްކެއް ކަމަށް ވުމާއެކު އަންނަނިވި އުސޫލުގެ ދަށުން މިވުޒާރާގެ ބެލުމުގެ ދަށުގައި ހުރި ޑިޕޮސިޓް ފައިސާ ދޫކޮށް ހުސްކުރުމަށް މިހާރު ވަނީ ވަޒީރުންގެ މަޖިލީހުން ނިންމާފައެވެ. ވީމާ، ޑިޕޮސިޓް ފައިސާ ހޯދުމަށް އެދޭއިރު އަންނަނިވި ލިޔުންތައް ހުރިނަމަ، ފައިސާ ދޫކުރާގޮތަށް މިހާރު މިވަނީ ހަމަޖައްސާފައެވެ.\nބިދޭސީ މީހާ ފުރިކަމުގެ ލިޔުމާއި ވާކްޕާމިޓް ކެންސަލް ކުރި ކަން އަންގައިދޭ އިމިގްރޭޝަންގެ ލިޔުން\nބްލެކްލިސްޓް ކުރެވިފައިވާނަމަ، ބްލެކްލިސްޓް ކުރެވިފައިވާ ތަނަކުން ބްލެކްލިސްޓް ކެނޑިފައިވާ ކަމުގެ ލިޔުން\nފައިސާއެއް ދައްކަންޖެހިފައިވާނަމަ، ފައިސާ ދައްކާފައިވާ ކަމުގެ ލިޔުން / ރަސީދު\nއެހެންވެސް ކަމެއް ކުރަން އެމްޕްލޯޔަރަށް ލާޒިމުވެފައިވާނަމަ، އެކަން ކޮށްފައިވާ ކަމުގެ ރަސްމީ ލިޔުން\nމި ލިޔުންތައް ހަމައަށް ލިބުމުން މިވުޒާރާގައި ހުރި ސިސްޓަމުން އެފަރާތެއްގެ ރިކޯޑުތަކުގެ ޕްރިންޓެއް ނަގައި، އެމްޕްލޯޔަރ ގެނައި ލިޔެކިޔުންތަކާއެކު ފައިލު ތައްޔާރުކޮށް ރެކޯޑްސް ބެލެހެއްޓުމަށްފަހު ފައިސާ ދޫކުރާނީއެވެ. އަދި އެއީ އެންމެ ފަހުގެ ރެކޯޑްސް ކަމުގައި ބަލައި ޢަމަލުކުރަމުން ގެންދާނީއެވެ. އެހެންކަމުން ޑާޓާބޭސްގެ ބެކްއަޕް ސިސްޓަމަކީ ހަމައެކަނި ފައިސާގެ ތަފުސީލު ބަލަން ބޭނުން ކުރާ އެއްޗެކެވެ. ރިކޯޑުތައް ބަލަހައްޓާނީ މެނުއަލްކޮށެވެ.\n31 މާރިޗު 2013\nޕަބްލިޝްކުރި ގަޑި: 2040


ދަރިވަރުންނާއި ޓީޗަރުން ސްކޫލަށް އަންނަން ޖެހޭނީ މާސްކު އަޅައިގެން: މިނިސްޓަރު – Dhen.mv\nދަރިވަރުންނާއި ޓީޗަރުން ސްކޫލަށް އަންނަން ޖެހޭނީ މާސްކު އަޅައިގެން: މިނިސްޓަރު\nJune 15, 2020 - 10:30 pm\nދަރިވަރުންނާއި ޓީޗަރުން ސްކޫލަށް އަންނަން ވާނީ މާސްކު އަޅައިގެން ކަމަށް އެޑިއުކޭޝަން މިނިސްޓަރު އައިޝަތު އަލީ ވިދާޅުވެއްޖެއެވެ.\nކޮވިޑާ ގުޅިގެން އެޅި ފިޔަވަޅުތަކަށް ދިން ލުއިތަކާއެކު އަންނަ މަހުގެ 1 ވަނަ ދުވަހުން ފެށިގެން ސްކޫލްތައް ހުޅުވަން މިހާރު ވަނީ ނިންމާފައެވެ. ސްކޫލްތައް ހުޅުވަނީ ގްރޭޑް 1 އިން ފެށިގެން މަތީގެ ގްރޭޑްތަކަށް ކަމަށެވެ. އަދި މާލޭގެ ސްކޫލުތަކުގައި ކިޔަވައި ދޭނީ ކީ ސްޓޭޖް3ގެ ދަރިވަރުންނަށް އެކަންޏެވެ.\nމިރޭ ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ވިދާޅުވީ ދަރިވަރުން ވެސް އަދި ޓީޗަރުން ވެސް ސްކޫލަށް އައުމަށް ހަމަޖެހިފައިވަނީ މާސްކު އަޅައިގެން ކަމަށާއި އަދި ބެލެނިވެރިޔަކު ވެސް ސްކޫލަށް ވަންނަނަމަ ވަންނަން ވާނީ މާސްކު އަޅައިގެން ކަމަށެވެ.\nމާސްކު އެޅުމުގެ އުސޫލު ހަމަޖައްސާފައިވަނީ އެޗްޕީއޭގެ ގައިޑްލައިނާއި އެއްގޮތައް ކަމަށާއި އެގޮތުން ދަރިވަރުންނަށް މެޑިކަލް މާސްކު ނުވަތަ ފޮތި މާސްކު އެޅިދާނެ ކަމަށްވެސް މިނިސްޓަރު ވިދާޅުވިއެވެ. ނަމަވެސް ބޮޑަށް އެދެނީ ފޮތި މާސްކު އަޅައިގެން އައުމަށް ކަމަށާއި އެއީ ހަރަދު ކުޑަކުރުމާއި، ގިނަ ވަގުތުތަކެއްގައި ދަރިވަރުން ތިބެން ޖެހޭނެތީ ކަމަށް މިނިސްޓަރު ވިދާޅުވިއެވެ.\n"ފޮތި މާސްކު ހަދާނެ ގައިޑްލައިނެއް މިހާރު ވަނީ ސްކޫލްތަކާއި ހިއްސާކޮށްފައި. ފޮތި މާސްކު ހެދުމަށް ބޭނުންކުރާ ފޮތި ވާންވާނީ ރޮދި ކައިރިކޮށް ވިޔެފައި ހުންނަ ފޮއްޗަކަށް. އަދި ފަސޭހައިން ދަރިވަރުންނަށް ނޭވާލެވޭ ފަދަ ފޮއްޗަކަށް. ތިން ލޭޔާ ހުންނަ މާސްކަކަށް ވާންޖެހޭނެ" މިނިސްޓަރު ވިދާޅުވިއެވެ.\nއަދި އަންނަ މަހު މާސްކަކީ ޔުނިފޯމުގެ ބައެއްގެ ގޮތުގައި ދެކުމަށާއި، މިހާރު ހަމަޖެހިފައި އޮތީ ދަރިވަރުން ނުވަތަ ބެލެނިވެރިން މާސްކު ހަދާ ކަހަލަ ގޮތަކަށް ކަމަށްވެސް މިނިސްޓަރު ވިދާޅުވިއެވެ.


Sirisena Lanka Ge Raees Kamun Dhuru Kurumuge Masaiyakaiy Fashaifi - Vaguthu\nސިރިސޭނަ ލަންކާގެ ރައީސް ކަމުގެ މަގާމުން ދުރުކުރުމުގެ މަސައްކަތް ފަށައިފި\nލަންކާގެ ރައީސް، މައިތިރިޕާލާ ސިރިސޭނާ\nސްރީލަންކާގެ ރައީސް މަތިރިއްޕަލަ ސިރިސޭނަ ރައީސް ކަމުގެ މަގާމުން ދުރުކުމުގެ މަސައްކަތް ކުރީގެ ބޮޑުވަޒީރު ރަނިލް ވިކްރަމަސިންހަގެ ޔުނައިޓެޑް ނޭޝަނަލް ޕާޓީ (ޔޫއެންޕީ) އިން ފަށައިފިއެވެ.\nޔޫއެންޕީ އަށް ނިސްބަތްވާ ޤާނޫނު ހަދާ މަޖިލީހުގެ މެންބަރެއް ކަމަށްވާ ރަންޖަން ރަމަނަޔަކަ ލަންކާގެ މީޑިއާތަކަށް މައުލޫމާތު ދެއްވަމުން މިރޭ ވިދާޅުވީ ޤާނޫނު ހަދާ މަޖިލީހުގެ ތެރެއިން ސިރިސޭނަ މަގާމުން ދުރުކުރުމުގެ މަސައްކަތް ޔޫއެންޕީ އިން މިހާރު ފަށާފައިވާ ކަމަށެވެ.\nޔޫއެންޕީ އިން މިހާރު ވަނީ ސަސްޕެންޑް ކޮށްފައި އޮތް ޤާނޫނު ހަދާ މަޖިލީހުގެ ޖަލްސާތައް ފެށުމަށް ޤާނޫނު ހަދާ މަޖިލީހުގެ ރައީސް އަރިހުން އެދިވަޑައިގެންފައެވެ. ޤާނޫނު ހަދާ މަޖިލީހުގެ ރައީސް ކަރޫ ޖަޔަސޫރިޔާ އަކީ ޔޫއެންޕީ އަށް ނިސްބަތްވެ ވަޑައިގަންނަވާ ބޭފުޅެކެވެ. ނަމަވެސް ރައީސް ޤާނޫނު ހަދާ މަޖިލިސް ސަސްޕެންޑް ކޮށްފައި ވަނިކޮށް ޖަލްސާތައް ފެށުމުގެ ބާރު ޤާނޫނު ހަދާ މަޖިލީހުގެ ރައީސް އަށް ލިބިވަޑައިނުގަންނަވާ ކަމަށް ލަންކާގެ ޤާނޫނީ ވަކީލުން ވިދާޅުވެއެވެ.\nރަންޖަން ރަމަނަޔަކަ މީޑިއާ އަށް މައުލޫމާތު ދެއްވަމުން ވިދާޅުވީ ޤާނޫނާއި ހިލާފަށް މިހާރު ހިންގަމުން ގެންދާ ކަންތައްތައް ހުއްޓުވޭނީ ޤާނޫނު ހަދާ މަޖިލީހުގެ ޖަލްސާތައް ފެށިގެންނެވެ.\nމިދިޔަ ހުކުރު ދުވަހާއި ހަމައަށް ޤާނޫނު ހަދާ މަޖިލީހުގައި އެންމެ ގިނަ ގޮނޑި ކޮންޓްރޯލް ކުރަމުން ގެންދިޔައީ ޔޫއެންޕީ އިން ކަމަށް ވީނަމަވެސް ހުކުރު ދުވަހު ރާޖަޕަކްސަ ބޮޑުވަޒީރު ކަމަށް އައްޔަން ކުރި ހިސާބުން ޤާނޫނު ހަދާ މަޖިލީހުގެ ވިއްސަށް ވުރެ ގިނަ މެންބަރުން މިހާރު ވަނީ ރާޖަޕަކްސައަށް ތާއިދު ކުރައްވަން ނިންމަވާފައެވެ. އެހެންކަމުން މިހާރު ސިރިސޭނަ މަގާމުން ދުރުކުރުމަކީ ޔޫއެންޕީގެ މެންބަރުންނަށް އެކަނި ކުރެވޭނެ ކަމަކަށް ނުވާނެއެވެ.\nސިރިސޭނަ މަގާމުން ދުރުކުރަން މީގެ ކުރިން ވެސް ލަންކާގެ ޤާނޫނު ހަދާ މަޖިލީހުގެ މެންބަރުން ތިން ފަހަރެއްގެ މަތިން މަސައްކަތް ކުރެއްވިއެވެ. ނަމަވެސް އެމަސައްކަތް ކާމިޔާބު ވެފައެއް ނުވެއެވެ.


ކަނޑިންމަ ރިޒޯޓުން ޖުމްލަ 46 މީހުން ކޮވިޑަށް ޕޮޒިޓިވްވެއްޖެ\nNovember 04, 2020 12:12:10\nދ.އަތޮޅުގައި ހިންގާ ކަޑިންމަ ރިޒޯޓް\nދ. އަތޮޅުގައި ހިންގަމުން އަންނަ ކަޑިންމަ ރިޒޯޓްއިން އިތުރު 27 މީހަކު ކޮވިޑް-19 އަށް ޕޮޒިޓިވްވެފައިވާ ކަމަށް ހެލްތު އިމަޖަންސީ އޮޕަރޭޝަން ސެންޓާ (އެޗްއީއޯސީ) އިން ހާމަކޮށްފިއެވެ.\nއެޗްއީއޯސީ އިން މައުލޫމާތު ދީފައިވާ ގޮތުގައި ކުރިން ޕޮޒިޓިވްވި 17 މީހުންނާއެކު، މިހާރު ޖުމްލަ 46 މީހަކު އެ ރިޒޯޓުންވަނީ ޕޮޒިޓިވްވެފައެވެ. މިއީ އެ ރިޒޯޓުން ނެގުނު 176 ސާމްޕަލްގެ ތެރެއިން ޕޮޒިޓިވްވެފައިވާ މީހުންނެވެ.\nކަޑިންމަ ރިޒޯޓްއިން ބަލިވެގެން ދ.އަތޮޅު ހޮސްޕިޓަލަށް ގެންދެވުނު 60 އަހަރުގެ ދިވެއްސަކު މަރުވެފައިވާއިރު، އޭނާގެ ފަރާތުން ކޮވިޑްގެ އަލާމާތްތައް ފެނި، ޓެސްޓު ކުރުމަށްފަހު، ކޮވިޑަށް ޕޮޒިޓިވްވެފައިވާތީ އެއީ ކޮވިޑްގެ މަރެއްކަމަށް އެޗްޕީއޭއިން ވަނީ 31 އޮކްޓޯބަރުގައި އިއުލާންކޮށްފައެވެ. މި މީހާ ހޮސްޕިޓަލަށް ގެންދިޔައީ ބަލިވެ އުޅޭތާ ދެތިން ދުވަސް ފަހުންނެވެ.\nއަދި އެ ރިޒޯޓުގައި ބަލީގެ އަލާމަތްތައް ހުރި މީހުން ތިބި ކަމުގެ ރިޕޯޓް ލިބިގެން ދ. އަތޮޅު ހޮސްޕިޓަލްގެ ޓީމެއް އެރަށަށް ފޮނުވަން އުޅުމުން އެކަމަށް އެއްބާރުލުން ލިބިފައިނުވާ ކަމުގެ ވާހަކަތަކެއް ވަނީ ފެތުރިފައެވެ. އެހެން ނަމަވެސް އެވަގުތު އަލާމާތްތައް ހުރި މީހަކު ރިސޯޓުގައި ނެތް ކަމުގެ މައުލޫމާތު ލިބުނު ކަމަށާއި އަދި ހޮސްޕިޓަލާއި ރިސޯޓާ ދެމެދު މިކަމުގެ މުއާމަލާތްތަކެއް ހިނގާފައިވާ ކަމަށް އެޗްއީއޯސީއިން ވަނީ ރޭ ހާމަކޮށްފައެވެ.\nކަޑިންމަ ރިޒޯޓަށް އަރާ ފޭބުން މަނާކޮށްފައިވާއިރު، ފުރަން ބޭނުންވާ ޓޫރިސްޓުންނަށް ރިޒޯޓު ދޫކޮށް ދެވޭނީ ކޮވިޑް ޖެހިފައިވާ މީހަކާއި ކޮންޓެކްޓް ވެފައި ނުވާނަމަ، ޕީސީއާރު ޓެސްޓު ހެދުމަށްފަހު ނެގެޓިވްނަމަ ކަމަށް އެޗްއީއޯސީއިން ވަނީ ހާމަކޮށްފައެވެ.\nކޮވިޑް-19 އެޗްއީއޯސީ ކަނޑިންމަ ރިޒޯޓް\nNovember 27, 2020 15:44:00\nބިދޭސީންގެ ވެސް އެންޓިބޮޑީ ސަރވޭ ހަދަން ނިންމައިފި\nNovember 06, 2020 08:46:08\nކަނޑިންމަ އިން މީހަކުވި މައްސަލަ ފުލުހަށް\nSeptember 10, 2020 11:20:59\nOctober 11, 2020 13:13:03\nވިލިމާލެ ކުޑަކުދިންގެ ހިޔާއިން ދެ ކުއްޖަކު ކޮވިޑަށް ޕޮޒިޓިވްވެއްޖެ


ކޮވިޑްގެ އައު ވޭރިއަންޓާއެކު އެފްރިކާ ސަރަހައްދުން މަރުވި މީހުންގެ...\nކޮވިޑް-19 އެފްރިކާގެ ހާލަތު\nކޮވިޑްގެ އައު ވޭރިއަންޓާއެކު އެފްރިކާ ސަރަހައްދުން މަރުވި މީހުންގެ އަދަދު ލައްކައަކަށްވުރެ މައްޗަށް\nވައިރަސް ފެތުރުން ކޮންޓްރޯލްކުރުމަށް އެފްރިކާގެ ގައުމުތަކަށް އަންނަނީ ދަތިތަކާ ކުރިމަތިވަމުން\nކޮވިޑްގައި މަރުވަމުންދާ މީހުންގެ ދެބައިކުޅަ އެއް ބައި މީހުން މަރުވަމުން އަންނަނީ ދެކުނު އެފްރިކާއިން\nމުޅި އެފްރިކާ ސަރަހައްދުގައިވެސް ކޮވިޑް ޖެހިގެން މަރުވަމުންދާ މީހުންގެ އަދަދު ވަނީ އިތުރުވާން ފަށާފައި\n20 ފެބްރުއަރީ 2021 | ހޮނިހިރު 09:35\nއެފްރިކާގައި ކޮވިޑްގައި މަރުވި މީހުން ވަޅުލާފައިވާ ސަރަހައްދެއް\nކޮވިޑްގެ އައު ވޭރިއަންޓާއެކު އެފްރިކާ ސަރަހައްދަށް ދެވަނަ ރާޅެއް އައިސްފައިވާއިރު އެސަރަހައްދުން ކޮވިޑްގައި މަރުވި މީހުންގެ އަދަދު ލައްކައަކަށްވުރެ މައްޗަށް އަރައިފިއެވެ.\nހުކުރު ދުވަހު އެފްރިކާ ސަރަހައްދުން މިބަލީގައި މަރުވި މީހުންގެ ޖުމްލަ އަދަދު ވަނީ 100،354ށް އަރާފައެވެ. މުޅި އެފްރިކާ ސަރަހައްދުގައިވެސް ކޮވިޑް ޖެހިގެން މަރުވަމުންދާ މީހުންގެ އަދަދު ވަނީ އިތުރުވާން ފަށާފައެވެ. ވަކިން ޚާއްސަކޮށް އެފްރިކާ ސަރަހައްދުގެ އިގްތިޞާދީ މައި ތަން ކަމުގައިވާ ދެކުނު އެފްރިކާގެ ހާލަތު ވަނީ ގޯސްފައެވެ. ކޮވިޑްގައި މަރުވަމުންދާ މީހުންގެ ދެބައިކުޅަ އެއް ބައި މީހުން މަރުވަމުން އަންނަނީ ދެކުނު އެފްރިކާއިންނެވެ. ކޮވިޑްގެ އައު ވޭރިއަންޓްތައް ފެނިފައިވާއިރު އެންމެ ނުރައްކާތެރި ވޭރިއަންޓް ފެނިފައިވަނީ ދެކުނު އެފްރިކާއިން ކަމަށް މިހާތަނަށް ހޯދުނު ހޯދުންތަކަށް ވަނ އެނިގައެވެ.\nދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)ގެ އެފްރިކާ އޮފީހުގެ އިމިޔުނިޒޭޝަން ޕްރޮގްރާމްގެ ކޯރޑިނޭޓަރ ރިޗަރޑް މިހިގޯ ވިދާޅުވީ ކޮވިޑްގެ ކޭސްތައް އިތުރުވަމުން އަންނައިރު ވައިރަސް ފެތުރުން ކޮންޓްރޯލްކުރުމަށް އެފްރިކާގެ ގައުމުތަކަށް އަންނަނީ ދަތިތަކާ ކުރިމަތިވަމުންނެވެ.\nއަހަރުމެންނަށް ފެނިއްޖެ ބައެއް ގައުމުތަކުން ކޭސްތައް އިތުރުވުމުގެ ސަބަބުން ބޭނުންވާ މިންވަރަށް އޮކްސިޖަން ފޯރުކޮށް ނުދެވޭ ހިސާބަށް ގޮސްފައިވާތަން. އެހެންކަމުން ކޭސްތައް ކޮންޓްރޯލްކުުރުމަށް މިވަނީ ވަރަށް ބޮޑެތި ގޮންޖެހުންތައް ކުރިމަތިވެފައި\nމިހިގޯ އިތުރަށް ވިދާޅުވީ ކޮވިޑްގައި މަރުވާ މީހުންގެ އަދަދު އިތުރުވަމުން އަންނަނީ ދެކުނު އެފްރިކާ އާއި އެގައުމުގެ ކައިރީގައިވާ ޒިމްބާބުވޭ، މޮޒަމްބީގް އަދި މަލާވީގައި ކަމަށެވެ. އަދި މިގައުމުތަކުގެ ހާލަތު ގޯސްފައިވަނީ ދެކުނު އެފްރިކާއިން ފެނިގެން އުޅޭ އައު ވޭރިއަންޓް އެގައުމުތަކުގައި އުޅޭތީކަމަށް ވުމަކީ ވަރަށް ގާތްކަމެއް ކަމަށް މިހިގޯ ވިދާޅުވިއެވެ.\nއައު ވޭރިއަންޓް އެ ސަރަހައްދުގައި ފެތުރެން ފެށުމާއެކު މިމަސްތެރޭގައި ބައިނަލްއަގްވާމީ އެހީދޭ ޖަމާއަތްތަކުން ވަނީ ވެކްސިން ޖެހުމުގެ ކަންކަން އަވަސްކޮށް ވީއެންމެ އަވަހަކަށް އެފްރިކާގެ ގައުމުތަކަށް ވެކްސިން ފޯރުކޮށްދިނުމަށް ގޮވާލާފައެވެ.\nރޮއިޓަރސްގެ ޑާޓާއިން ދައްކާގޮތުގައި އެފްރިކާ ސަރަހައްދުގައި ކޮވިޑް ޖެހިގެން މަރުވާ މީހުންގެ ރޭޓް އުޅެނީ 2.6 އިންސައްތައިގައެވެ. މިވަގުތު ދުނިޔޭގައި މިބަލީގައި މީހުން މަރުވާ ރޭޓް އުޅެނީ 2.3 އިންސައްތައިގައެވެ. އެފްރިކާ ސަރަހައްދުގައި މިބަލީގައި މީހުން މަރުވާ ރޭޓް ކޮވިޑްގެ ފުރަތަމަ ރާޅާ އަޅާބަލާއިރު މިއުޅެނީ 2.4 އިންސައްތަ މަތީގައެވެ.\nމާހިރުން ބުނާގޮތުގައި ރަސްމީކޮށް އެނގޭ އަދަދުތަކަށްވުރެ ގިނަ ބަޔަކަށް ވާނީ ކޮވިޑް ޖެހި އަދި މަރުވެފައެވެ.\nއަނެއްކޮޅުން އެފްރިކާގެ ބައެއް ގައުމުތަކުގައި އެކަށީގެންވާ މިންވަރަށް ކޮވިޑަށް ޓެސްޓްކުރުމުގެ ގާބިލްކަން ނެތުމާއެކު މިވައިރަސް ފެތުރިފައިވާ މިންވަރު ރަނގަޅަށް ދެނެނުގަނެވޭނެކަމަށް މާހިރުން ބުނެއެވެ.


Statistical council ge member kamah hulhuvaalaifi\nސްޓެޓިސްޓިކަލް ކައުންސިލްގެ މެމްބަރުކަމަށް ހުޅުވާލައިފި\nސަރުކާރުގެ އެންމެ ގިނަ އޮފީސްތައް ހިމެނޭ ވެލާނާގެ: ސްޓެޓިސްޓިކްސްގެ ކައުންސިލް މެމްބަރުކަމަށް ކުރިމަތިލުމުގެ ފުރުސަތު ހުޅުވާލާފައިވޭ --- އަވަސް ފޮޓޯ\nމޯލްޑިވްސް ބިއުރޯ އޮފް ސްޓެޓިސްޓިކްސްގެ މަސައްކަތްތައް ކުރުމަށް އުފައްދަން ޖެހޭ، ސްޓެޓިސްޓިކަލް ކައުންސިލުގެ މެމްބަރު ކަމަށް ކުރިމަތިލުމުގެ ފުރުސަތު ހުޅުވާލައިފި އެވެ.\nމޯލްޑިވްސް ބިއުރޯ އޮފް ސްޓެޓިސްޓިކްސް އިން، ކައުންސިލަށް ކުރިމަތިލާން ހުޅުވާލީ މިދިޔަ ބުރާސްފަތި ދުވަހު އެވެ. އަންމަ މަހުގެ ނުވަވަނަ ދުވަހު ފުރުސަތު ބަންދު ކުރާނެ އެވެ. އަންނަ މަހުގެ 18 އިގެ ކުރިން ސްޓެޓިސްޓިކަލް ކައުންސިލަށް ޕްރައިވެޓް ސެކްޓާ އަދި ސިވިލް ސޮސައިޓީ ތަމްސީލު ކުރާނެ ހަތަރު މެމްބަރެއް އައްޔަން ކުރަން ޖެހޭ ކަމަށް އެ ބިއުރޯއިން ކުރި އިއުލާނުގައި ބުނެފައި ވެއެވެ.\nކައުންސިލަށް އައްޔަންކުރާ މެމްބަރުންގެ ހުންނަން ޖެހޭ ޝަރުތަތަކުގެ ތެރޭގައި މުސްލިމަކަށް ވުމާއި ދިވެއްސަކަށް ވުމާއި ބުއްދި ސަލާމަތުން ހުރުމާއި އުމުރުން 25 އަހަރު ފުރިފައިވުމާއި އަދި އިސްލާމްދީނުގައި ހައްދެއް ކަނޑައެޅިފައިވާ ކުށެއް، ހިޔާނާތުގެ ކުށެއް، ރިޝްވަތުގެ ކުށެއް ކުރިކަން ޝަރީއަތަށް ސާބިތުވެފައިވާ ނުވުން ހިމެނެ އެވެ.\nއަދި ދައުލަތަށް ދައްކަންޖެހޭ ފައިސާއެއް އޮވެ، އެ ނުދައްކާ ހުރި މީހަކަށް ނުވުމާއި ޖިނާއީ ކުށެއް ސާބިތުވެ ހުކުމް ތަންފީޒުކުރާ މީހަކަށް ނުވުމާއި އިންތިހާބުކޮށްފައިވާ މަގާމެއްގައި ހުންނަ މީހަކަށް ނުވުމާއި ސިޔާސީ މަގާމެއް ހުރި މީހަކަށް ނުވުމާއި ސިޔާސީ ޕާޓީއެއްގެ މެމްބަރަކަށް ނުވުމަކީ ވެސް ޝަރުތެކެވެ. ސަރުކާރު ނުވަތަ އަމިއްލަ ކުންފުންޏެއް ހިންގުމުގައި އިސްކޮށް އުޅޭ މީހަކަށް ވެސް ވެގެނެއް ނުވެއެވެ.\nސްޓެޓިސްޓިކްސްގެ ގާނޫނުގައި ވާގޮތުން ސްޓެޓިސްޓިކަލް ކައުންސިލަށް މެންބަރުން އައްޔަން ކުރަން ވާނީ ތަފާސްހިސާބު، އިކޮނޮމިކްސް، ޑެމޮގްރަފީ، ސޯޝަލް ސައިންސް، އެންވަޔަރަމަންޓަލް ސްޓަޑީސް، ޑޭޓާ ސައިންސް އަދި އެކައުންޓިން ފަދަ ރޮނގަކުން ޑިގްރީއެއް ނުވަތަ އެއާ އެއް ފެންވަރުގެ ސަނަދެއް ހާސިލުކޮށް، ހިންގުމުގެ ތަޖުރިބާ ލިބިފައިވާ މީހެކެވެ. އަދި އެ ބިއުރޯއިން އެކުލަވާލައި އާންމުކުރާ ތަފާސްހިސާބު ބޭނުންކުރާ މީހެކެވެ.\nސިވިލްސާވިސް ކޮމިޝަން ރައީސް އޮފީސް ތަފާސް ހިސާބު + މިނިސްޓްރީ އޮފް ނެޝަނަލް ޕްލޭނިން ނޭޝަނަލް ބިއުރޯ އޮފް ސްޓެޓިސްޓިކްސް\n"ބިދޭސީންގެ މައުލޫމާތު ހޯދުމަކީ ޗެލެންޖެއް"\nޗީފް ސްޓެޓިސްޓީޝަން އައްޔަން ކޮށްފި\nބޯހިމެނުމުގެ މަސައްކަތަށް 100 ޓެބްލެޓް ހަދިޔާކޮށްފި\nރާއްޖޭގައި ކިޔަވައިދޭ 72 ޕަސެންޓް ޓީޗަރުންނަކީ އަންހެނުން


މޯލްޑިވިއަން އައިޑަލްގެ ތިންވަނަ ސީޒަން ރޭ ...\nބެސްޓް ފުޓްސަލް މުބާރާތް 2018 މިރޭ ...\nމޯލްޑިވިއަން އައިޑަލްގެ ތިންވަނަ ސީޒަން ރޭ ޕްރިމިއަރކޮށްފި\nby vomadmin February 16, 2018\nމޯލްޑިވިއަން އައިޑަލް ތިންވަނަ ސީޒަން ރޭ ޕްރިމިއާކޮށްފިއެވެ.\nމޯލްޑިވިއަން އައިޑަލް ސީޒަން ތިނެއްގެ ޝޯވތަކުގެ ތެރެއިން ރޭ ދައްކާފައިވަނީ މާލޭ ސިޓީގެ އޮޑިޝަންތަކުގެ ޝޯވއެވެ\nމޯލްޑިވިއަން އައިޑަލް ސީޒަން ތިނެއްގެ ޝޯވތައް ރޭ ދައްކަން ފެށިއިރު ކުރީގެ ދެ ސީޒަނާ ޚިލާފަށް މިފަހަރުގެ ސީޒަންގައި ޖަޖުންގެ ޕެނަލުގައި4ފަންނާނުން ތިބިއެވެ. އެއީ މިދިޔަ2ސީޒަންގައިވެސް ފެނިގެންދިޔަ ޖަޖުންނާއެކު އަލަށް ޖަޖުންގެ ޕެނަލުގައި ހިމެނު ޒާރާ މުޖުތަބާއއާއެކުގައެވެ. އަދި ކުރީގެ ސީޒަންތަކުގައި ނުފެންނަ “ގޯލްޑަން މައިކް” މިފަހަރުގެ ސީޒަންގައި ރޭ ފެނިގެންގޮސްފައިވެއެވެ. އައިޑަލް ސީޒަން ތިނެއްގައި ފެނިގެންދިޔަ މައިގަނޑު ބަދަލުތަކުގެ ތެރޭގައި ޝޯވގެ ފިރިހެން ހޯސްޓެއްގެ ގޮތުގައި މިދިޔަ2ސީޒަންގައިވެސް ފެނިގެންދިޔަ މޫސާ ވަސީމާއެކު މިފަހަރުގެ ސީޒަންގައި އަންހެން ޕްރެޒެންޓަރެއްގެ ގޮތުގައި ބެލުންތެރިންނާއި ބައްދަލުކުރީ ޝާއިނާ ޝަރީފެވެ.\nއައިޑަލް ސީޒަން ތިނެއްގެ ޝޯވތައް ރޭ ދައްކަން ފަށާފައިވާއިރު، މި ރޭ ވެސް ދެއްކުމަށް ހަމަޖެހިފައިވަނީ މާލޭ އޮޑިޝަންގެ ޝޯވއެކެވެ. އަދި މިމަހުގެ 17 ވާ ހޮނިހިރު ދުވަހުގެ ރޭ އައްޑޫ ސިޓީގެ އޮޑިޝަން ދެއްކުމަށް ހަމަޖެހިފައިވާއިރު، ރ. އުނގޫރާފުގެ އޮޑިޝަންތައް ދައްކާނީ 18 ވާ އާދިއްދަ ދުވަހުގެ ރެއެވެ..\nގިނަ އެވޯޑްތައް ‘ތްރީ ބިލްބޯޑްސް އައުޓްސައިޑް އެބިން މިސޫރީ’ އަށް\nގޯލްޑަން ގްލޯބްސްގެ ގިނަ އެވޯޑްތައް ‘ތްރީ ބިލްބޯޑްސް އައުޓްސައިޑް އެބިން މިސޫރީ’ އަށް އެންމެ މޮޅު ފިލްމް ...\nvomadmin January 10, 2018\nވަގުތު ޖެހުމުން ލޯބިވެރިޔަކު ހުންނާނެ: ކެޓްރީނާ\nކޮންމެ ކަމަކަށްވެސް ވަކި ވަގުތެއް އޮންނަ ފަދައިން ލޯބިވެރިޔަކު ލިބި ގުޅުމެއް ފަށަން ވަގުތު ޖެހުމުން އެކަން ކުރާނެ ...\nއެކްޓް ކުރުމަށް މައިންބަފައިން ހިތްވަރެއް ނުދޭ: ސޯހާ އަލީ ހާން\nބޮލީވުޑްގެ އެކްޓްރެސް ސޯހާ އަލީ ހާން އަށް އޭނާގެ މައިންބަފައިން އެއްވެސް އިރެއްގައި އެކްޓްކުރުމަށް ހިތްވަރު ނުދޭ ކަމަށް ...


ޖަމިއްޔަތުއް ސަލަފުން ބާއްވާ ދަރުހެއް މިރޭ އުނގޫފާރު މަސްޖިދުއް ތަޤުވާގައި – Ungoofaaru\nބަނޑޭރިގަނޑު/ޚަބަރު/ޖަމިއްޔަތުއް ސަލަފުން ބާއްވާ ދަރުހެއް މިރޭ އުނގޫފާރު މަސްޖިދުއް ތަޤުވާގައި\nޖަމިއްޔަތުއް ސަލަފުން ބާއްވާ ދަރުހެއް މިރޭ އުނގޫފާރު މަސްޖިދުއް ތަޤުވާގައި\nމުނާޒު މުޙައްމަދު7ސެޕްޓެމްބަރ 2017\n0 395 މިނެޓެއް ނުވަނިސް ކިޔާލެވޭ\nފޮޓޯ: ޖަމިއްޔަތުއް ސަލަފް ފޭސްބްކް ޕޭޖް\nޖަމިއްޔަތުން ސަލަފުން “ހަފުތާ ބަންދު ދަރުސް” ގެ ނަމުގައި ކުރިއަށް ގެންދާ ދީނީ ޕްރޮގްރާމެއްގެ ދަށުން މިރޭ އުނގޫފާރުގައި ދަރުހެއް ދެއްވާ ގޮތަށް ހަމަޖެހިއްޖެއެވެ.\nމި ދަރުސް އޮންނާނީ މިރޭ އިޝާ ނަމާދަށް ފަހު އުނގޫފާރު މަސްޖިދުއް ތަޤުވާގައެވެ. ދަރުސް ދެއްވާނީ އައްޝައިހް މުޖްތަބާ ހަމީދެވެ. މި ދަރުސް “އުނގޫފާރު.ކޮމް” ފޭސްބްކް ޕެޖުން ލައިވް ކުރާ ގޮތަށް ވަނީ ހަމަޖެހިފައެވެ.\nއަނގޮޅިތީމުގެ އަރާކުރި ޖަމިއްޔާ އަދި ޖަމިއްޔަތުއް ސަލަފް ގުޅިގެން ކުރިއަށް ގެންދާ މި ދީނީ ޕްރޮގްރާމް ތަކުގެ ދަށުން، އުނގޫފާރު، ހުޅުދުއްފާރު އަދި އަނގޮޅިތީމުގައި ދަރުސް ދިނުމާއި ދީނީ އެކި ޕްރޮގްރާމްތައް ކުރިއަށް ގެންދާ ގޮތަށް ވަނީ ހަމަޖެހިފައެވެ. އެގޮތުން ރޭ އިޝާ ނަމާދަށް ފަހު އަނގޮޅިތީމުގެ މަސްޖިދުއް ނޫރުގައި ޝެއިހް މުޙައްމަދު ޝަމްޢޫންގެ ދަރުހެއް ކުރިއަށް ދިޔައެވެ.\nއަންނަ ހޮނިހިރު ދުވަހުގެ ރޭ އުނގޫފާރު ސްކޫލްގައި ވެސް ޝެއިހް މުޙައްމަދު ޝަމްޢޫން ދަރުހެއް ދެއްވާ ގޮތަށް ވަނީ ހަމަޖެހިފައެވެ. މިއީ އުނގޫފާރު އަންހެން، ފިރިހެން ކުދި ބޮޑު އެންމެނަށް ހުޅުވާލައިގެން ބާއްވާ ދަރުހެކެވެ.\nމީގެ އިތުރުން ރާއްޖޭގެ މިއުޒިކްގެ ދާއިރާގައި އުޅުއްވުމަށްފަހު އެކަން ދޫކޮށްލައްވާ މާތްﷲގެ މަގަށް ރުޖޫޢަވީ ކުރީގެ މަޝްހޫރު ލަވަކިއުންތެރިޔާ އަލީ ރަމީޒް އުނގޫފާރުގެ ޒުވާނުންނާ ބައްދަލު ކުރެއްވުން ވެސް މިރޭ އުނގޫފާރުގައި އޮންނާނެއެވެ. މި ބައްދަލު ކުރެއްވުން އޮންނާނީ އުނގޫފާރު ޕާފެކްޓް ޓައިމްސް ރެސްޓޯރެންޓްގައެވެ.\nރ. އުނގޫފާރު ރ.ހުޅުދުއްފާރު ރ.އަނގޮޅިތީމު އަނގޮޅިތީމް އަރާކުރި ޖަމިއްޔާ ދީނީ ދަރުސް ޖަމިއްޔަތުއް ސަލަފް\nލައިސެންސް ޓްރެކްގައި ދުއްވި ސައިކަލެއް ކޮންޓްރޯލުން ނައްޓާ އެކްސިޑެންޓެއް ހިނގައިފި\nއަލީ ރަމީޒް މިރޭ އުނގޫފާރުގެ ޒުވާނުންނާ ބައްދަލުކުރައްވަނީ


ޖުމްހޫރީ ދުވަހުގެ މުނާސަބަތުގައި ސަރުކާރުން ދޭ ޤައުމީ އިނާމު ދިނުމުގެ ޖަލްސާ އަންނަ ނޮވެމްބަރު މަހުގެ 27 ވަނަ ދުވަހުގެރޭ ބާއްވަވާ ގޮތަށް ހަމަޖައްސައިފި – Maldivian Democratic Party\nޖުމްހޫރީ ދުވަހުގެ މުނާސަބަތުގައި ސަރުކާރުން ދޭ ޤައުމީ އިނާމު ދިނުމުގެ ޖަލްސާ އަންނަ ނޮވެމްބަރު މަހުގެ 27 ވަނަ ދުވަހުގެރޭ ބާއްވަވާ ގޮތަށް ހަމަޖައްސައިފި\nޖުމްހޫރީ ދުވަހުގެ މުނާސަބަތުގައި، ސަރުކާރުން ދެއްވާ ޝަރަފްވެރިކަމުގެ ޤައުމީ އިނާމާއި، ހިތްވަރު ދިނުމުގެ ޤައުމީ އިނާމު ދިނުމުގެ ޖަލްސާ، އަންނަ ނޮވެމްބަރު މަހުގެ 27ވާ އާދީއްތަ ދުވަހުގެރޭ ބާއްވާ ގޮތަށް ސަރުކާރުން ހަމަޖައްސައިފިއެވެ. މި ޖަލްސާ އޮންނާނީ، އެރޭ 8.30 ގައި ދަރުބާރުގޭގައެވެ.\nޤައުމީ އިނާމަކީ، ޤައުމާއި މުޖްތަމަޢުގެ ލާބައާއި މަންފާއަށްޓަކައި، ވަކިވަކި ފަރުދުންނާއި، މިނިވަން މުއައްސަސާތަކުންނާއި، މަދަނީ ޖަމްޢިއްޔާތަކުންނާއި، ޖަމާޢަތްތަކުންނާއި، ވިޔަފާރި އިދާރާތަކުން ކުރައްވާ މަސައްކަތްތަކުގެ އަގު ވަޒަން ކުރެއްވުމުގެ ގޮތުން، ސަރުކާރުން ދެއްވަމުން ގެންދަވާ އިނާމެކެވެ. ޢާންމު ޚިދްމަތުގެ އިނާމުގެ ނަމުގައި، 1979 ވަނަ އަހަރު ދެއްވަން ފެށްޓެވި އިނާމު، މި ސަރުކާރުން 2009 ވަނަ އަހަރުގެ ޖުމްހޫރީ ދުވަހުން ފެށިގެން ދެއްވަމުން ގެންދަވަނީ، ޤައުމީ އިނާމުގެ ނަމުގައެވެ. ޤައުމީ އިނާމަށް ބޭފުޅުން ހޮއްވަވަނީ، ރައީސުލްޖުމްހޫރިއްޔާ މުޙަންމަދު ނަޝީދު ޢައްޔަން ކުރައްވާފައިވާ ޤައުމީ އިނާމާބެހޭ ކޮމިޓީންނެވެ.\nމިއަހަރު ޤައުމީ އިނާމަށް ހުށަހެޅުނު ފަރާތްތަކުގެ ނަންތައް ދިރާސާކޮށް، އިނާމަށް ބޭފުޅުން ހޮވުމުގެ މަސައްކަތް، ޤައުމީ އިނާމާބެހޭ ކޮމިޓީން މިހާރު ގެންދަނީ ކުރަމުންނެވެ. ޤައުމީ އިނާމަށް ނަން ހުށަހެޅުމަށް، އެކޮމިޓީން ހުޅުވާލި މުއްދަތު، ޖުލައި މަހުގެ 31 ވަނަ ދުވަހު ހަމަވިއިރު، 102 ފޯމު ވަނީ ހުށަހަޅާފައެވެ. މި ފޯމުތައް ހުށަހަޅާފައިވަނީ، އިނާމަށް ފުރްޞަތު ހުޅުވާލި 28 ދާއިރާގެ ތެރެއިން 22 ދާއިރާއަކުންނެވެ.\nމިދިޔަ އަހަރު ޝަރަފްވެރި ކަމުގެ ޤައުމީ އިނާމު އަރުވާފައިވަނީ6ބޭފުޅަކަށެވެ. ހިތްވަރު ދިނުމުގެ ޤައުމީ އިނާމު އަރުވާފައިވަނީ6ބޭފުޅަކަށެވެ. އަދި ވަރކްޝޮޕަކަށާއި، ދެކުންފުންޏަކަށެވެ.\nޤައުމީ އިނާމު މީގެކުރިން ދެއްވަނީ، ޖުމްހޫރީ ދުވަހުގެ މުނާސަބަތުގައި ބާއްވަވާ ރަސްމީ ޖަލްސާގައެވެ.


Coronavirus ufehdhumaa eku vaccine egge uhmeedhu\nކޮރޯނާ ވައިރަސް އުފެއްދުމާއެކު ވެކްސިނެއްގެ އުއްމީދު\nޗައިނާ އިން ފެނުނު އާ ކޮރޯނާ ވައިރަސް ޖެހިފައިވާ މީހުން ދެނެގަތުމަށް ގިނަ އެއާލައިންތަކުންވެސް ދަނީ ފަސަންޖަރުން ސްކްރީން ކުރަމުން. -- ފޮޓޯ: ރޮއިޓާސް\nކެންބެރާ (ޖެނުއަރީ 29) - ޗައިނާ އިން ފެނިގެން އުޅޭ ނުރައްކާތެރި އާ ކޮރޯނާ ވައިރަސް އޮސްޓްރޭލިއާގެ ސައިންސްވެރިން އަމިއްލަ އަށް އުފައްދެމާއެކު ވެކްސިނެއް ހޯދުމުގެ އުއްމީދު ބޮޑުވެއްޖެ އެވެ.\nމިހާތަނަށް 6،000 އަށް ވުރެ ގިނަ މީހުންނަށް ވައިރަސް އަރައި އޭގެ ތެރެއިން 132 މީހަކު މަރުވެފައި ވާއިރު، ސައިންސްވެރިންގެ މި ކާމިޔާބީ އަކީ ބައްޔާ ދެކޮޅަށް ވެކްސިނެއް އުފައްދައި ފަރުވާއެއް ހޯދަން ކުރަމުން އަންނަ މަސައްކަތަށް ލިބުނު ވަރަށް ބޮޑު ކުރިއެރުމެއްގެ ގޮތުގައި ވަނީ ފާހަގަކޮށްފަ އެވެ.\nޗައިނާގެ ސައިންސްވެރިން ވެސް ވަނީ ވައިރަސް އަމިއްލަ އަށް އުފައްދައި ވެކްސިނެއް ހޯދުމުގެ މަސައްކަތް ފަށައިފަ އެވެ. ޗައިނާގެ ސައިންސްވެރިން ވައިރަހުގެ ޖީނޯމް ސީކުއެންސް އެހެން ސައިންސްވެރިންނާ ހިއްސާކުރި ނަމަވެސް ވައިރަސްއެއް ނުދެ އެވެ. އޮސްޓްރޭލިއާގެ ސައިންސްވެރިން ބުނީ އެ މީހުން އުފެއްދި ވައިރަސް ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އާ ހިއްސާކުރާނެ ކަމަށެވެ.\nއެ ވައިރަސް ގައިން ގަޔަށް އަރާކަން މިހާރު ކަށަވަރު ވެފައިވާއިރު، ތަފާތު 16 ގައުމަކުން ވައިރަސް އަރާފައިވާ 47 މީހުން ވަނީ ފެނިފަ އެވެ.\nޗައިނާ ސަރުކާރުން ދަނީ އެ ބައްޔަށް ފަރުވާދިނުމަށް ހާއްސަ ދެ ހޮސްޕިޓަލެއް އެޅުމުގެ މަސައްކަތް ކުރަމުންނެވެ.\nއަދި ސްކޫލްތަކާއި ޔުނިވާސިޓީތަކުގެ އާ ސެމެސްޓާގެ ކިޔެވުންވެސް ވަނީ މުއްދަތެއްނެތް ގޮތެއް ފަސްކޮށްފަ އެވެ. އަދި ޗައިނާގެ ގިނަ ކުންފުނިތަކުގެ މުވައްޒަފުންވެސް މަސައްކަތަށް ނުނިކުތުމަށް ކުންފުނިތަކުން ދަނީ އަންގަމުންނެވެ.\nޗައިނާ ޑަބްލިޔޫއެޗްއޯ އޮސްޓްރޭލިއާ


Brad Pitt ge athun 100,000 dollar hoadhan dhauvaakoffi | Mihaaru\nކުރީގެ ލޯބިވެރިއެއް ކަމަށް ބުނާ މީހަކު ބްރެޑް ޕިޓް އަތުން 100،000 ޑޮލަރު ހޯދަން ދައުވާކޮށްފި\n11 އޮކްޓޯބަރ 2020 - 08:31 1 comment\nޕޭޖް ސިކްސް އިން ރިޕޯޓްކޮށްފައިވާ ގޮތުގައި މަޝްހޫރު ދެ ބަތަލާއިން ކަމަށްވާ އެންޖެލީނާ ޖޮލީ އާއި ޖެނިފާ އެނިސްޓަންގެ ކުރީގެ ފިރިމީހާގެ މައްޗަށް ދައުވާކުރަނީ ޓެކްސަސްގެ ޕްލާނޯގައި ދިރިއުޅޭ ކެލީ ކްރިސްޓީނާ އެވެ. އޭނާ އަކީ ހެލްތު ކެއާ ކުންފުންޏެއްގެ ސީއީއޯއެކެވެ.\nޕިޓްގެ އަތުން 100،000 ޑޮލަރު ހޯދަން ޓެކްސަސް އީސްޓަން ޑިސްޓްރިކްޓް ކޯޓަށް ހުށަހެޅި ދައުވާގައި ބުނެފައި ހަރިކޭން ކެޓްރީނާގައި ލިބުނު ގެއްލުންތަކުގައި ގެދޮރު ގެއްލުނު ބަޔަކަށް އެހިވާން، 2018 ވަނަ އަހަރުގެ ތެރޭގައި ޕިޓްގެ "މޭކް އިޓް ރައިޓް ފައުންޑޭޝަން" އަށް ފަންޑްރައިޒްކުރަން އިވެންޓްތަކެއް ދެ އަހަރަށް އިންތިޒާމުކޮށްދޭން އެދުމުން އެކަން ހަމަޖައްސައި ޗެރިޓީ އިވެންޓްތަކުގައި ޕިޓް ފަސް ފަހަރަށް ފެނިލަން 40،000 ޑޮލަރު ދީފައިވާ ކަމަށެވެ. އެކަމަކު އެއްބަސްވުމާ އެއްގޮތަށް އަމަލުނުކޮށް ކޮންމެ ފަހަރަކު ވެސް އެންމެ ފަހު ވަގުތު "ދެން ފަހަރަކުންނޭ ބުނެ" ޕިޓް ބޯދަމައިގެންފައިވާ ކަމަށް ކެލީގެ ދައުވާގައި ބުނެފައިވެ އެވެ.\nއަދި އެއްބަސްވުމާ ހިލާފުވުމުގެ އިތުރަށް، ފައިސާ އަނބުރާ ރައްދުކޮށްފައި ނުވާތީ މި އަހަރުގެ މާޗް މަހާ ހަމައަށް ފައިސާ ހަވާލުކޮށް ދޭން ތަކުރާރުކޮށް ގާނޫނީ ޓީމް މެދުވެރިކޮށް ޕިޓަށް އަންގާފައިވާނެ ކަމަށް ކެލީ ބުންޏެވެ. އެކަމަކު ކޯޓަށް ދާން ނިންމީ ޕިޓް އެއްވެސް މުއާމަލާތަކަށް އިޖާބަ ނުދޭތީ ކަމަށް ބުންޏެވެ.\nޕިޓް އަދި ކެލީ.\nކެލީގެ ދައުވާގައި ބުނެފައި ވަނީ އެ ދުވަސްވަރު އެ ދެ މީހުންގެ މެދުގައި ލޯބީގެ ސީރިއަސް ލޯބީގެ ގުޅުމެއް ވެސް އޮތް ކަމަށާއި ކައިވެނިކުރުމުގެ ވާހަކަތަކެއް ވެސް އޮތީ ދެކެވިފައި ކަމަށެވެ.\nމިކަމާ ގުޅިގެން ޕިޓްގެ ގާނޫނީ ޓީމުން ބުނެފައި ވަނީ ކެލީ ކިޔާ މީހަކު ނުވެސް ދަންނަ ކަމަށާއި އެ ނަން ކިޔާ މީހަކާ އެއްވެސް އިރެއްގައި އެއްވެސް ބާވަތެއްގެ މުއާމަލާތެއް ނުހިންގާ ކަމަށެވެ. އަދި ކެލީ އުޅެނީ އޮޅުމެއް އަރައިގެން ކަމަށާއި ޕިޓް ކަމަށް ހެދިގެން ބަޔަކު އޮންލައިންކޮށް ކެލީއާ މުއާމަލާތްތަކެއް ކުރީ ކަމަށް ގަބޫލުކުރެވޭ ކަމަށް ބުންޏެވެ. އެހެންވެ ގާނޫނީ ޓީމުން ވަނީ ކެލީގެ ދައުވާ ކޯޓުން ބޭރުކޮށް ދިނުމަށް އެދި މިދިޔަ ހޯމަ ދުވަހު ކޯޓަށް ހުށަހަޅައިފަ އެވެ.\nގާނޫނީ އިތުރު މައްސަލަގަނޑެއްގެ ތެރެއަށް ޕިޓް، 56، ވެއްޓިފައި މި ވަނީ 2016 ގައި ޖޮލީއާ ވަކިވި ފަހުން ދަރިންގެ ކަސްޓަޑީއާ ގުޅޭ މައްސަލަތަކެއް ވެސް ކޯޓްގައި ހިނގަމުން ދަނިކޮށެވެ.\nއިތުރު ލިޔުންތައް ހޮލީވުޑް އަންހެނުން ބްރެޑް ޕިޓް އެންޖެލީނާ ޖޯލީ އޮޅުވާލައިގެން ފައިސާ ހޯދުން އެމެރިކާ


Amir Khan aa dhimaakollaigen Kangana ulhenee keevve?\nއާމިރު ޚާނާ ދިމާކޮށްލައިގެން ކަންގަނާ މިއުޅެނީ ކީއްވެ؟\nސައުތު އިންޑިއާގެ ވަރަށް މަޝްހޫރު ދެ ތަރިން ކަމަށްވާ ނާގާ ޗޭތަންޔާ އާއި ސަމަންތާ ޕްރަބޫގެ ކައިވެނީގެ ރަސްމިއްޔާތުގައި\nއާމިރު އަދި ކަންގަނާ\nސައުތު އިންޑިއާ ފިލްމުތައް ކުޅެގެން ސުޕަސްޓާރުންގެ ދަރަޖަ ހޯދާފައިވާ ދެ ތަރިން ކަމަށްވާ ނާގާ ޗޭތަންޔާ އާއި ސަމަންތާ ޕްރަބޫގެ ކައިވެންޏަށް ހަތަރު އަހަރު ފުރެން ކައިރި ވެފައި ވަނިކޮށް އެމީހުން ވަކިވާން ގަސްދު ކޮށްފިކަން ދާދިފަހުން ވަނީ އިއުލާން ކޮށްފަ އެވެ. މި ދެމަފިރިން ވެރިވާކަން އިއުލާން ކުރުމާއެކު ބޮލިވުޑް ބަތަލާ ކަންގަނާ ރަނާވަތު ވަނީ މިކަމާ އެކްޓަރު އާމިރު ޚާނާ ގުޅުވާފަ އެވެ. އޭނާ ބުނި ގޮތުގައި މިއީ "ވަރީގެ ތަޖުރިބާކާރު" އާމިރު ޚާންގެ ނުފޫޒުން މިހާރުގެ ޖެނެރޭޝަނަށް ދިމާވާ ކަންތައްތައް ކަމަށެވެ.\nކަންގަނާ ބުނި ގޮތުގައި ނާގާ ޗޭތަންޔާ، 34، އާއި އާމިރު އާ ބައްދަލުވީ ހިސާބުން އޭނާ އާއި އޭނާގެ އަންހެނުންނާ ދެމެދު މައްސަލަތައް ޖެހެން ފެށި ކަމަށެވެ. އާމިރު މިހާރު ކުޅޭ "ލާލް ސިންގް ޗައްޑާ" ގައި ނާގާ ޗޭތަންޔާ ބައިވެރިވެ އެވެ. ކަންގަނާ މި ދައްކަނީ އެ ވާހަކަ އެވެ.\n"އަބަދުވެސް ދެމަފިރިއަކު ވަރިވާން ޖެހެނީ ފިރިހެންމީހާގެ ސަބަބުން. މިއީ ގުދުރަތީ ގާނޫނު ހިނގާ ގޮތް. ލައިގެން އުޅޭ ހެދުން ބާލާފައި އެހެން ހެދުމެއް ލާ ގޮތަށް އަންހެނުން ބަދަލު ކުރުން މި ފިރިހެން ވެރިން ހުއްޓާލަ ބަލަ،" ކަންގަނާ ސޯޝަލް މީޑީއާގައި ޝެއާ ކުރި މެސެޖެއްގައި ލިޔެފައި ވެއެވެ.\nއާމިރު ދެވަނަ އަށް ކައިވެނިކުރި ކިރަން ރާއޯ ވަރި ކުރާކަން އިއުލާންކުރީ ދާދި ފަހުންނެވެ. އާމިރު އާ ދިމާކޮށްލައިގެން "ވަރީގެ އެކްސްޕާޓް" އޭ ކިޔައިގެން ކަންގަނާ މި އުޅެނީ އާމިރު، ދެ ވަނަ އަނބިމީހާ ވެސް ވަރިކުރާތީ އެވެ.\nތަމަޅަ އަދި ތެލުގޫ ފިލްމު އިންޑަސްޓްރީ ޓޮލީވުޑްގައި މަސައްކަތްކުރާ އެންމެ ގިނަ ބައެއްގެ ލޯބި ހޯދާފައިވާ ޖޯޑަކީ ޗޭތަންޔާ-ސަމަންތާ (ޗޭ-ސޭމް) އެވެ. މި ދެ ތަރިން 2017 ގައި ކައިވެނިކުރީ 10 ވަރަކަށް އަހަރު ލޯބީގެ ގޮތުން ގުޅިގެން އުޅުމަށް ފަހުގަ އެވެ. މި ދުވަސްތަކުގެ ތެރޭގައި ވަރަށް ކާމިޔާބު، ރީތި، ގިނަ ފިލްމުތަކެއް މި ދެ އެކްޓަރުން އެކުގައި ކުޅެފައި ވެއެވެ.\nނާގާ ޗޭތަންޔާ އަކީ ސައުތު ސުޕަސްޓާ ނާގްއަރްޖުނާގެ ދަރިއެކެވެ. ސަމަންތާ ވަރިކުރާ ވާހަކަ ނާގާ ޗޭތަންޔާ އިއުލާން ކުރުމާ ގުޅިގެން ފެތުރުނު އެއް ޚަބަރެއްގައި ބުނަނީ ވަރިކުރާއިރު ޚަރަދުގެ ގޮތުގައި ދޭ އެލިމަނީގެ ގޮތުގައި 200 ކްރޯޑު ރުޕީސް ސަމަންތާއަށް ދޭން ނާގާ ޗޭތަންޔާގެ އާއިލާއިން ނިންމާފައިވާ ކަމަށެވެ. ނަމަވެސް މި ފައިސާ ސަމަންތާ ގަބޫލު ނުކުރި ކަމަށް ވެސް އިންޑިއާ ނޫސްތަކުން ބުނެފައި ވެއެވެ.\nކަންގަނާ ވަރި ކައިވެނި އާމިރު ޚާން\nމި ތަރިން ކައިވެނި ކުރީ ޅަ އުމުރުގައި!\nކިރަން ވަރިކުރުމަކީ ހެދުނު އެންމެ ބޮޑު ގޯސް: އާމިރު\nކައިވެނިތައް ރޫޅުނީ އަހަރެން އިހުމާލުން: އާމިރު ޚާން


Ex Dheke Loabi Vaa Iru Move On Kuraany Kihine? - Vaguthu\nއެކްސް ދެކެ ލޯބިވާ އިރު، މޫވް އޯން ކުރާނީ ކިހިނެތް؟\nކުރީގެ ލޯބިވެރިޔާ ދެކެ އަދިވެސް ލޯބި ވޭ ހެއްޔެވެ؟ އެހެން ވެއްޖެ ކަމުގައި ވަނީ ނަމަ، އޭނާ މަތިން ހަނދާން ނައްތާލުމަކީ ފަސޭހަ ކަމަކަށް ނުވާނެއެވެ. އެހެންކަމުން، މިކަމަށް ހައްލެއް ހޯދުމުގެ ގޮތުން ކުރެވިދާނޭ ބައެއް ކަންކަން ބުނެދޭނަމެވެ.\nފުރަތަމަ ކަމަކަށް ކުރީގެ ލޯބިވެރިޔާ ދެކެ އަދިވެސް ލޯބި ވާކަން އަމިއްލަ އަށް ގަބޫލު ކުރުމަކީ ވަރަށް މުހިއްމު ކަމެކެވެ. އެކްސް ލޯބިވެރިޔާގެ ލޯބި އަނބުރައި ނުލިބުނު ކަމުގައި ވިޔަސް، ކޮންމެ ކަމެއް ވެސް ވާނީ އެންމެ ރަނގަޅަށް ކަމަށް ހީކޮށް، މުސްތަގުބަލުގައި އެއަށް ވުރެން މާ ރަނގަޅު މީހަކާއި ދިމާ ވާނޭ ކަމުގެ އުއްމީދުގައި ހުންނާށެވެ. މިއީ މޫވް އޯން ކުރުމަށްޓަކައި އެންމެ ފުރަތަމަ ކުރަން ޖެހޭ އެއް ކަންތަކެވެ.\nދެވަނަ ކަމަކަށް ތިމާގެ އަމިއްލަ ނަފްސަށް ލޯބި ދޭށެވެ. ފަހަރުގައި ތިއީ އެކްސް ލޯބިވެރިޔާ ރަނގަޅަށް ކަންތައް ނުކުރުމުން އޭނާ ދެކެ ލޯބި ވާ ހިނދުވެސް، ދުރުވި މީހެއް ކަމުގައި ވެދާނެއެވެ. އެހެން ވެއްޖެ ކަމުގައި ވަނީ ނަމަ، އެކަމާއި މެދު އުފާ ކުރާށެވެ. އެހެން ކަންތައް ކުރުމުން އެ ދައްކުވައިދެނީ ތިމާ އަކީ އެއްވެސް މީހެއްގެ ކުޅޭ ކުޅޭ އެއްޗަކަށް ނުހެދޭނެ ކަމާއި، އަމިއްލަ ނަފްސް ދެކެ ލޯބިވާ މިންވަރެވެ.\nފަހު ކަމަކަށް، މާޒީވެ ގޮސްފައި އޮތް އެއްވެސް ކަމެއް ބަދަލު ނުކުރެވޭނޭ ކަން ގަބޫލު ކުރާށެވެ. ދުރުވާން ޖެހުނު ސަބަބާއި މެދު ވިސްނައި، މިވެނި ގޮތަކަށް ކަންތައް ކުރެވުނު ނަމައޭ ހިތަށް ނާރުވާށެވެ. އެހެނީ، ވެފައި އޮތް ކަމެއް އެއްވެސް މީހަކަށް ބަދަލު ނުކުރެވޭނެ ތީއެވެ.\nކުރީގެ ލޯބިވެރިޔާ އާއި ދުރުވާން މަސައްކަތް ކުރަމުން އަންނަ މީހެއް އެނގޭނަމަ އެމީހަކަށް އެހީތެރި ވާށެވެ. އަދި އެމީހުންނަށް މާ ރަނގަޅު މީހުން ލިބޭނޭ ކަންވެސް ހަނދުމަ ކޮށްދޭށެވެ.\nއޮގަސްޓް 7, 2019 17:11\nވަރުގަދަ އެކްސް އެއްނު.


BML dhen hulhuveynee anna aadheetha dhuvahu\nބީއެމްއެލް ދެން ހުޅުވާނީ އަންނަ އާދީއްތަ ދުވަހު\nވިޔަފާރި | ކުންފުނި | 15 މެއި 2018 |0ކޮމެންޓް\nމާދަމާއަކީ ރާއްޖެއަށް މިއަހަރުގެ ރަމަޟާން މަހުގެ ފުރަތަމަ ދުވަސް ކަމަށް ކަނޑައެޅުމުން އަންނަ ބުރާސްފަތި ދުވަހަކީވެސް ބޭންކް އޮފް މޯލްޑިވްސް ބަންދު ދުވަހެއްކަމަށް އެ ބޭންކުން ބުނެފިއެވެ.\nބޭންކުން ބުނީ މާދަމާއިން ފެށިގެން މިމަހުގެ 19 ވަނަ ދުވަހާއި ހަމައަށް ބޭންކު ބަންދުވާނެ ކަމަށާއި ދެން ބޭންކު ހުޅުވާނޭ މިމަހުގެ 20 ވާ އާދީއްތަ ދުވަހު ކަމުގައެވެ.\nWe would like to inform our customers that all BML branches will be closed from 16th – 19th May on the occasion of Ramazan, and will resume service on 20th May.\nYou can continue to bank over the holidays with our Self-Service Banking Centres and reach our Contact Centre 24/7. pic.twitter.com/5t8lYE5B7L\n— Bank of Maldives (@bankofmaldives) May 15, 2018\nނަމަވެސް އެ ބޭންކުގެ ސެލްފް ސާރވިސް ސެންޓަރުތަކުން ހިދުމަތް ލިބޭނެކަމަށް ބޭންކުން ބުނެއެވެ.\nރަމަޟާން މަހު އެހެން ބޭންކު ތަކަށް ވުރެ ގިނަ ވަގުތު ބޭންކް އޮފް މޯލްޑިވްސް، ބީއެމްއެލްއިން ހުޅުވިފައި ހުންނާނެ އެވެ.\nރަމަޟާން މަހު ބީއެމްއެލްއިން ޚިދުމަތްތައް ދޭނެ ގަޑިތައް:\nމާލޭގައި ހުރި ބްރާންޗްތައް: ހެނދުނު 10:00 އިން މެންދުރުފަހު 2:00 އަށް\nއެހެނިހެން ބްރާންޗްތައް: ހެނދުނު 10:30 އިން މެންދުރުފަހު 1:00 އަށް.\nސެލްފް ސާވިސް ބޭންކިންގ ސެންޓަރތައް އަދި ބީއެމްއެލް ކޮންޓެކްޓް ސެންޓަރގެ ޚިދުމަތް 24 ގަޑިއިރު ލިބޭނެ.\nބީއެމްއެލްއިން ބުނީ 35 ސެލްފް ސަރވިސް ބޭންކިންގ ސެންޓަރު މެދުވެރިކޮށް ކަސްޓަމަރުންނަށް ޑިޕޮސިޓް ކުރުމާއި، ފައިސާނެގުމާއި، ފައިސާ ފޮނުވުމުގެ ޚިދުމަތް 24 ގަޑި އިރު އަދިވެސް ލިބޭނެ ކަމުގައެވެ. އަދި ރާއްޖޭގައި މީހުން ދިރިއުޅޭ ހުރިހާ ރަށަކުން ކޭޝް އެޖެންޓުން މެދުވެރިކޮށް ފައިސާ ނެގުމުގެ ޚިދުމަތްވެސް ރަމަޟާންމަހު ލިބޭނެއެވެ.